
ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ, ᖃᐅᔨᒪᔭᐅᖕᒥᔪᑦ ᓄᓇᕗᒻᒥ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ, ᐊᒃᓱᕈᕐᓇᑦᑎᐊᖅᑐᒥᒃ ᐱᓕᕆᓐᓇᑦᑎᐊᖅᑐᒥᒡᓗ ᐱᓕᕆᕈᓘᔭᓵᖅᐳᑦ 2019-2020−ᐅᑎᓪᓗᒍ.  ᑕᒪᑐᒪᓂ ᐊᕐᕌᒍᒥ ᑲᑐᔾᔨᖃᑎᒌᖑᑎᓪᓗᑕ ᖃᐅᔨᓴᖅᑕᐅᑐᐃᓐᓇᓚᐅᙱᑦᑐᒍᑦ, ᐱᕕᖃᕈᑎᒋᓵᕐᒥᔭᕗᑦ ᑕᑯᒃᓴᐅᑎᑦᑐᓐᓇᖅᖢᑎᒍᑦ ᓴᙱᓂᕗᑦ, ᕿᓄᐃᓵᕈᓐᓇᕐᓂᕗᑦ, ᐱᓕᕆᐊᖑᑦᑎᐊᓚᐅᙱᓐᓂᖓᓄᑦ ᐱᔨᑦᑎᕋᕈᑕᐅᑦᑎᐊᕈᓐᓇᖅᑐᑦ ᓄᓇᕗᒥᐅᓄᑦ.  
ᓄᓇᕗᑦ ᒐᕙᒪᒃᑯᓐᓄᑦ ᐱᓕᕆᕝᕕᒋᔭᐅᔪᖅᑐᑦ ᖃᔅᓯᑲᓪᓚᒃᑐᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐱᔾᔪᑎᖃᓚᐅᖅᐳᑦ 2019-ᒥ ᖃᕆᑕᐅᔭᑦ ᐊᔪᓕᖅᑎᑕᐅᓪᓗᑎᒃ ᑮᓇᐅᔭᖅᑖᖅᑎᑕᐅᔪᒪᔪᓂᒃ. ᑖᒃᑯᐊ ᑕᐃᒪᐃᓕᖓᓕᓚᐅᖅᐳᑦ ᓴᓗᒻᒪᖅᓴᐃᔾᔪᑎᖓᓐᓂᒃ ᐋᔩᖃᑎᒌᒍᑕᐅᓗᓂ ᓄᓇᕗᑦ ᒐᕙᒪᒃᑯᑦ ᑐᓴᐅᒪᖃᑎᒌᖕᓂᕆᔭᐅᔪᒥᒃ ᐃᓚᓕᐅᔾᔭᐅᓪᓗᑎᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓂᒃ ᑐᖅᑯᖅᑕᐅᓯᒪᔪᑦ, ᐃᕐᖐᓐᓈᖅᑕᐅᑎᑦ, ᐊᓯᖏᓪᓗ ᖃᕆᑕᐅᔭᒃᑯᑦ ᐱᐅᕋᖅᑕᐅᔪᑦ.  ᐃᒪᐃᓕᖓᓕᕈᑎᓪᓗᓂ, ᐃᖅᑲᓇᐃᔭᖅᑎᕗᑦ ᑮᓇᐅᔭᖃᐅᑎᖏᓐᓂᒃ ᒪᒃᐱᖅᓯᔪᓐᓇᖅᑳᑎᓚᐅᙱᑦᑐᑦ.  ᑭᓯᐊᓂ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᑭᐅᔪᓐᓇᓚᐅᖅᐳᑦ ᐃᓚᐅᓪᓗᑎᒃ ᐱᓕᕆᕝᕕᑦᑎᓐᓂ ᕿᑎᕐᒥᐅᓂ ᖃᕆᑕᐅᔭᕈᓐᓇᐅᑎᖏᓐᓂᒃ ᐃᖃᓗᒃᑑᑦᑎᐊᒥ ᐊᐅᓚᑕᐅᔪᒥᒃ. ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᓴᖅᑭᑦᑎᑦᓚᐅᖅᐳᑦ ᓄᑖᖑᓪᓗᑎᒃ ᐃᕐᖐᓐᓈᖅᑕᐅᑎᒧᑦ ᑐᕌᕈᑎᓂᒃ ᐃᖅᑲᓇᐃᔭᖅᑎᑦᑎᓐᓂᒃ ᓄᓇᕘᓕᒫᒥ.  ᓇᐃᓈᕐᓗᒍ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᐅᓚᑦᑎᔪᓐᓇᐃᓐᓇᓚᐅᖅᐳᑦ ᖃᐅᑕᒫᑦ ᐊᐅᓚᓂᕆᔭᑦᑎᓐᓂᒃ ᐸᒡᕕᓇᖅᑐᖃᓚᐅᙱᖦᖢᓂ ᐱᔨᑦᑎᕋᐅᑎᑦᑎᓐᓄᑦ, ᐊᔪᕐᓇᕐᓂᐊᓚᐅᖅᑑᒐᓗᐊᖅ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᐅᑕᖅᑭᓚᐅᖅᐸᑕ ᓄᓇᕗᑦ ᒐᕙᒪᒃᑯᑦ ᖃᕆᑕᐅᔭᓕᕆᔾᔪᑎᓄᑦ ᐃᑲᔪᖅᑐᐃᔾᔪᑎᓂᒃ ᐱᓗᐊᖅᑐᒥᒃ ᐋᓐᓂᐊᕕᑦᑎᓐᓄᑦ ᑎᑎᕋᕐᕕᑦᑎᓐᓄᓪᓗ ᐃᖃᓗᐃᑦ ᓯᓚᑖᓃᑦᑐᓄᑦ.   ᐅᔾᔨᕆᔭᐅᒋᐊᓕᒃ, ᓇᓗᓇᐃᒃᑯᑦᑎᖅᓯᓚᐅᖅᐳᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓛᒃᑰᕐᓂᖅᓴᒥᒃ ᑐᓴᐅᒪᔪᓕᕆᔾᔪᓯᒃᑰᕆᐊᖃᕆᔭᐅᓪᓗᓂ ᒐᕙᒪᖃᐅᓯᖅᐳᑦ ᐃᖏᕐᕋᐃᓐᓇᖁᓪᓗᒍ ᐊᐅᓚᑕᐅᖏᓐᓇᖁᓪᓗᒋᓪᓗ ᖃᕆᑕᐅᔭᒃᑯᑦ ᑐᖅᑯᖅᓯᒪᔭᕗᑦ ᑐᓴᐅᒪᔪᓕᕆᔾᔪᑎᕗᓪᓗ.      
ᑲᑎᒪᔨᓂᒃ ᐱᓕᕆᐊᖑᖃᑦᑕᖅᑐᑦ
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑐᙵᓱᒃᑎᑦᑎᓚᐅᖅᐳᑦ ᐊᐅᓚᑦᑎᔨᑖᓵᕐᒥᒃ, ᐱᐊᓐᓴᓐ ᑰᐊᓐ ᔭᓄᐊᕆ 2019-ᖑᑎᓪᓗᒍ.  ᑲᑎᒪᔩᑦ ᐊᑕᐅᓯᐊᑐᐃᓐᓇᖅᖢᑎᒃ ᓇᔪᖃᑦᑕᐅᑎᓪᓗᑎᒃ ᑲᑎᒪᓚᐅᖅᓯᒪᕗᑦ ᐃᖃᓗᖕᓂ.  ᑭᐅᔪᒪᓪᓗᑎᒃ ᐃᓚᖏᓐᓄᑦ ᓄᒃᑕᖅᑎᓄᑦ ᐱᓕᕆᐊᖏᑦᑕ ᐃᓗᓕᖏᓐᓄᑦ ᐅᖓᕙᕆᐊᖅᑕᐅᑲᑕᒃᑐᓄᓪᓗ ᑲᑎᒪᓂᐅᓂᐊᓚᐅᖅᑑᒐᓗᐊᑦ, ᑲᑎᒪᔩᑦ ᐋᖅᑭᒃᓯᓚᐅᖅᐳᑦ ᖃᔅᓯᑲᓪᓚᖕᓂᒃ ᑲᑎᒪᔨᕋᓛᖅᑖᖅᖢᑎᒃ (ᓯᕗᓕᖅᑎᑦ, ᑲᑎᒪᔨᓂᕐᒃ ᐃᓯᖅᐸᓪᓕᐊᔪᓂᒃ ᓇᐅᑦᑎᖅᓱᖅᑎ, ᑮᓇᐅᔭᓕᕆᔨᑦ) ᐃᑲᔪᖅᑎᒋᔭᐅᔪᒪᓪᓗᑎᒃ ᓈᒻᒪᖅᑰᑦᑎᓗᑎᒃ ᕿᒥᕐᕈᖃᑦᑕᕐᓂᐊᕐᒪᑕ ᐊᖏᖅᓯᖃᑦᑕᕐᓂᐊᕐᒪᑕᓗ ᐃᓛᒃᑰᖅᑐᑦ ᑲᑎᒪᔨᑦ ᑐᒃᓯᕋᐅᑎᖏᓐᓂᒃ, ᑮᓇᐅᔭᑦ ᐊᑐᖅᑐᖅᓴᑦ ᐱᔾᔪᑎᒋᓪᓗᒋᑦ, ᐃᖅᑲᓇᐃᔭᖅᑐᓕᕆᔨᒃᑯᓐᓄᑦ ᐱᔾᔪᑕᐅᓲᑦ, ᐊᓯᖏᓪᓗ ᑲᑎᒪᔨᓂᒃ ᐱᓕᕆᐊᖑᓲᑦ.   ᐱᔾᔪᑕᐅᓪᓗᑎᒃ ᐃᓚᖏᑦ ᖃᕆᑕᐅᔭᕐᓂᒃ ᐊᔪᓕᖅᑎᑦᑎᓚᐅᖅᓯᒪᔪᑦ ᑮᓇᐅᔭᖅᑖᖅᑎᑕᐅᔪᒪᔪᓂᒃ ᐊᒃᓱᕈᕐᓇᖅᑐᒃᑰᕈᑕᐅᓚᐅᖅᐳᖅ, ᐊᒻᒪ ᓄᓇᕐᔪᐊᕐᒥ ᖃᓂᒻᒪᒃᐸᓪᓕᐊᓕᓚᐅᖅᓯᒪᑎᓪᓗᒋᑦ ᒫᑦᓯ 2020−ᐅᑎᓪᓗᒍ, ᑲᑎᒪᔩᑦ ᓇᔪᖃᑦᑕᐅᑎᓪᓗᑎᒃ ᑲᑎᒪᒃᑲᓐᓂᓚᐅᙲᓐᓇᖅᑐᑦ ᑕᒪᑐᒪᓂ ᐅᓂᒃᑳᓕᐅᕐᓇᖅᑎᓪᓗᒍ. 
ᑮᓇᐅᔭᓕᕆᔾᔪᓯᑦ
2019-2020−ᒧᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᑦ ᑮᓇᐅᔭᑦ ᐊᑐᖅᑐᒃᓴᖃᓚᐅᖅᐳᑦ ᑲᑎᖦᖢᒋᑦ $12,411,313−ᓂᒃ. ᖃᔅᓯᑲᓪᓛᓗᒃ ᑮᓇᐅᔭᓂᙶᖅᑐᖅ, $4,939,709 ᐊᑐᖅᑕᐅᓚᐅᖅᑐᖅ ᐱᕋᔭᒃᑐᑦ ᐱᔾᔪᑎᓅᖓᔪᓄᑦ, $1,582,279 ᐊᑐᖅᑕᐅᓚᐅᖅᖢᓂ ᐃᓚᒌᓄᑦ ᐱᔾᔪᑕᐅᔪᓄᑦ, ᐊᒻᒪ $433,488 ᐊᑐᖅᑕᐅᓚᐅᖅᖢᓂ ᐃᓄᖕᓄᑦ ᐱᔾᔪᑕᐅᔪᓄᑦ. 
ᐊᒻᒪ ᓱᓕ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑮᓇᐅᔭᖃᖅᑎᑦᑎᔨᐅᓲᖑᕗᑦ ᐱᖓᓱᑦ ᐊᕕᒃᑐᖅᓯᒪᔪᓂᒃ ᐋᓐᓂᐊᕕᐊᓗᖕᓄᑦ ᑎᑎᕋᕐᕕᖃᖅᑐᑦ ᐊᒻᒪ ᐊᒡᓚᕝᕕᓕᕆᔾᔪᑎᓄᑦ ᐃᑲᔪᖅᑐᐃᔨᖃᖅᑐᑦ ᒪᑯᓂᖓᓗ ᐃᖅᑲᖅᑐᐃᕕᓕᕆᔨᓂᒃ ᓄᓇᓕᖕᓂ ᐊᑭᖃᖅᑎᒋᓚᐅᕐᒥᔪᑦ $3,161,119−ᓂᒃ:
1. ᒪᓕᒐᕐᓂᒃ ᑐᑭᓯᓂᐊᕐᕕᒃᑯᑦ ᐃᖃᓗᖕᓂ, ᕿᑭᖅᑖᓗᖕᒥᐅᑦ ᐱᑎᑕᐅᓚᐅᖅᐳᑦ $1,797,158−ᓂᒃ. 
2. ᑭᕙᓪᓕᕐᒥ  ᒪᓕᒐᓕᕆᔨᒃᑯᑦ ᐱᓕᕆᕝᕕᖓᑦ ᑲᖏᖅᖠᓂᕐᒥ, ᑭᕙᓪᓕᕐᒥᐅᑦ ᐱᑎᑕᐅᓚᐅᖅᐳᑦ $820,791-ᓂᒃ. 
3. ᕿᑎᕐᒥᐅᑦ ᒪᓕᒐᓕᕆᔨᒃᑯᑦ ᐃᖃᓗᒃᑑᑦᑎᐊᒥ, ᕿᑎᕐᒥᐅᑦ ᐱᑎᑕᐅᓚᐅᖅᐳᑦ $543,170-ᓂᒃ.
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐅᔾᔨᖅᓱᑦᑎᐊᖅᖢᑎᒃ ᓯᕗᓕᖅᑎᒋᔭᐅᕗᑦ ᐃᓄᖕᓄᑦ ᑮᓇᐅᔭᖁᑎᒋᔭᐅᔪᓄᑦ.  ᑲᑐᔾᔨᖃᑎᒌᑦ ᖃᐅᔨᒪᓇᓱᖃᑦᑕᖅᐳᑦ ᐃᑲᔫᑎᒃᓴᖏᑦ ᐊᑐᖅᑕᐅᑦᑎᐊᕋᓗᐊᕐᒪᖔᑕ ᐋᖅᑭᑦᑎᐊᖅᓯᒪᓪᓗᑎᒡᓗ ᓄᓇᕗᒥᐅᓄᑦ ᒪᓕᒐᓕᕆᔨᒃᑯᓐᓂ ᐃᑲᔪᖅᑕᐅᒋᐊᓕᖕᓄᑦ.  ᐊᕐᕌᒎᑉ ᐃᓱᐊᒍᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᒥᐊᒃᑯᖃᓚᐅᖅᐳᑦ $48,264-ᓂᒃ. ᑖᓐᓇ ᒥᑭᓐᓂᖅᐹᖑᓚᐅᖅᑐᖅ ᐊᒥᐊᒃᑰᕙᒃᑐᓂᒃ ᐅᑭᐅᑦ ᑕᓪᓕᒪᑦ ᐊᑐᓵᖅᑐᓂᒃ.
ᒪᓕᒐᓕᕆᓂᕐᒧᑦ ᐊᔪᕈᓐᓃᖅᓴᕐᓂᖅ 
ᐱᕋᔭᒃᑐᓕᕆᓂᕐᒧᑦ ᒪᓕᒐᖅ 
2019-2020-ᒧᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᒪᒃᐱᖅᓯᓚᐅᖅᓯᒪᕗᑦ ᑲᑎᖦᖢᒋᑦ 2,886 ᐱᕋᔭᒃᑐᕕᓂᕐᓄᑦ ᑎᑎᖅᑲᖁᑎᖏᓐᓂᒃ ᒪᑐᓯᓚᐅᖅᓯᒪᓪᓗᑎᒡᓗ 1,793 ᑎᑎᖅᑲᖁᑎᒋᔭᐅᔪᓂᒃ. ᐅᔾᔨᕐᓇᖅᑐᒻᒪᕆᖕᒥᒃ ᐅᓄᖅᓯᕚᓪᓕᖅᓯᒪᔪᑦ ᐅᑭᐅᒃ ᒪᕐᕉᒃ ᐊᑐᓵᖅᑑᖕᓂᒃ, ᑕᑯᓚᐅᕋᑦᑕ 2,482−ᓂᒃ 2018-2019−ᒥ ᐊᒻᒪ 2,506-ᓂᒃ 2017-2018−ᒥ.   ᑕᒪᓐᓇ ᑐᑭᖃᖅᑐᖅ ᐅᓄᖅᓯᕚᓪᓕᖅᓯᒪᓂᖏᓐᓂᒃ ᖃᔅᓯᐅᓂᖏᑦ ᐸᓯᔭᒃᓴᙳᖅᑎᑕᐅᖃᑦᑕᖅᓯᒪᔪᑦ ᐊᒻᒪ ᖃᔅᓯᐅᓂᖏᑦ ᐃᓄᐃᑦ ᐸᓯᔭᒃᓴᙳᖅᑎᑕᐅᓯᒪᔪᑦ.   ᐊᒻᒪᓗ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐅᓂᒃᑳᓚᐅᕆᕗᑦ ᐱᓕᕆᑎᓪᓗᒋᑦ ᐅᒃᐱᕈᓱᓚᐅᖅᐳᓪᓗ ᐊᔪᙱᑎᑕᐅᔪᓂᒃ 2,423−ᓄᑦ ᐱᔾᔪᑕᐅᔪᓄᑦ.  ᐅᔾᔨᕐᓇᖅᑐᒻᒪᕆᖕᒥᒃ ᐅᓄᖅᓯᕚᓪᓕᖅᓯᒪᔪᑦ ᐅᑭᐅᒃ ᒪᕐᕉᒃ ᐊᑐᓵᖅᑑᖕᓂᒃ, ᑕᑯᓚᐅᕋᑦᑕ 1,971−ᓂᒃ 2018-2019−ᒥ ᐊᒻᒪ 2,178-ᓂᒃ 2017-2018−ᒥ.   
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐅᓂᒃᑳᓚᐅᕐᒥᔪᑦ 1,178 ᐊᑭᓖᔭᕆᐊᖃᖅᖢᑎᒃ ᓈᓚᒃᑕᐅᔪᓂᒃ, ᐅᔾᔨᕐᓇᖅᑐᒻᒪᕆᖕᒥᒃ ᐅᓄᖅᓯᕚᓪᓕᖅᓯᒪᔪᑦ 2018-2019−ᖑᓚᐅᖅᑐᒥᒃ, ᑎᑎᕋᖅᓯᓚᐅᖅᓯᒪᒐᑦᑕ 296−ᓂᒃ ᐊᑭᓖᔭᕆᐊᖃᖅᑐᓂᒃ ᓈᓚᒃᑕᐅᒋᐊᖃᓚᐅᖅᑐᓂᒃ.   ᐅᑯᐊ ᐱᔾᔪᑎᖃᖅᑐᑦ ᑕᒻᒪᖅᑕᖅᓯᒪᙱᓐᓂᖅᓴᒧᑦ ᐊᒻᒪ ᖃᐅᔨᒋᐊᕈᑎᒃᓴᒧᑦ ᐱᓕᕆᔾᔪᓯᒃᑰᖅᑐᑦ.   
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᑲᔪᖅᑐᐃᓚᐅᖅᐳᑦ 95-ᓂᒃ ᐱᓕᕆᐊᖃᓚᐅᖅᐳᑦ ᓄᓇᓕᖕᓂ ᐃᖃᓗᐃᑦ ᓯᓚᑖᓃᑦᑐᓂᒃ ᐊᒻᒪ 27-ᐃᖅᓱᖅᖢᑎᒃ ᐃᖅᑲᖅᑐᖅᑕᐅᔪᖃᖅᑎᓪᓗᒍ.  ᐊᔾᔨᐸᓗᒋᔭᐅᔪᑦ ᐅᑯᐊ ᐅᑭᐅᒃ ᒪᕐᕉᒃ ᐊᑐᖅᑕᐅᓵᖅᑑᖕᓄᑦ − ᖃᓄᑐᐃᓐᓇᖅ ᐊᓯᔾᔨᖅᑐᑦ ᑕᑯᒃᓴᐅᑎᑦᑎᓲᖑᕗᑦ ᓈᒻᒪᒃᑐᒥᒃ ᐅᑭᐅᒥᒃ ᐅᑭᐅᒧᑦ ᐊᔾᔨᒌᙱᓐᓂᖏᓐᓂᒃ ᐃᓚᒋᔭᐅᙱᖦᖢᑎᒡᓗ ᐊᖏᓂᖅᓴᒧᑦ ᖃᓄᐃᑉᐸᓪᓕᐊᔪᓄᑦ. 
ᐃᓚᒌᓄᑦ ᒪᓕᒐᖅ 
[bookmark: _Hlk78817150]2019-2020−ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᑎᑕᐅᓚᐅᖅᐳᑦ 253-ᓂᒃ ᑐᒃᓯᕋᐅᑎᓂᒃ ᐊᑭᓕᖅᓱᕈᑎᒃᓴᓄᑦ ᐃᓚᒌᓄᑦ ᒪᓕᒐᖓᑕ ᐱᖁᔭᐅᑉ[footnoteRef:1] ᐱᔾᔪᑎᖏᓐᓄᑦ. ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᑎᑕᐅᓚᐅᕐᒥᔪᑦ 194-ᓂᒃ ᓄᑕᖅᑲᓄᑦ ᒪᓕᒐᕐᒧᑦ ᐱᖁᔭᕐᓄᑦ[footnoteRef:2] ᑐᒃᓯᕋᐅᑎᓂᒃ 59-ᓄᑦ ᓄᑕᖅᑲᓄᑦ ᐊᒻᒪ ᐃᓚᒌᓄᑦ ᐱᔨᑦᑎᕋᐅᑎᓄᑦ ᐱᖁᔭᕐᒧᑦ[footnoteRef:3] ᐱᔾᔪᑕᐅᔪᓄᑦ.  [1:  ᐃᓚᒌᓄᑦ ᒪᓕᒐᕐᒧᑦ ᐃᖁᔭᕐᒧᑦ ᐆᒃᑑᑎᑦ: ᐊᐃᑉᐸᕆᔭᒧᑦ ᐃᑲᔪᖅᑐᐃᔾᔪᓯᑦ, ᐊᐃᓯᒪᔪᓄᑦ ᑳᓐᑐᓛᒃᑕᐅᓯᒪᔪᑦ, ᐱᖁᑎᒋᔭᑦ ᐊᕕᒃᑐᖅᑕᐅᓂᖏᑦ, ᐊᒻᒪ ᐊᒃᑐᐊᓂᓖᑦ ]  [2:  ᓄᑕᖅᑲᓄᑦ ᒪᓕᒐᕐᒧᑦ ᐱᖁᔭᕐᒧᑦ ᐆᒃᑑᑎᑦ: ᓄᑕᖅᑲᑦ ᑎᒍᔭᐅᓯᒪᔪᑦ, ᓄᑕᖅᑲᓄᑦ ᐃᑲᔪᖅᑐᐃᔾᔪᓯᑦ ᐊᒻᒪ ᓄᑕᖅᑲᓄᑦ ᐃᓯᕐᕕᒋᔭᒃᓴᑦ ᐊᒃgᐊᓂᓖᓪᓗ ᐱᔾᔪᑕᐅᔪᑦ ]  [3:  ᓄᑕᖅᑲᓄᑦ ᐊᒻᒪ ᐃᓚᒌᓄᑦ ᐱᔨᑦᑎᕋᖅᑎᓄᑦ ᐱᖁᔭᕐᒧᑦ ᐆᒃᑑᑎᑦ: ᓄᑕᖅᑲᑦ ᓴᐳᔾᔭᐅᓯᒪᓗᑎᒃ ᐊᒃᑐᐊᓂᓖᓪᓗ ᐱᔾᔪᑕᐅᔪᑦ ] 

ᐊᑐᐃᓐᓇᐅᑎᑉᐸᒡᓗᒋᑦ ᓈᒻᒪᖅᑰᑦᑎᔪᑦ ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᑦ ᐃᓚᒌᓄᑦ ᒪᓕᒐᓕᕆᓂᕐᒧᑦ ᑐᒃᓯᕋᖅᑐᑦ ᐊᒃᓱᕈᕐᓇᖅᑐᒃᑰᕈᑕᐅᑲᑕᓵᕐᒪᑦ. ᓄᓇᕘᒥ ᑐᒃᓯᕋᐅᑕᐅᖃᑦᑕᖅᑎᓪᓗᒍ ᑭᒡᒐᖅᑐᖅᑕᐅᒋᐊᖃᖅᑎᓪᓗᒋᑦ ᐊᑦᑎᒃᑐᑦ ᖁᕝᕙᓯᒃᑐᓪᓗ ᐊᑲᐅᙱᓪᓕᐅᕈᑎᒧᑦ ᑐᖅᑯᖅᑕᐅᓯᒪᔪᑦ, ᐊᒃᓱᕈᕐᓇᖅᓯᕙᓪᓕᐊᑐᐃᓐᓇᓵᕐᒪᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᐊᖑᒻᒪᑎᒋᐊᒃᓴᖅ ᐊᑐᐃᓐᓇᕈᖅᑎᑦᑎᒋᐊᒃᓴᕐᓗ ᓈᒻᒪᖅᑰᑦᑎᔪᓂᒃ ᐃᑲᔪᖅᑕᐅᒋᐊᓕᖕᓂᒃ ᐱᔨᑦᑎᖅᑕᐅᒋᐊᓕᖕᓄᑦ ᐱᓇᔪᖃᑕᐅᔪᓄᑦ ᐃᓚᒌᓄᑦ ᒪᓕᒐᓕᕆᓂᕐᒧᑦ ᐃᑲᔪᖅᑕᐅᔪᒪᔪᓄᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᔭᕆᐊᖃᕐᒪᑕ ᑐᒃᓯᕋᐅᑎᓂᒃ ᓇᑭᑐᐃᓐᓇᑦᑎᐊᖅ ᐃᓚᒌᓄᑦ ᒪᓕᒐᓕᕆᓂᕐᒧᑦ ᐱᔾᔪᑕᐅᔪᓂᒃ. ᑭᓯᐊᓂ, ᓇᓕᐊᑐᐃᓐᓇᖅ ᐃᓐᓇᖅ ᓄᑕᕋᕐᓘᓐᓃᑦ ᑐᒃᓯᕋᖅᑐᖅ ᓄᑕᖅᑲᖅ ᑲᒪᒋᔭᐅᑦᑎᐊᕈᑎᓄᑦ ᐱᔾᔪᑕᐅᔪᑦ ᐃᓱᒪᒋᔭᐅᖕᒪᑦ ᐊᔪᙱᑎᑕᐅᓂᖓᓂᒃ. ᐅᑯᐊ ᐱᔾᔪᑕᐅᔪᑦ ᓴᖅᑭᒐᔪᒃᐳᑦ ᓄᑕᖅᑲᓂᒃ ᐃᓚᒌᓂᒡᓗ ᐱᔨᑦᑎᖅᑕᐅᔪᓂᒃ, ᐃᖅᑲᖅᑐᐃᕕᒃᑯᑦ ᑎᒃᑯᐊᖅᑕᐅᔪᓂᒃ, ᐅᕝᕙᓘᓐᓃᑦ ᐃᓛᒃᑰᖅᑐᑦ ᑐᒃᓯᕋᖅᑐᓂᒃ.  
ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᑦ ᐱᓕᕆᐊᖑᔪᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐋᖅᑭᒃᑕᐅᓯᒪᔪᑦ ᐃᑲᔫᑕᐅᓵᖅᐳᑦ ᑲᑎᖅᓱᖅᑕᐅᔪᓄᑦ ᐊᒻᒪ ᓴᖅᑭᑦᑎᓚᐅᖅᐳᑦ ᑐᓗᖅᑕᕈᑎᒃᑲᓐᓂᕐᓂᒃ ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᓂᒃ.  ᐃᓚᖏᑦ ᐱᔨᑦᑎᖅᑕᐅᒋᐊᓖᑦ ᐱᓇᔪᒃᓯᒪᔪᑦ ᑕᖅᑭᒐᓴᖕᓄᑦ ᖃᐅᔨᒋᐊᕐᕕᐅᓚᐅᙲᓐᓇᕐᓗᑎᓪᓗ ᒪᓕᒐᓕᕆᔨᒃᑯᓐᓄᑦ ᑲᒪᑎᔨᓄᑦ ᐅᕝᕙᓘᓐᓃᑦ ᐅᖃᕐᕕᐅᓗᑎᑦ ᓴᐳᓐᓂᐊᖅᑎᒧᑦ. ᐅᑯᐊ ᐱᕐᔪᐊᕌᓘᓪᓗᑎᒃ ᐃᓱᒫᓗᖕᓇᖅᐳᑦ. ᓴᖅᑭᓯᒪᓕᖅᑐᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᓴᖅᑭᑦᑎᕙᓪᓕᐊᕗᑦ ᐊᓯᔾᔨᖅᐸᓪᓕᐊᔪᓂᒃ ᐱᓕᕆᐊᖏᓐᓄᑦ ᐊᒻᒪ ᐸᕐᓇᐅᑎᒥᒡᓗ ᒥᒃᖠᒋᐊᕈᑎᒃᓴᓂᒃ ᑲᑎᖅᓱᖅᑕᐅᔪᓄᑦ 2020-2021−ᒥ ᐊᑦᑕᑕᖅᑎᓪᓗᒋᓪᓗ ᐱᔨᑦᑎᖅᑕᐅᒋᐊᓕᑦ ᓴᐳᓐᓂᐊᖅᑎᓄᑦ − ᐊᒻᒪ ᖃᓄᖅᑑᕈᑎᑦ ᒪᓕᒐᖅᑎᒍᑦ ᓈᒻᒪᙱᓪᓕᐅᕈᑎᖏᓐᓂᒃ − ᓈᒻᒪᖅᑰᑦᑎᓂᖅᓴᐅᓕᕐᓗᑎᒃ. 
ᐃᓄᖕᓄᑦ ᒪᓕᒐᐃᑦ
2019-2020-ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐅᔾᔨᕐᓇᖅᑐᓂᒃ ᐊᓯᔾᔨᖅᓱᐃᓚᐅᖅᐳᑦ ᐃᓅᖃᑎᒌᓄᑦ ᐊᔪᕈᓐᓃᖅᓴᖅᑕᐅᕙᒃᑐᓂᒃ. ᑭᖑᓂᖔᑦᑎᓐᓂ ᑐᒃᓯᕋᖃᑦᑕᖅᓯᒪᔪᑦ ᑕᑕᑎᕆᖃᑦᑕᓚᐅᖅᐳᑦ ᑐᒃᓯᕋᐅᑎᒥᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᐱᓕᕆᔨᒥᒃ ᐱᓕᕆᖃᑎᒋᔭᐅᕙᒃᖢᑎᒃ ᖃᐅᔨᓴᖅᑕᐅᕙᒃᖢᑎᒡᓗ ᐊᔪᙱᒃᑲᓗᐊᕐᒪᖔᑕ ᓴᐳᓐᓂᐊᖅᑎᒧᑦ ᑐᓐᓂᖅᑯᑕᐅᓚᐅᙱᓐᓂᖏᓐᓂᒃ. ᑖᒃᑯᐊ ᓴᖅᑭᑦᑎᓚᐅᕐᒪᑕ ᐅᔾᔨᕐᓇᖅᑐᒥᒃ ᐅᖓᕙᕆᐊᖅᑕᐅᕙᒃᖢᑎᒃ ᑐᒃᓯᕋᐅᑎᑦ ᑐᓐᓂᖅᑯᑕᐅᑎᓪᓗᒋᑦ, ᑐᒃᓯᕋᖅᑐᕐᓗ ᐅᖃᓪᓚᖃᑎᖃᕈᓐᓇᖅᓯᓗᓂ ᐅᖃᐅᔾᔨᒋᐊᖅᑎᒧᑦ. ᐱᕐᔪᐊᕌᓗᖕᓂ ᑖᓐᓇ ᕿᒪᐃᓚᐅᖅᐳᖅ, ᐱᕕᒃᓴᓄᑦ ᐱᕕᑭᑎᑕᓄᑦ ᑭᓯᐊᓂ ᐱᔾᔪᑕᐅᔪᑦ ᒪᓕᒐᖅᑎᒍᑦ ᐱᓕᕆᐊᖑᔪᓐᓇᓚᐅᙱᑦᑐᑦ ᐅᕝᕙᓘᓐᓃᑦ ᓇᓕᐊᖕᓄᑐᐃᓐᓇᖅ ᐊᔪᕐᓇᙱᑦᑐᑯᓗᖕᒧᑦ ᐅᖃᐅᔾᔪᖅᑐᕆᐊᕈᑎᒧᑦ ᐅᕝᕙᓘᓐᓃᑦ ᑐᑭᓯᒋᐊᕈᑎᒧᑦ ᐊᑐᐃᓐᓇᕈᖅᑎᑕᐅᔪᓐᓇᖅᐳᑦ ᐊᑕᐅᑦᑎᒃᑰᖃᑕᐅᓗᑎᒃ ᐃᓕᔭᐅᖃᓯᐅᔾᔭᐅᓗᑎᒡᓗ ᑲᑎᖅᓱᖅᑕᐅᕙᓪᓕᐊᔪᓄᑦ.
ᑕᒪᑐᒪᓂ ᐊᕐᕌᒍᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᖅᑲᓇᐃᔭᖅᑎᑖᓚᐅᖅᐳᑦ ᐱᖓᓱᓂᒃ ᓄᑖᓂᒃ ᐃᓅᖃᑎᒌᓄᑦ ᓴᐳᓐᓂᐊᖅᑎᒃᓴᓂᒃ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᓯᔾᔨᖅᓯᓚᐅᕐᒥᔪᑦ ᐃᓯᖅᐸᓪᓕᐊᔪᑦ ᐱᓕᕆᔾᔪᓯᕐᒥᒃ ᑐᒃᓯᕋᖅᓯᒪᔪᑦ ᐅᖃᖃᑎᖃᕈᓐᓇᖁᓪᓗᒋᑦ ᓴᐳᓐᓂᐊᖅᑎᓄᑦ ᐅᖃᖃᑎᖃᕐᕕᖃᖅᓵᓕᑎᓐᓂᖅᓴᐅᓗᒋᓪᓗ ᑐᒃᓯᕋᖅᑎᓪᓗᒋᑦ ᖃᐅᔨᓴᖅᑕᐅᓚᐅᙱᑎᓪᓗᒋᓪᓗ ᑮᓇᐅᔭᑎᒍᑦ ᐊᔪᖅᑎᑕᐅᙱᒻᒪᖔᑕ. ᑖᓐᓇ ᐱᕕᖃᕈᑕᐅᓚᐅᖅᐳᖅ ᓴᐳᓐᓂᐊᖅᑎᓄᑦ ᓇᓗᓇᐃᖅᓯᔪᓐᓇᖅᖢᑎᒃ ᐱᔨᑦᑎᖅᑕᐅᒋᐊᓕᑦ ᑐᐊᕕᕐᓇᖅᑐᒃᑯᑦ ᐃᑲᔪᖅᑕᐅᒋᐊᓕᑦ ᖃᐅᔨᓴᖅᑕᐅᑲᐅᑎᒋᒋᐊᓖᓪᓗ ᐊᖏᖅᑕᐅᔾᔪᑎᒃᓴᓄᑦ. ᐱᕕᖃᕈᑕᐅᓚᐅᕆᓪᓗᓂ ᓴᐳᓐᓂᐊᖅᑎᓄᑦ ᖃᐅᔨᓴᕈᓐᓇᕐᓗᒋᑦ ᖃᐅᔨᔭᐅᔪᑦ ᓈᒻᒪᒃᑐᒦᙱᑦᑐᑦ ᒪᓕᒐᖅᑎᒍᑦ ᐱᓕᕆᐊᒃᓴᑦᑎᓐᓄᑦ ᐅᕝᕙᓘᓐᓃᑦ ᐋᖅᑭᒃᑕᐅᔪᓐᓇᖅᑐᓄᑦ ᓇᐃᓈᖅᓯᒪᔪᓂᒃ ᐅᖃᐅᔾᔪᖅᓱᖅᑕᐅᓗᑎᒃ ᐅᕝᕙᓘᓐᓃᑦ ᑐᑭᓯᒋᐊᕌᕐᔪᒐᒃᓴᓄᑦ. ᐅᑯᐊ ᓄᑖᖑᓪᓗᑎᒃ ᐱᓕᕆᔾᔪᓰᑦ ᐲᕈᑕᐅᓚᐅᖅᐳᑦ ᑲᑎᖅᓱᖅᑕᐅᕙᓪᓕᐊᔪᓄᑦ ᖃᐅᔨᒪᓇᖅᓯᓪᓗᑎᒡᓗ ᐱᐅᓯᕚᓪᓕᖅᓯᒪᔪᑦ ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᑦ ᐃᓅᖃᑎᒌᓄᑦ ᑐᒃᓯᕋᖅᑎᓄᑦ. 
2019-2020−ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᑎᑕᐅᓚᐅᖅᓯᒪᕗᑦ 198-ᓂᒃ ᐃᓄᖕᓂᙶᖅᑐᓂᒃ ᑐᒃᓯᕋᐅᑎᓂᒃ, ᐅᓄᙱᓐᓂᖅᓴᐅᕌᕐᔪᒃᖢᑎᒃ ᐊᕐᕌᓂᓂ. ᐅᑯᐊ ᑐᒃᓯᕋᐅᑕᐅᓚᐅᖅᑐᑦ ᐃᓚᖃᓚᐅᖅᐳᑦ 25-ᓂᒃ ᐃᖅᑲᓇᐃᔭᖅᑎᓄᑦ ᑎᑎᖅᑲᖁᑎᖏᓐᓂᒃ, 35-ᓂᒃ ᐃᒡᓗᑖᕆᐊᓕᖕᓂᒃ ᐱᔾᔪᑎᖃᖅᑐᑦ, 18-ᓂᒃ ᐸᓖᓯᒃᑯᓐᓂ ᑲᒪᒋᔭᐅᖃᑦᑕᕐᓂᑯᓄᑦ ᐊᒻᒪ ᐱᖓᓲᓪᓗᑎᒃ ᐃᓄᖕᓄᑦ ᐱᔪᓐᓇᐅᑎᖏᓐᓄᑦ ᐱᔾᔪᑎᓖᑦ. ᐊᒥᐊᒃᑯᖏᑦ ᑕᒪᐃᓐᓅᖓᓪᓗᑎᒃ ᐃᓅᖃᑎᒌᓄᑦ ᐊᔪᖅᓴᓗᐊᖅᑐᓄᑦ ᒪᓕᒐᖅᑎᒍᑦ ᐱᔾᔪᑎᓕᖕᓄᑦ. 
ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᖅ ᐊᒻᒪ ᐃᓄᖕᓄᑦ ᐃᖅᑲᓇᐃᔭᖅᑎᑦᑎᓂᕐᒧᑦ ᐸᕐᓇᐅᑦ 
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᒃᓱᕉᑎᖃᐃᓐᓇᖅᐳᑦ ᐱᓕᕆᐊᒃᓴᑎᒃ ᐱᓕᕆᑦᑎᐊᕋᓱᒃᐸᒃᖢᒋᑦ ᒪᓕᒃᖢᒍ ᑎᑎᕋᖅᓯᒪᓂᓕᒃ 23 ᓄᓇᕗᒻᒥ ᐊᖏᕈᑎᓂᒃ. ᐃᖅᑲᓇᐃᔭᖅᑎᒃᓴᖅᓯᐅᖅᖢᑎᒃ ᐃᖅᑲᓇᐃᔭᖅᑎᑦᑎᐊᕙᐅᔪᒥᓇᓛᓂᒃ ᕿᓂᓲᖑᕗᑦ, ᐱᓕᒻᒪᒃᓴᖅᑎᑦᑎᓲᖑᕗᑦ, ᐊᒻᒪ ᐃᑲᔪᖅᑐᐃᓲᖑᕗᑦ ᐱᓕᕆᔨᒻᒪᕆᒃᓴᐅᓂᕐᒧᑦ ᐃᓄᖕᓄᑦ ᐃᖅᑲᓇᐃᔭᖅᑎᑦ ᐅᐸᒃᑕᐅᖅᑳᖅᐸᒃᑐᓄᑦ ᐃᖅᑲᓇᐃᔭᖅᑎᑖᕆᔭᐅᕙᓪᓕᐊᔪᓪᓗ ᐊᔪᕐᓇᕐᓂᖅᓴᓄᓪᓗ ᐃᖅᑲᓇᐃᔮᖅᑖᖅᑎᑕᐅᓲᓄᑦ ᐃᓄᖕᓄᑦ ᐃᖅᑲᓇᐃᔭᖅᑎᓄᑦ ᐊᑯᓪᓕᕐᒥ ᐊᐅᓚᑦᑎᔨᐅᓂᕐᒧᑦ ᐃᖅᑲᓇᐃᔮᓕᖕᓄᑦ ᐊᒻᒪ ᑐᑭᒧᐊᒃᑎᑦᑎᔨᓄᑦ.  2019-2020−ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᖅᑲᓇᐃᔭᖅᑎᑦᑎᓚᐅᖅᐳᑦ 24-ᓂᒃ ᐃᓅᓪᓗᑎᒃ ᐃᖅᑲᖅᑐᐃᕕᖕᒥ ᐃᖅᑲᓇᐃᔭᖅᑎᐅᖃᑕᐅᔪᓂᒃ ᓄᓇᕘᓕᒫᒥ ᐊᑐᐃᓐᓇᕈᖅᑎᑦᑎᕙᒃᖢᑎᒃ ᖃᓄᕈᓘᔮᓗᒃ ᐱᔨᑦᑎᕋᐅᑎᓂᒃ ᐱᔨᑦᑎᕋᖅᑕᐅᔪᒧᑦ ᑖᒃᑯᑎᒎᓇᖅ, ᑐᑭᓕᐅᖅᑕᐅᔪᑦ, ᓄᓇᓕᖕᓂ ᑐᓴᐅᒪᑎᑦᑎᔨᑦ ᐊᒻᒪ ᐃᖅᑲᖅᑐᐃᕕᒃᑰᖅᑎᑦᑎᓂᕐᒧᑦ ᐃᑲᔪᖅᑐᐃᕙᒃᖢᑎᒃ. ᑕᒪᕐᒥᒃ ᐱᓕᕆᕝᕖᑦ ᐅᓪᓗᓕᒫᕐᒧᑦ ᑐᑭᒧᐊᒃᑎᑦᑎᔨᖃᖅᑐᐃᓐᓇᐅᓚᐅᖅᐳᑦ. ᐊᒻᒪᓗ, ᑕᑯᓚᐅᕆᕗᒍᑦ ᐱᔭᕆᑐᓂᖅᓴᒧᑦ ᐱᔭᒃᓴᖅᑖᖅᑎᑕᐅᔪᖅ ᐃᓚᖓᑦ ᒪᓕᒐᓂᒃ ᑐᑭᓯᓂᐊᕐᕕᖕᒥ ᐃᓅᓪᓗᓂ ᐃᖅᑲᓇᐃᔭᖅᑎᒋᔭᐅᔅᓲᔭᓕᖅᑐᖅ ᐃᑦᑑᓂᖅᓴᓄᑦ ᐃᖅᑲᖅᑐᐃᕕᒃᑯᓐᓂ ᐃᑲᔪᖅᑎᒋᔭᐅᔪᓄᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓂᒃ.  
ᓄᓇᕗᒻᒥ ᒪᓕᒐᓕᕆᓂᕐᒧᑦ ᐃᓕᓐᓂᐊᒐᒃᓴᑦ 
2019-2020−ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᑲᔪᖅᑐᐃᖏᓐᓇᓚᐅᖅᐳᑦ ᓄᓇᕗᒻᒥ ᒪᓕᒐᓕᕆᓂᕐᒧᑦ ᐱᓕᕆᐊᕐᒥᒃ ᖃᓄᕈᓘᔭᖅ ᐱᓕᕆᐊᖑᑲᑕᒃᖢᑎᒃ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᖅᑲᓇᐃᔭᖅᑎᑖᓚᐅᖅᐳᑦ ᑎᓴᒪᓂᒃ ᐃᖅᑲᖅᑐᐃᕕᓕᕆᓂᕐᒧᑦ ᐃᓕᓐᓂᐊᖅᑎᓂᒃ ᐊᐅᔭᒃᑯᑦ ᐃᖅᑲᓇᐃᔭᖅᑎᒋᔭᐅᔪᒃᓴᓂᒃ ᒪᐃ ᐊᒻᒪ ᐋᒡᒌᓯ 2019 ᐊᑯᓐᓂᖓᓐᓂ.  ᐃᓚᐅᓚᕆᓪᓗᑕ ᐱᓕᕆᖃᑕᐅᓪᓗᑕ ᒪᓕᒐᓕᕆᔨᒃᑯᓐᓂ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᓂᑖᖅᑐᖅᑎᑕᐅᓪᓗᑎᒃ, ᐃᓕᓐᓂᐊᖅᑎᑕᐅᓪᓗᑎᒃ ᐊᕐᕕᓂᓖᑦ ᐃᓕᓐᓂᐊᖅᑎᑦ ᐃᓕᓐᓂᐊᕐᓇᐅᑎᓪᓗᒍ.  ᓴᐳᓐᓂᐊᖅᑎᕗᑦ ᐱᓕᕆᖃᑎᖃᖅᑎᑕᐅᓚᐅᖅᐳᑦ ᐃᓕᓐᓂᐊᖅᑎᓂᒃ ᐊᑐᐃᓐᓇᕈᕐᕕᐅᓪᓗᑎᒡᓗ ᐊᖓᔪᖅᑳᖃᖅᖢᑎᒃ ᑲᔪᖏᖅᓴᐃᔨᖃᖅᖢᑎᒡᓗ ᐊᔾᔨᒌᙱᑦᑐᓂᒃ ᐱᓕᕆᐊᓂᒃ, ᖃᐅᔨᓴᖅᑕᐅᕙᒡᓗᑎᒡᓗ, ᒪᓕᒐᖅᑎᒍᑦ ᑐᓴᖅᑎᑦᑎᔾᔪᑎᓂᒃ ᑎᑎᕋᖅᐸᒃᖢᑎᒃ, ᐊᔪᕈᓐᓃᖅᓴᖅᐸᒃᖢᑎᒃ, ᐃᑲᔪᖅᑕᐅᒋᐊᓕᖕᓂᒃ ᑲᒪᒋᔭᖃᖅᐸᒃᖢᑎᒃ, ᐃᖅᑲᖅᑐᖅᑕᐅᔪᖃᕆᐊᖃᕌᖓᓪᓗ ᐃᖅᑲᖅᑐᐃᕕᖕᒦᖃᑕᐅᕙᒃᖢᑎᒃ.  ᐊᒻᒪᓗ, ᑕᑯᓚᐅᕆᕗᒍᑦ ᐅᔾᔨᕐᓇᖅᑐᒻᒪᕆᖕᒥᒃ ᐃᓚᐅᔪᓂᒃ ᐃᖅᑲᓇᐃᔭᖅᑎᑦᑎᓐᓂᒃ ᓴᐳᓐᓂᐊᖅᑎᓂᒃ ᐃᓕᓐᓂᐊᖅᑎᑦ ᐱᓕᕆᖃᑎᒋᓪᓗᒋᑦ ᐊᑭᓕᖅᓱᖅᑕᐅᓇᑎᒃ ᐱᓕᕆᑎᖦᖢᒋᑦ, ᐊᒻᒪᓗ ᖃᐃᖁᔭᐅᓯᒪᓪᓗᑎᒃ ᐅᖃᓪᓚᒋᐊᖅᑐᖅᓯᒪᔪᑦ, ᒪᓕᒐᓕᕆᔨᙳᕆᐅᖅᓴᔪᓄᑦ ᑲᒪᔨᐅᓪᓗᑎᒃ, ᐊᒻᒪ ᑲᔪᖏᖅᓴᐃᔨᐅᓪᓗᑎᒃ.  ᐊᒻᒪᓗ, ᐃᓚᖓᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᖅᑲᓇᐃᔭᖅᑎᒋᔭᐅᔪᖅ ᓴᐳᓐᓂᐊᖅᑎ ᐊᐃᑉᐱᖅᑕᐅᓚᐅᖅᐳᖅ ᐊᐅᓚᑦᑎᔨᐅᖁᔭᐅᓪᓗᓂ ᓄᓇᕗᒻᒥ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᓂᒃ ᑐᑭᒧᐊᒃᑎᒋᔭᐅᓚᐅᖅᑐᖅ ᕿᒪᕉᑎᓚᐅᖅᑎᓪᓗᒍ ᒪᓕᒐᓕᕆᔨᒃᑯᓐᓄᑦ ᒥᓂᔅᑕᒧᑦ ᑐᒡᓕᖅᑖᕆᔭᐅᓪᓗᓂ ᓄᓇᕗᑦ ᒐᕙᒪᒃᑯᓐᓂ.  
ᓄᕙᒡᔪᐊᕐᓇᖅ−19 - ᓄᓇᕐᔪᐊᕐᒥ ᖃᓂᒻᒪᒍᑕᐅᕙᓪᓕᐊᔪᖅ
ᒫᑦᓯ 2020-ᐅᑎᓪᓗᒍ, ᐊᕐᕌᒍ ᐃᓱᓕᑦᑕᖅᑐᑦᑎᐊᓕᖅᑎᓪᓗᒍ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᓄᖅᑲᖅᑎᑦᑎᓚᐅᖅᓯᒪᕗᑦ ᐊᐅᓚᑦᑎᔾᔪᑎᖏᓐᓂᒃ ᓅᓚᐅᖅᐳᓪᓗ ᐱᔨᑦᑎᕋᖔᓕᖅᖢᑎᒃ ᐅᖄᓚᐅᑎᒃᑯᑦ ᓄᕙᒡᔪᐊᕐᓇᖅ-19 ᖃᓂᒻᒪᒍᑕᐅᕙᓪᓕᐊᔪᖅ ᐱᔾᔪᑕᐅᓪᓗᓂ. ᑕᐃᒪᐃᓐᓂᖓᓄᑦ, ᓄᕙᒡᔪᐊᕐᓇᖅ ᐊᒃᑑᑎᕐᔪᐊᓚᐅᙱᑦᑐᖅ ᐱᓕᕆᐊᑦᑎᓐᓄᑦ 2019-2020−ᖑᑎᓪᓗᒍ. ᑭᓯᐊᓂ, ᐊᒃᑐᐃᓚᐅᖅᑐᖅ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑭᐅᔪᓐᓇᕐᓂᕆᔭᖓᓐᓄᑦ ᐱᔨᑦᑎᖅᑕᐅᔪᓄᑦ, ᐊᒻᒪ ᓄᓇᓕᖕᓄᑦ ᐱᔭᐅᒋᐊᓕᖕᓄᑦ ᐊᑕᐅᓯᕐᒧᑦ ᑕᖅᑭᕐᒧᑦ 2019-2020 ᐅᓂᒃᑳᕐᓇᒥ ᐊᕐᕌᒍᒥ.  ᖃᓂᒻᒪᒃᐸᓪᓕᐊᓕᓵᖅᑎᓪᓗᒋᑦ ᐱᓇᓱᐊᕈᓰᑦ ᖃᔅᓯᐊᕐᔪᐃᑦ ᐊᑐᓕᓵᖅᑎᓪᓗᒋᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐋᖅᑭᒃᓯᓚᐅᖅᓯᒪᕗᑦ ᐊᑭᖃᙱᑦᑐᓂᒃ ᐅᖄᓚᕝᕕᒃᓴᓂᒃ ᑕᒪᐃᓐᓄᑦ ᐊᔪᕈᓐᓃᖅᓴᖅᑎᑦᑎᔨᑦ ᐱᓕᕆᔨᓄᑦ, ᑎᓕᔭᐅᓪᓗᑎᒃ ᓴᐳᓐᓂᐊᖅᑎᑦ ᑭᐅᔨᐅᖁᔭᐅᓪᓗᑎᒃ ᐅᖄᓚᔪᓄᑦ ᐅᖃᐅᔾᔪᖅᑐᐃᖁᔭᐅᓪᓗᑎᒡᓗ, ᓴᒃᑯᑕᐅᒋᐊᓕᖕᓄᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᑐᒃᓯᕋᐅᑎᓂᒃ, ᐸᕐᓇᐃᓗᑎᒡᓗ ᐅᐸᓗᖓᐃᔭᐅᑎᓄᑦ ᐸᕐᓇᐅᑎᒥᒃ ᐊᐅᓚᑦᑎᔾᔪᑎᑦᑎᓐᓄᑦ, ᐊᐅᓚᑦᑎᓂᕐᒧᑦ ᐱᓕᕆᐊᕆᕙᒃᑕᑦᑎᓐᓄᑦ, ᐊᒻᒪ ᖃᓂᒻᒪᒃᐸᓪᓕᐊᔪᓂᒃ ᐊᐅᓚᑦᑎᔪᓐᓇᕐᓂᕐᒧᑦ.   ᑕᒪᓐᓇ ᐱᓕᕆᐊᖑᐃᓐᓇᕐᓂᐊᖅᐳᖅ 2020−ᒥ ᐊᒻᒪ 2021-ᒥ.  

ᐊᐅᓚᑦᑎᔨᒻᒪᕆᒃᑖᓵᖓᑦ ᐊᐅᓚᑦᑎᔨᐅᓕᖅᑎᓪᓗᒍ, ᐱᐊᓐᓴᓐ ᑰᐊᓐ ᓯᕗᓕᖅᑎᒋᔭᐅᓚᐅᖅᐳᖅ ᒪᓕᒐᓕᕆᔨᒃᑯᑦ ᑲᑎᒪᔨᓄᑦ ᐱᓕᕆᓐᓇᕐᔪᐊᕌᓗᒃᑎᓪᓗᒍ ᖃᓄᓗᒃᑖᖅ ᐱᔨᑦᑎᕋᐅᑎᓂᒃ ᐱᕋᔭᒃᑕᐅᔪᓄᑦ ᒪᓕᒐᖅᑎᒍᑦ, ᐃᓚᒌᓄᑦ ᒪᓕᒐᕐᓄᑦ ᐊᒻᒪ ᐃᓅᖃᑎᒌᓄᑦ−ᐊᔪᖅᓴᖅᑐᓄᑦ ᒪᓕᒐᖅᑎᒍᑦ 2019-2020−ᒥ.
ᐊᓕᐊᓇᐃᒍᓱᒃᐳᖓ ᐅᓂᒃᑳᕈᓐᓇᕋᒪ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑕᑯᓚᐅᕐᒪᑕ ᖁᕝᕙᕆᐊᖅᑕᐅᔪᓄᑦ ᐊᑯᓂᐅᓂᖅᐹᑦᑎᐊᖅ ᐃᓅᓪᓗᓂ ᐃᖅᑲᓇᐃᔭᖅᑎᐅᓕᖅᑐᒧᑦ ᐃᓐᓇᕐᓂᒃ ᒪᓕᒐᓕᕆᔨᒃᑯᓐᓂ ᐃᑲᔪᖅᑎᒋᔭᐅᓗᓂ ᐃᖅᑲᖅᑐᐃᕕᖕᓕᕆᔨᓂᒃ.  ᐊᒻᒪᓗ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᑲᔪᕈᓐᓇᓚᐅᖅᐳᑦ ᓄᓇᕗᒻᒥ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑎᓄᑦ ᐊᐃᑉᐱᖅᖢᒋᑦ ᓴᐳᓐᓂᐊᖅᑎᖏᑦ ᐅᑭᐅᖅᑕᖅᑐᒥ ᑐᑭᒧᐊᒃᑎᙳᖅᑎᑕᐅᖁᓪᓗᒍ − ᑐᑭᒧᐊᒃᑎᒋᔭᐅᓵᓚᐅᖅᑐᖅ ᕿᒪᕉᑎᑎᓪᓗᒍ ᓄᓇᕗᑦ ᒐᕙᒪᒃᑯᓐᓄᑦ ᒪᓕᒐᓕᕆᔨᒃᑯᓐᓂ ᒥᓂᔅᑕᒧᑦ ᑐᒡᓕᖅᑖᕆᔭᐅᑎᓪᓗᒍ.
ᐊᒻᒪᓗ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᖃᑕᐅᑦᑎᐊᖅᖢᑎᒃ ᐱᓕᕆᔨᐅᖃᑕᐅᖃᑦᑕᖅᓯᒪᕗᑦ ᐃᑲᔪᖅᑐᐃᖃᑦᑕᖅᓯᒪᕗᓪᓗ ᓄᓇᕗᒻᒥ ᒪᓕᒐᓕᕆᓂᕐᒧᑦ ᐱᓕᕆᐊᖏᓐᓄᑦ ᐊᑐᐃᓐᓇᕈᕐᕕᒋᓗᒋᑦ ᐃᓕᓐᓂᐊᖅᑎᑦ ᐃᖅᑲᓇᐃᔭᕈᓐᓇᕐᓗᑎᒃ ᐱᖓᓱᓂᒃ ᐃᖅᑲᖅᑐᐃᕕᓕᕆᔨᒃᑯᑦ ᐃᖅᑲᓇᐃᔭᕐᕕᖏᓐᓂᒃ ᐃᖃᓗᒃᑑᑦᑎᐊᒥ, ᑲᖏᖅᖠᓂᕐᒥ, ᐊᒻᒪ ᐃᖃᓗᖕᓂ.  ᑐᕌᒐᕆᔭᐅᔪᖅ ᓴᖅᑭᕝᕕᐅᓂᐊᖅᖢᑎᒃ ᒪᓕᒐᓕᕆᓂᕐᒧᑦ ᐃᓕᓐᓂᐊᖃᑕᐅᔪᑦ ᐱᓕᕆᐊᒃᓴᓕᖕᓄᑦ ᐊᔾᔨᒌᙱᑦᑐᓄᑦ ᒪᓕᒐᓕᕆᓂᕐᒧᑦ ᐱᓕᕆᖃᑕᐅᔪᒪᓕᖅᑎᓪᓗᒋᓪᓘᓐᓃᑦ ᐃᒻᒪᖄ ᐃᓚᖏᑦ ᐃᓕᓐᓂᐊᖅᑎᑦ ᐱᓕᕆᔨᐅᖃᑕᐅᓕᕐᓗᑎᒃ ᐃᖅᑲᓇᐃᔭᖃᑕᐅᓕᕐᓗᑎᒡᓗ ᓄᓇᕗᒻᒥ ᒪᓕᒐᓕᕆᓂᕐᒧᑦ ᐃᑲᔪᖅᑎᓄᑦ ᐃᓕᓐᓂᐊᖅᑕᑎᒃ ᐃᓱᓕᑕᐅᓚᐅᖅᑎᓪᓗᒋᑦ 2021-ᒥ.  
ᐊᐃᑦᑖᖑᒐᓗᐊᖅ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᒃᑐᖅᑕᐅᓚᐅᕐᒥᖕᒪᑕ ᓄᓇᕗᑦ ᒐᕙᒪᒃᑯᑦ ᖃᕆᑕᐅᔭᖏᑦ ᐊᔪᓕᖅᑎᑕᐅᑎᓪᓗᒋᑦ ᑮᓇᐅᔭᖅᑖᖅᑎᑕᐅᔪᒪᔪᓄᑦ.  ᑭᓯᐊᓂᓕ ᖁᔭᓐᓇᒦᒃ, ᐱᓕᕆᔨᕗᑦ ᑭᐅᔪᓐᓇᓚᐅᕐᒪᑕ ᓄᑖᓂᒡᓗ ᑐᓴᐅᒪᔪᓕᕆᔾᔪᑎᓂᒃ ᓴᖅᑭᑦᑎᓪᓗᑎᒃ ᐱᕕᖃᕈᑎᒃᓴᓂᒃ ᐃᖅᑲᓇᐃᔭᖅᑎᓄᑦ ᑐᓴᐅᒪᖃᑦᑕᐅᑎᔪᓐᓇᕐᓗᑎᒃ ᐃᖕᒥᖕᓄᑦ, ᓇᖕᒥᓂᖅᓱᖅᑐᓄᑦ ᐃᓅᓯᓕᕆᔨᓄᑦ, ᐱᔨᑦᑎᖅᑕᐅᔪᑦ ᐊᒻᒪ ᐱᓕᕆᔨᐅᖃᑕᐅᔪᓄᑦ.  ᐱᑕᖃᕆᐊᖃᕐᓂᖓ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᓇᖕᒥᓂᖅᓱᕈᓐᓇᕐᓗᓂ ᖃᕆᑕᐅᔭᓕᕆᔾᔪᑎᖏᓐᓂᒃ ᐅᔾᔨᕐᓇᖅᑐᒻᒪᕆᐅᓚᐅᕐᒪᑦ ᐊᒻᒪᓗ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑖᒃᑯᐊ ᐱᓕᕆᐊᖑᐃᓐᓇᕐᓂᐊᖅᖢᑎᒃ. 
ᓄᕙᒡᔪᐊᕐᓇᖅ-19 ᓴᖅᑭᓚᐅᖅᑎᓪᓗᒍ ᐅᓂᒃᑳᕐᓇᖅᓯᑦᑎᐊᖅᑎᓪᓗᒍ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᖃᒥᑎᑦᑎᒋᐊᖃᓚᐅᖅᐳᑦ ᐊᐅᓚᑦᑎᔾᔪᑎᖏᓐᓂᒃ ᓅᑦᑕᕆᐊᖃᓚᐅᖅᐳᓪᓗ ᖃᕆᑕᐅᔭᓄᑦ ᐱᓕᕆᔾᔪᑎᖃᖔᓕᖅᖢᑎᒃ.  ᓄᕙᒡᔪᐊᕐᓇᖅᑕᖃᓕᓚᐅᕐᓂᖓᓄᑦ ᐅᓂᒃᑳᕐᓇᐅᓕᕋᓗᐊᖅᑎᓪᓗᒍ, ᑮᓇᐅᔭᓕᕆᓐᓇᖅ ᐊᕐᕌᒍᒧᑦ ᐊᒃᑐᖅᑕᐅᔾᔪᓯᖅ ᒥᑭᑦᑑᓚᐅᖅᐳᖅ.  ᑭᓯᐊᓂ, ᐱᓇᓱᐊᕈᓯᑦ ᖃᔅᓯᐊᕐᔪᐃᑦ ᓄᕙᒡᔪᐊᕐᓇᖅ ᐃᒪᓐᓇᐅᑎᑦᑎᒋᐊᖃᓚᐅᖅᐳᖅ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᕗᑦ ᖃᐅᔨᓇᓱᒋᐊᖃᖅᖢᑎᒃ ᐊᓯᖏᓐᓂᒃ ᐱᐅᓯᕆᔪᓐᓇᖅᑕᖏᓐᓂᒃ ᐃᑲᔪᖅᓱᕐᓂᐊᕐᓗᒋᑦ ᐃᖅᑲᓇᐃᔭᖅᑎᖏᑦ ᐊᐃᓯᒪᓗᑎᒃ ᐃᖅᑲᓇᐃᔭᖔᑲᐃᓐᓇᕈᓐᓇᕐᓗᑎᒃ ᒥᒃᖠᑎᓐᓇᓱᒡᓗᒋᑦ ᐊᒡᕕᐊᓕᕈᑕᐅᓲᑦ ᐊᔪᕐᓇᙱᓐᓂᓕᒫᖓᓐᓂᒃ.  ᑖᓐᓇ ᐃᓚᖃᓚᐅᖅᐳᖅ ᓴᒃᑯᑦᑎᓂᕐᒥᒃ ᐃᕐᖐᓐᓇᖅ ᐱᓕᕆᐊᖑᔭᕆᐊᓕᖕᒥᒃ ᒪᓕᒐᓕᕆᓂᕐᒧᑦ ᑐᒃᓯᕋᐅᑎᓂᒃ, ᐱᕚᓪᓕᖅᑎᓪᓗᒍ ᐅᖄᓚᐅᑎᒃᑯᑦ ᐃᑲᔪᖅᑐᐃᔾᔪᓯᕗᑦ ᐱᔨᑦᑎᖅᐸᒃᑕᕗᑦ ᐅᖃᐅᔾᔪᖅᓱᖅᑕᐅᔪᓐᓇᕐᓂᐊᕐᒪᑕ ᐅᖄᓚᐅᑎᒃᑯᑦ ᐊᑐᕈᓐᓇᖅᓯᑎᓪᓗᒋᑦ ᓄᕙᒡᔪᐊᕐᓇᒧᑦ ᐸᕐᓇᐅᑎᒥᒃ ᐊᐅᓚᑕᐅᒋᐊᓕᑦ ᐊᐅᓚᑦᑐᓐᓇᕐᓂᐊᕐᒪᑕ ᐊᐅᓚᑦᑎᓂᕐᒥᒡᓗ ᐊᔪᕈᓐᓃᖅᓴᕈᓐᓇᕐᓂᐊᕐᒪᑕ, ᐃᓚᓕᐅᔾᔭᐅᓗᓂ ᖃᓂᒻᒪᒃᐸᓪᓕᐊᔪᑦ ᐊᐅᓚᑦᑐᓐᓇᕐᓗᒋᑦ. 
ᐅᐱᒋᔪᒪᒐᒃᑭᑦ ᖁᔭᓕᔪᒪᒐᒃᑭᓪᓗ ᐃᖅᑲᓇᐃᔭᖅᑎᓕᒫᕗᑦ ᐱᓕᕆᖃᑕᐅᑦᑎᐊᕐᓂᖏᓐᓄᑦ ᐊᒃᓱᕈᖃᑕᐅᓂᖏᓐᓄᓪᓗ ᐱᓕᕆᓇᓱᒃᖢᑎᒃ ᖃᔅᓯᑲᓪᓛᓗᖕᓂᒃ ᐊᒃᓱᕈᕐᓇᖅᑐᓂᒃ ᑕᒪᑐᒪᓂ ᐊᕐᕌᒍᒥ ᓴᖅᑭᓚᐅᖅᑐᓄᑦ.  ᐊᓇᕆᑦᑎᐊᖅᐳᒍᓪᓕ ᐱᓕᕆᔨᐅᖃᑎᖃᕋᑦᑕ ᐃᓕᑕᖅᓯᐅᒪᔪᓂᒃ ᑲᒪᒋᔭᕗᑦ ᐱᔨᑦᑎᕋᖅᑕᕗᑦ ᐃᑲᔪᖃᑦᑕᐃᓐᓇᕆᐊᖃᕋᑦᑎᒍᑦ ᓄᓇᓖᓪᓗ ᐊᒃᓱᕉᑎᖃᖅᖢᑎᒃ ᐱᔨᑦᑎᕋᓱᒃᐸᒃᑕᖏᓐᓄᑦ. 

ᐅᕙᙶᖅᑐᖅ, 

ᒫᑦᓕᓐ ᕋᑦᕘᓐ, ᐃᒃᓯᕙᐅᑕᖅ

ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᐅᓚᑕᐅᔪᑦ ᑲᑎᒪᔨᓄᑦ ᐊᐅᓚᑦᑎᔨᓄᑦ ᑭᒡᒐᖅᑐᖅᑕᐅᓪᓗᑎᒃ ᐱᖓᓱᓂᒃ ᐊᕕᒃᑐᖅᓯᒪᔪᓂᒃ ᒪᓕᒐᓕᕆᔨᒃᑯᓐᓂ, ᒪᕐᕉᖕᓂ ᐃᓚᖃᖅᑐᑦ, ᒪᓕᒐᓕᕆᔩᑦ ᑲᑐᔾᔨᖃᑎᒌᖏᓐᓂᒃ ᓄᓇᕗᒻᒥ, ᐊᒻᒪ ᓄᓇᕗᑦ ᒐᕙᒪᒃᑯᓐᓂ.  ᒪᓕᒐᓕᕆᔨᒃᑯᓐᓄᑦ ᒥᓂᔅᑕ ᑎᒃᑯᐊᖅᓯᕗᖅ ᑕᒪᐃᓐᓂᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓂᒃ ᐅᑭᐅᓄᑦ ᐱᖓᓱᓄᑦ.  
ᒪᓕᒐᓕᕆᔨᒃᑯᑦ ᐊᑐᐃᓐᓇᕈᕐᕕᐅᓲᖑᕗᑦ ᐱᖓᓱᓂᒃ ᐊᕕᒃᑐᖅᓯᒪᔪᓂᒃ ᒪᓕᒐᓕᕆᔨᒃᑯᓐᓂ, ᐊᑐᓂᓗ ᑕᒪᕐᒥᒃ ᐊᕕᒃᑐᖅᓯᒪᔪᓂᒃ ᑲᑎᒪᔨᓂᒃ ᐊᐅᓚᑦᑎᔨᐅᖃᑕᐅᔪᓂᒃ. ᐊᐅᓚᑦᑎᔨᒻᒪᕇᑦ ᐃᑲᔪᖅᓱᖅᑕᐅᕗᑦ ᐊᐅᓚᑦᑕᕆᐊᓕᖕᓄᑦ ᐊᐅᓚᑦᑎᔨᒧᑦ, ᒪᓕᒐᓕᕆᔨᒻᒪᕆᖕᒧᓪᓗ, ᐊᒻᒪ ᐊᖓᔪᖅᑳᕆᔭᒧᑦ ᑮᓇᐅᔭᓕᕆᔨᒃᑯᓐᓄᑦ.
ᑲᑎᒪᔩᑦ ᐊᐅᓚᑦᑎᔨᐅᓪᓗᑎᒃ ᑲᒪᒋᔭᒃᓴᖃᖅᐳᑦ ᑮᓇᐅᔭᓂᒃ ᐊᐅᓚᑦᑕᕆᐊᓕᖕᓂᒃ ᐊᒻᒪ ᐅᓂᒃᑳᓕᐅᕆᐊᖃᖅᐸᒃᖢᑎᒃ, ᐊᑐᐊᒐᓕᐅᖅᐸᓪᓕᐊᓂᖅ, ᖃᓄᖅᑑᕈᑎᓄᑦ ᐸᕐᓇᐃᓂᖅ ᐊᒻᒪ ᑲᒪᒋᓗᒋᑦ ᓵᑕᒃᓴᐅᓗᑎᒡᓗ ᑲᑐᔾᔨᖃᑎᒌᓂᒃ.  ᑲᑎᒪᔩᑦ ᑲᒪᒋᔭᒃᓴᖃᕐᒥᔪᑦ ᖁᑦᑎᖕᓂᖅᓴᓄᑦ ᐅᓂᕐᓗᒍᑕᐅᔪᓂᒃ ᐱᙱᓐᓂᕋᐃᔪᓄᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓄᑦ ᐅᓂᒃᑲᐅᓯᐅᔪᓄᑦ.  
ᐃᓚᒋᔭᐅᔪᑦ ᒪᓕᒐᓕᕆᔨᒃᑯᑦ ᐱᔨᑦᑎᕋᖅᑎᒃᑯᑦ ᑲᑎᒪᔨᖏᓐᓄᑦ 2019/2020 ᐊᕐᕌᒍᒥ ᐃᒪᐃᓕᖓᓚᐅᖅᐳᖅ:
· ᒫᑎᓚᓐ ᕋᑦᕘᓐ − ᐃᒃᓯᕙᐅᑕᖅ ᐊᒻᒪ ᕿᑭᖅᑖᓗᖕᒥᐅᓄᑦ ᑭᒡᒐᖅᑐᖅᑎ
· ᑎᐅᕋ ᑐᑐ−ᕘᑐᕆᖕᕼᐊᒻ − ᑭᕙᓪᓕᕐᒥ ᓂᕈᐊᖅᑕᐅᓂᑯ
· ᔫᓕ ᐋᓐ ᐱᐊᑦᕗᑦ − ᒪᓕᒐᓕᕆᔩᑦ ᑲᑐᔾᔨᖃᑎᒌᖏᓐᓄᑦ ᓄᓇᕗᒻᒥ ᑭᒡᒐᖅᑐᖅᑎ
· ᓵᓇ ᐊᖑᓛᓕᒃ − ᕿᑎᕐᒥᐅᓄᑦ ᑭᒡᒐᖅᑐᖅᑎ
· ᐃᐅᕆᓐ ᔪᐊᔾ − ᒪᓕᒐᓕᕆᔨᒃᑯᓐᓄᑦ ᑭᒡᒐᖅᑐᖅᑎ
· ᐃᓚᐅᔭ ᐸᓪᓗᖅ − ᓇᑭᙶᕈᓘᔭᖅᑐᓂᒃ ᑲᑎᒪᔨᐅᖃᑕᐅᔪᖅ
· ᐃᓐᓄᒃᓯᒪᙱᑦᑐᖅ − ᓇᑭᙶᕈᓘᔭᖅᑐᓂᒃ ᑲᑎᒪᔨᐅᖃᑕᐅᔪᖅ
ᑲᑎᒪᔩᑦ ᓯᕗᓕᖅᑎᓂᒃ ᑲᑎᒪᔨᖃᕐᒥᔪᑦ ᐱᖓᓱᓂᒃ ᑲᑎᒪᔨᓂᙶᖅᑐᓂᒃ.   ᓯᕗᓕᖅᑏᑦ ᑲᑎᒪᔩᑦ ᑲᑎᒪᒐᔪᒃᐳᑦ ᑲᑎᒪᔭᕆᐊᖃᓕᕌᖓᑕ, ᓇᔫᑎᓪᓗᑎᒃ, ᐅᕝᕙᓘᓐᓃᑦ ᐅᖃᓘᑎᒃᑯᑦ ᐅᕝᕙᓘᓐᓃᑦ ᐃᕐᖐᓐᓈᖅᑕᐅᒃᑯᑦ, ᐅᖃᐅᓯᐅᓂᖅᐹᑦ ᑲᑎᒪᔨᓄᑦ ᑲᒪᒋᓪᓗᒋᑦ ᐊᒻᒪ/ᐅᕝᕙᓘᓐᓃᑦ ᐃᓱᒪᓕᐅᕈᑕᐅᖃᑦᑕᖅᑐᑦ ᑲᑎᒪᔩᑦ ᑲᑎᒫᓪᓚᓚᐅᖅᑎᓪᓗᒋᑦ.   ᐃᒃᓯᕙᐅᑕᖅ ᖃᐅᔨᒪᓗᓂ ᑐᑭᓯᒋᐊᒐᒃᓴᓂᒃ ᐃᓯᖅᐸᓪᓕᐊᔪᓂᒃ ᐊᓂᕙᓪᓕᐊᔪᓂᒃ ᑲᒪᒋᓗᓂᒋᓪᓗ ᑲᑎᒪᔨᓕᒫᓄᑦ ᓄᑖᙳᕆᐊᖅᓯᒪᔪᓂᒃ ᑐᓴᖅᑎᒐᔪᒡᓗᓂᒋᑦ ᓯᕗᓕᖅᑎᓄᑦ ᐱᓕᕆᐊᖑᔪᓂᒃ ᐃᓱᒪᓕᐅᕈᑕᐅᔪᓂᒡᓗ ᑭᖑᓪᓕᕐᒥ ᓇᔫᑎᓗᑎᒃ ᑲᑎᒪᓕᕐᒥᒃᐸᑕ ᑲᒪᒋᔭᐅᔪᒃᓴᒥᒃ.      

ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᐊᒃᓴᕆᔭᐅᓪᓗᐊᑕᖅᑐᑦ ᑕᐅᑐᙳᐊᕐᓇᖅᑐᑦ ᓯᕗᓂᒃᓴᑦᑎᓐᓂ, ᑐᕌᒐᕆᔭᑦ ᑲᒪᒋᓗᒋᑦ ᖃᓄᖅᑑᕈᑎᓄᑦ ᓯᕗᓪᓕᐅᔾᔭᐅᔪᒪᔪᑦ ᐸᕐᓇᐅᑎᒥ ᓯᕗᓪᓕᐅᑎᔭᕆᐊᓖᑦ ᐅᕙᓂ ᓇᓗᓇᐃᔭᑦᑎᐊᖅᓯᒪᕗᑦ:[image: ]
	
ᑐᕌᒐᕆᔭᑦ ᑲᒪᒋᓗᒋᑦ ᖃᓄᖅᑑᕈᑎᓄᑦ ᐸᕐᓇᐅᑎᓄᑦ

· ᓵᑕᐅᔪᓐᓇᕐᓂᖅ
· ᑕᑯᒃᓴᐅᑦᑎᐊᕐᓂᖅ
· ᐊᔾᔨᒌᒃᑎᑦᑎᓂᖅ
· ᐱᐅᓯᒋᐊᖅᑎᓪᓗᒍ ᐊᑐᕐᓂᖃᑦᑎᐊᕐᓂᖓ ᐊᒻᒪ ᐊᑑᑎᖃᑦᑎᐊᕐᓂᖓ
· ᐱᐅᓯᒋᐊᕐᓗᒍ ᑮᓇᐅᔭᓕᕆᔾᔪᓯᖅ ᐊᒻᒪ ᐊᐅᓚᑦᑎᔾᔪᓯᖅ

	
ᐸᕐᓇᐅᑎᓕᐅᕐᓗᓂ ᓯᕗᓪᓕᐅᑎᔭᕆᐊᓖᑦ 

· ᐱᔾᔪᔾᔭᐅᒋᐊᓕᖕᓄᑦ ᐱᔨᑦᑎᕋᖅᑏᑦ
· ᑲᑎᒪᔩᑦ ᐊᐅᓚᑦᑎᔨᑦ
· ᑎᒥᐅᔪᒥ ᐋᖅᑭᒃᓯᒪᓂᕆᔭᖓ
· ᑐᓴᐅᒪᖃᑦᑕᐅᑎᓂᖅ
· ᐃᖅᑲᓇᐃᔭᖅᑐᓕᕆᔨᒃᑯᑦ: ᐃᖅᑲᓇᐃᔮᒧᑦ ᐱᕚᓪᓕᕈᑎᒃᓴᓄᑦ, ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ ᐸᕐᓇᐅᑦ 




ᐊᑐᖅᑕᐅᓂᖏᑦ ᐃᓄᐃᑦ ᖃᐅᔨᒪᔭᑐᖃᖏᑦ
ᐃᓄᐃᑦ ᖃᐅᔨᒪᔭᑐᖃᖏᑦ ᐃᓚᒋᔭᐅᓪᓚᕆᖃᑦᑕᖅᓯᒪᕗᑦ ᐃᓄᐃᑦ ᐃᓅᓯᖏᑦ ᑕᐃᔅᓱᒪᓂᓕᑖᓗᐃᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᐅᓚᑦᑎᔨᖏᑦ ᐊᒻᒪ ᐃᖅᑲᓇᐃᔭᖅᑎᖏᑦ ᐱᓕᕆᓲᖑᕗᑦ ᐅᔾᔨᕈᓱᐃᓐᓈᓗᒃᖢᑎᒃ ᑖᒃᑯᓂᖓ ᐱᒻᒪᕆᐅᔪᓂᒃ ᐊᑐᖅᑎᑦᑎᐊᖅᐸᒃᖢᒋᓪᓗ ᐃᖅᑲᓇᐃᔭᕐᕕᖕᒥ ᐱᔨᑦᑎᖅᑕᐅᔪᑦ ᓄᓇᓖᓪᓗ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᔨᑦᑎᖅᐸᒃᑕᖏᑦ. 
ᐱᔨᑦᓯᕋᕐᓂᖅ: ᐱᔨᑦᑎᕋᕐᓂᖅ
ᐱᔨᑦᑎᕋᕐᓂᖅ ᐊᑐᖅᑕᐅᓪᓚᕆᓲᖅ ᐃᓄᖕᓄᑦ, ᐆᒃᑐᕋᐅᑕᐅᓪᓗᓂ ᐃᓄᖕᒧᑦ ᑲᒪᒋᔭᓕᖕᒧᑦ ᐊᓯᒥᓂᒃ, ᐃᖅᑲᓇᐃᔭᖃᑎᖏᑦ ᐃᓚᓕᐅᑎᓪᓗᒋᑦ ᐱᔨᑦᑎᕆᐊᖃᖅᑕᖏᓪᓗ.  ᑖᒃᑯᐊ ᓴᖅᑭᓲᑦ ᐱᕈᑦᑎᐊᖅᓯᒪᔪᓂᒃ ᐊᒻᒪ ᐃᓅᑦᑎᐊᖅᑐᓂᒃ, ᐃᓄᖕᒧᑦ ᐊᑕᐅᓯᕐᒨᔪᓐᓇᖅᖢᓂ ᐊᓯᓕᒫᖏᓐᓄᓪᓗ.  ᐱᓕᕆᐊᕆᔭᐅᓪᓗᐊᑕᖅᑐᖅ ᑐᑭᓯᐊᓗᒋᑦ ᐊᑐᓂ ᐃᓄᐃᑦ ᐃᑲᔫᑎᒃᓴᖃᕐᓂᖏᓐᓂᒃ ᓴᖅᑭᒋᐊᓕᖕᒥᓂᒃ ᐊᒻᒪ ᐃᒪᐃᖦᖢᑎᒃ ᐅᕝᕙᓘᓐᓃᑦ ᐃᒪᐃᑦᑑᔪᓐᓇᖅᖢᑎᒃ ᐱᒻᒪᕆᐅᒋᔭᐅᓗᑎᒃ ᐃᑲᔪᖅᑎᐅᓗᑎᒃ ᐃᖅᑲᓇᐃᔭᕐᕕᖕᒥᓄᑦ ᐊᒻᒪ ᓄᓇᖅᑲᑎᒥᓄᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᑐᖅᑎᑦᑎᓲᖑᕗᑦ ᑖᒃᑯᓂᖓ ᐊᖏᕈᑎᒋᓯᒪᔭᖏᓐᓂᒃ ᐃᖅᑲᓇᐃᔭᕐᕕᖃᕐᓗᑎᒃ ᐃᖅᑲᓇᐃᔭᖅᑎᑦ ᐃᒃᐱᒋᖃᑦᑕᐅᑎᑦᑎᐊᕐᓗᑎᒃ ᐱᒻᒪᕆᐅᒋᖃᑦᑕᐅᑎᓗᑎᒡᓗ ᐃᖕᒥᖕᓄᑦ, ᓯᕗᓪᓕᐅᔾᔭᐅᒋᐊᓕᖕᓂᒃ ᑲᒪᒋᔭᖃᖅᐸᒡᓗᑎᒃ ᐃᑲᔪᖅᐸᒡᓗᑎᒃ ᐱᔨᑦᑎᖅᐸᒡᓗᑎᒡᓗ ᐱᓕᕆᔾᔪᑎᒋᒋᐊᖃᖅᑕᑦᑎᓐᓄᑦ, ᓄᓇᓕᖕᓄᑦ, ᐊᒻᒪ ᓄᓇᕗᒥᐅᓄᑦ ᒪᓕᒋᐊᓖᑦ ᐊᖅᑯᑎᒋᓗᒋᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᐱᐅᔪᒧᑦ ᑐᕌᖅᑐᒧᑦ. 
ᐋᔩᖃᑎᒌᖕᓂᖅ: ᑲᑐᔾᔨᖃᑎᒌᑦ ᐊᒻᒪ ᐃᓱᒪᓕᐅᕈᑎᖏᑦ
ᐱᓕᕆᖃᑎᒌᒡᓗᓂ ᐋᔩᖃᑎᒌᒍᓐᓇᕐᓂᖅ ᐊᓂᒍᖅᑎᑦᑎᓇᓱᒡᓗᑎᒃ ᑖᒃᑯᓂᖓᔅᓴᐃᓐᓇᖅ ᑐᕌᒐᕆᔭᓂᒃ ᑎᑭᑕᐅᓇᓱᐊᖅᑐᓂᒡᓗ ᑕᑎᖃᓲᖑᖕᒪᑕ ᑐᓴᐅᒪᖃᑎᒌᒍᑎᑦᑎᐊᕙᖕᓄᑦ, ᓈᒻᒪᒋᔭᐅᔪᓄᑦ, ᐊᒻᒪ ᐊᖏᖅᑕᐅᓯᒪᔪᓄᑦ ᐊᖏᖃᑎᒌᒍᑕᐅᓯᒪᔪᓄᑦ ᑐᕌᒐᕆᔭᓄᑦ. ᐃᖅᑲᓇᐃᔭᖅᑎᓕᒫᑦ ᓂᕆᐅᒋᔭᐅᕗᑦ ᐃᑲᔪᖅᑎᐅᓕᕐᓗᑎᒃ ᐃᓚᒋᔭᐅᓗᑎᒃ ᑲᑐᔾᔨᖃᑎᒌᒡᕕᖕᒧᑦ ᓄᓇᖅᑲᑎᒥᓄᓪᓗ, ᐃᓚᐅᑦᑎᐊᖅᐸᒡᓗᑎᒡᓗ ᐃᑲᔪᖅᓱᖅᑕᐅᔪᓂᒃ ᖃᓄᐃᙱᑦᑎᐊᕈᓯᕐᓄᑦ ᐃᓄᖕᓄᑦ ᓄᓇᕗᒥᐅᓄᑦ.   ᐃᓱᒪᔪᓐᓇᕐᓗᑎᒃ ᐱᓕᕆᔪᓐᓇᕐᓗᑎᒡᓗ ᑲᑐᔾᔨᖃᑎᒌᒡᓗᑎᒃ, ᐃᑲᔪᖅᐸᒡᓗᑎᒡᓗ ᐱᕙᓪᓕᐊᑎᑕᐅᔪᓂᒃ ᑐᑭᓯᐊᖃᑎᒌᒍᑕᐅᔪᓄᑦ ᐱᒻᒪᕆᐅᓪᓗᑎᒃ ᐊᔪᖅᑕᐅᙱᑦᑐᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᔨᑦᑎᕋᖅᑎᒃᑯᑦ ᐃᑲᔪᖅᑐᐃᑦᑎᐊᖅᐳᑦ ᒪᓕᒋᐊᓕᖕᓂᒃ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᐱᐅᓯᖃᖅᖢᑎᒃ ᐃᑲᔪᕐᓗᒋᑦ ᐱᓕᕆᔾᔪᑎᔭᖏᑦ ᑲᒪᒋᔭᐅᑎᓪᓗᒋᑦ ᐊᔪᕐᓇᖅᑐᖅᓯᐅᕈᑕᐅᓲᑦ ᓴᖅᑭᓲᑦ ᐱᕋᔭᒃᑐᓂᒃ ᐸᓯᔭᒃᓴᙳᖅᑎᑕᐅᔪᓂᒃ, ᐃᓚᒌᑦ ᐊᕕᑎᓪᓗᒋᑦ, ᐊᒻᒪ ᐃᖅᑲᓇᐃᔭᖃᑎᒌᑦ ᓈᒻᒪᙱᓪᓕᐅᕈᑎᖃᖅᑎᓪᓗᒋᑦ, ᐃᒡᓗᓂᒃ ᐊᑐᖅᑐᐊᖅᑎᑦᑎᔨᑦ ᐊᖓᔪᖅᑳᖏᑦ, ᒐᕙᒪᒃᑯᑦ ᐱᙱᓐᓂᕋᖅᑕᐅᔪᓄᑦ ᐱᔨᑦᑎᕋᐅᑎᓄᑦ ᐅᕝᕙᓘᓐᓃᑦ ᐃᓄᐃᑦ ᐱᔪᓐᓇᐅᑎᖏᓐᓄᑦ ᓱᕋᐃᓂᐅᔪᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᐊᒃᓴᖃᖅᐳᑦ ᐃᑲᔪᖅᐸᒡᓗᒋᑦ ᐱᓕᕆᔾᔪᔾᔭᐅᒋᐊᓕᑦ ᐋᖅᑭᖃᑎᒌᒃᑎᑉᐸᒡᓗᒋᑦ ᓈᒻᒪᙱᓪᓕᐅᕈᑕᐅᔪᓄᑦ ᐱᐅᓯᖃᕐᓗᑎᒃ ᐸᒡᕕᓇᙱᑦᑐᓂᒃ ᐱᓕᕆᔾᔪᑎᒋᐊᓖᑦ ᐃᓅᓯᖏᓐᓄᑦ, ᐃᓚᖏᓐᓄᑦ, ᐊᒻᒪ ᓄᓇᖅᑲᑎᖏᓐᓄ, ᓴᖅᑭᑉᐸᒃᖢᑎᒡᓗ ᑭᖑᓂᐊᒍᑦ ᓴᖅᑭᑦᑕᕆᐊᖃᓲᑦ.  ᐃᖅᑲᓇᐃᔭᖅᑎᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᕕᒃᑐᖅᓯᒪᓂᕐᒥᓪᓗ ᐃᖅᑲᖅᑐᐃᕕᖕᓂ ᐊᖏᖅᓯᒪᖃᑕᐅᓲᑦ ᐃᓕᓐᓂᐊᕐᓂᕐᒧᑦ, ᐃᓱᒪᒃᓴᖅᓯᐅᕐᓂᕐᒧᑦ, ᐃᒃᐱᒍᓱᖕᓂᕐᒧᓪᓗ ᐱᑕᖃᕐᓂᖓᓂᒃ ᐊᔾᔨᒌᙱᑦᑐᓂᒃ ᑕᐅᑐᖅᑰᖅᑕᐅᔪᓂᒃ ᐊᒻᒪ ᓄᓇᕐᔪᐊᕐᒥ ᑕᐅᑐᒃᑕᐅᔪᑦ ᓄᓇᓕᖕᓂ ᐱᕙᓪᓕᐊᑎᑦᑎᕙᒡᓗᑎᒡᓗ ᐅᔾᔨᕆᔭᐅᓕᖅᑎᑦᑎᕙᒡᓗᑎᒡᓗ ᒪᓕᒐᓕᕆᓂᕐᒧᑦ ᐱᓕᕆᔾᔪᓯᕐᓂᒃ ᐱᕕᖃᕈᑕᐅᓲᓂᒃ ᐃᓱᒪᓕᐅᕈᑎᓄᑦ ᐃᓚᐅᑎᑦᑎᕙᒡᓗᑎᒃ − ᓈᒻᒪᒃᑳᖓᑦ ᐊᔪᕐᓇᙱᒃᑳᖓᓪᓗ.  
ᐱᓕᒻᒪᒃᓴᕐᓂᖅ: ᐊᔪᖅᑕᐅᙱᑦᑐᑦ ᖃᐅᔨᒪᔭᐅᔪᓪᓗ ᐱᐅᕋᕐᓗᒋᑦ
ᐊᔪᖅᑕᐅᙱᑦᑐᑦ ᐃᓗᓕᖅᑕᖏᑦ ᖃᐅᔨᒪᔭᐅᔪᓂᒡᓗ ᐱᐅᕋᕐᓂᐊᕐᓗᓂ ᐱᔪᓐᓇᕐᓂᖅᑖᖅᐸᓪᓕᐊᓂᕐᒥᒃ ᑐᖅᑲᖅᑕᕐᕕᒋᔭᐅᔪᖅ ᐊᓂᒍᖅᑎᑕᐅᕙᓪᓕᐊᔪᓪᓗ ᐃᓄᖕᓂᒃ ᐊᒃᓱᕈᕐᓇᖅᑐᒃᑰᖅᐸᒃᑎᓪᓗᒋᑦ ᐊᕙᑖᒍᑦ. ᐃᓄᖕᓂᒃ ᐱᔪᓐᓇᕐᓂᖅᑖᖅᑎᑦᑎᕙᓪᓕᐊᓪᓗᓂ ᐃᓄᖕᓂᒃ ᐱᐅᓯᕆᔭᐅᔪᒃᑯᑦ ᐱᓕᕆᓂᖅᑎᒍᓪᓗ ᓂᕆᐅᒋᔭᐅᓪᓚᕆᓲᖑᕗᑦ ᐃᖅᑲᓇᐃᔭᖅᑎᓄᑦ. ᐃᑲᔪᖅᓱᖅᖢᒋᑦ ᐊᒻᒪ ᐱᓕᕆᐊᕆᕙᒃᖢᒋᑦ ᐱᔪᓐᓇᕐᓂᕆᔭᐅᔪᑦ ᓯᕗᓕᖅᑎᐅᓂᐊᖅᑎᓪᓗᒋᑦ ᐊᓂᒍᖅᑕᐅᑦᑎᐊᖅᐸᒃᑐᓂᒃ ᐊᓂᒍᐃᑦᑎᐊᖅᐸᓪᓕᐊᔪᓂᒡᓗ ᐃᓅᓯᖃᖅᑎᓪᓗᒋᑦ, ᑭᒃᑯᓕᒫᓄᑦ ᐃᒃᐱᒋᔭᖃᑦᑎᐊᖅᖢᑎᒃ, ᐱᔪᓐᓇᕐᓂᖃᖅᑐᕕᒡᔪᐊᕌᓗᒃ ᑐᕌᒐᕆᔭᒧᑦ ᒪᓕᒐᓕᕆᔨᒃᑯᑦ ᑲᑎᒪᔨᓄᑦ.  ᐄᓪᓚᕆᒃ, ᐱᕚᓪᓕᖅᑎᖃᑦᑕᖅᐸᑕ ᐊᔪᖅᑕᐅᙱᑦᑐᑦ ᖃᐅᔨᒪᔭᐅᔪᓪᓗ ᑐᙵᕕᖏᑦ ᖃᓄᓕᒫᖅ ᐃᖅᑲᓇᐃᔭᖅᑎᑦᑎᓐᓄᑦ ᖃᓄᐃᓕᖓᓕᕈᑕᐅᕙᒃᑐᑦ ᐱᔨᑦᑎᕋᐅᑎᑦᑎᐊᕙᖕᓂᒃ ᐱᓕᕆᔾᔪᑎᕙᒃᑕᑦᑎᓐᓄᑦ ᓄᓇᕘᓕᒫᒥ.
ᖃᓄᖅᑑᕈᓐᓇᕐᓂᖅ: ᐃᓱᒪᒃᓴᖅᓯᐅᕐᓂᒃᑯᑦ ᐊᑲᐅᙱᓕᐅᕈᑎᓂᒃ ᐋᖅᑭᒃᓯᔪᓐᓇᕐᓂᖅ
ᐃᓱᒪᒋᔭᐅᔪᒃᓴᑦ ᐃᓱᒪᒋᔭᐅᑦᑎᐊᖃᑦᑕᖅᐸᑕ ᐊᑲᐅᙱᓪᓕᐅᕈᑎᓂᒃ ᐋᖅᑭᒃᓯᔪᓐᓇᕐᓗᑎᒃ, ᐃᓱᒪᒋᔭᐅᑦᑎᐊᖅᓯᒪᔪᑦ ᐊᑐᖅᑕᐅᕙᒡᓗᑎᒃ ᐱᔾᔪᑎᒃᓴᑦ ᑕᑯᒃᓴᐅᑎᑦᑎᓗᑎᒡᓗ ᓱᖏᐅᑎᔪᓐᓇᕐᓂᖏᓐᓂᒃ ᐊᓯᔾᔨᒐᒃᓴᐅᓂᖏᓐᓂᒡᓗ ᑭᐅᔭᐅᓗᓂ ᓄᓇᕐᔪᐊᖅ ᐊᓯᔾᔨᖅᐸᓪᓕᐊᓚᓴᖅᑎᓪᓗᒍ, ᓴᙱᓂᕆᔭᐅᕗᑦ ᐃᖅᑲᓇᐃᔭᖅᑎᓕᒫᑦᑎᓐᓄᑦ ᐱᕙᓪᓕᐊᑎᑦᑎᓂᕐᒧᑦ. ᐃᓱᒪᒋᔭᐅᑦᑎᐊᖅᓯᒪᔪᑦ ᑕᑯᒃᓴᐅᑎᑦᑎᓲᖑᕗᑦ ᖃᓄᓗᒃᑖᖅ ᖃᐅᑕᒫᑦ ᐊᐅᓚᓂᕆᕙᒃᑕᑦᑎᓐᓂ ᐃᓱᒪᒋᕙᒃᑕᑦᑎᓐᓂᓪᓗ ᐱᐅᓯᒋᐊᕈᑎᒃᓴᓄᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᖅᑲᓇᐃᔭᖅᑎᖏᑦ ᐊᕕᒃᑐᖅᓯᒪᓂᕐᒥᓪᓗ ᐃᖅᑲᖅᑐᐃᔨᒃᑯᑦ ᑲᒪᒋᔭᖃᓲᖑᖕᒪᖔᑕ ᓈᒻᒪᙱᓪᓕᐅᕈᑎᓂᒃ ᑖᒃᑯᑎᒎᓇᖅ ᑲᑐᔾᔨᖃᑎᒌᒡᕕᒃᑎᒍᑦ, ᐱᓕᕆᖃᑎᖏᑦᑎᒍᑦ, ᐱᓕᕆᔾᔪᑎᕙᒃᑕᑦᑎᓐᓄᓪᓗ ᐊᒃᓱᕈᕐᓇᖅᑐᓪᓗ ᓄᓇᓕᖕᓂ ᐱᔨᑦᑎᕋᖅᐸᒃᑕᑦᑎᓐᓂ. ᐅᑯᐊ ᑕᕝᕙ ᐊᔪᖅᑕᐅᙱᑦᑐᑦ ᐱᕐᔪᐊᖑᒋᔭᐅᔪᑦ ᐃᖅᑲᓇᐃᔭᖅᑎᓄᑦ.  ᓄᓇᓕᖕᓂ ᐃᖅᑲᓇᐃᔭᖅᑎᑦ ᒪᒥᔪᐃᑦᑐᓂᒃ ᐃᓱᒪᒥᒍᑦ ᐊᔪᕈᑎᓕᖕᓄᑦ, ᐅᐃᕆᓯᒪᔪᓄᑦ, ᐃᓕᓐᓂᐊᖅᑕᐅᔪᒃᓴᓄᑦ, ᐃᓅᓯᓕᕆᓂᕐᒧᑦ, ᐊᒻᒪ ᐱᕋᔭᒃᑎᑦᑎᑦᑕᐃᓕᓂᕐᒧᑦ ᐱᓕᕆᐊᓄᑦ, ᒪᓕᒐᓕᕆᔨᒃᑯᓐᓂ ᐃᖅᑲᓇᐃᔭᖅᑎᕗᑦ ᑎᓕᐅᖅᑕᐅᓯᒪᕗᑦ ᐃᓱᒪᒃᑲᒻᒪᕆᐊᓘᖁᔭᐅᓪᓗᑎᒃ ᐱᕙᓪᓕᐊᑎᑦᑎᓕᕌᖓᑕ ᐱᓕᕆᐊᖑᖔᕈᓐᓇᖅᑐᓂᒃ ᐸᕐᓇᐅᑎᓂᒃ ᐱᓕᕆᔾᔪᑎᒋᐊᖃᖅᑕᑦᑎᓐᓄᑦ ᐃᖅᑲᖅᑐᐃᕕᖕᒧᐊᖅᑕᐅᓚᐅᙱᓐᓂᖏᓐᓂᒃ.   
ᐱᓕᕆᖃᑎᒌᖕᓂᖅ: ᑲᑐᔾᔨᖃᑎᒌᖕᓂᖅ ᐊᑕᐅᓯᕐᒧᑦ ᐱᔾᔪᑎᑦᑎᐊᕙᖕᒧᑦ
ᐃᓱᒪᒋᔭᐅᔪᑦ ᐱᕙᓪᓕᐊᑎᑦᑎᓂᕐᒧᑦ ᑲᑐᔾᔨᖃᑎᒌᒍᑕᐅᔪᒪᓪᓗᑎᒃ ᐱᓕᕆᖃᑎᒌᒍᓯᑦ ᐱᓕᕆᖃᑎᒌᒡᓗᑎᓪᓗ ᐱᔾᔪᑎᑦᑎᐊᕙᖕᒧᑦ ᐱᕐᔪᐊᖑᖕᒪᑦ ᐊᓂᒍᐃᓂᐊᕐᓗᓂ ᑐᕌᒐᕆᔭᐅᔪᓂᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᕕᒃᑐᖅᓯᒪᓂᕐᒥᓪᓗ ᐃᖅᑲᖅᑐᐃᕕᓕᕆᔨᒃᑯᓐᓂ ᐱᓕᕆᐊᒃᓴᑎᒃ ᐱᓕᕆᐊᖑᔪᓐᓇᖁᓪᓗᒋᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓕᑕᖅᓯᐅᒪᖕᒪᑕ ᓇᓕᒧᒌᒃᑎᑦᑕᕆᐊᖃᕐᓂᖏᓐᓂᒃ ᐃᓄᐃᑦ ᐱᔪᓐᓇᐅᑎᖏᑦ ᐊᒻᒪ ᓄᓇᖅᑲᑎᒌᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᔩᑦ ᐅᕝᕙᓘᓐᓃᑦ ᐱᓕᕆᔾᔪᑎᒋᐊᖃᖅᑕᕗᑦ ᐃᓚᖏᓪᓗ ᓄᓇᖅᑲᑎᖏᓪᓘᓐᓃᑦ.   ᑭᓯᐊᓂᑦᑕᐅᖅ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓕᑕᖅᓯᐅᒪᒐᔪᖕᒪᑕ ᑲᒪᒋᖅᑳᕆᐊᖃᖅᑕᖏᓐᓂᒃ ᐃᓄᖕᓄᓪᓗ ᐱᔪᓐᓇᐅᑎᒋᔭᐅᒋᐊᖃᖅᑐᓂᒃ ᑭᓯᐊᓂ ᐱᓕᕆᖃᑎᒋᔪᓐᓇᕐᓗᒋᑦ ᓄᓇᖅᑲᑎᑎᒃ ᐋᖅᑭᒃᓯᒪᓂᕆᔭᖏᓐᓄᑦ.   ᐃᖅᑲᓇᐃᔭᖅᑎᓄᑦ ᓂᕆᐅᒋᔭᐅᔪᑦ ᑕᑯᒃᓴᐅᑎᑦᑎᔪᑦ ᐱᓕᕆᓂᖏᓐᓂᒃ ᐊᑕᐅᓯᕐᒧᑦ ᐱᐅᔪᒧᑦ, ᑲᑐᔾᔨᖃᑎᒌᖕᓂᕐᒧᑦ, ᓯᕗᓕᖅᑎᐅᖃᑎᒌᒍᑕᐅᔪᓄᑦ, ᐊᒻᒪ ᐊᑭᓕᖅᓱᖅᑕᐅᙱᓪᓗᑎᒃ ᐱᓕᕆᔨᐅᔪᓄᑦ. ᐱᓕᕆᖃᑎᒌᖕᓂᖅ ᐋᖅᑭᒃᓯᖃᑕᐅᖕᒪᑦ ᓂᕆᐅᒋᔭᐅᔪᓂᒃ ᐃᑲᔪᖅᑐᐃᔪᓂᒃ ᐱᐅᓯᖃᖅᑐᓄᑦ ᐱᕙᓪᓕᐊᓂᕆᔭᐅᔪᓂᒃ, ᐱᓕᕆᖃᑎᒌᒍᓯᑦᑎᐊᕙᖕᓂᒃ ᐊᒻᒪ ᐱᓕᕆᖃᑎᒌᖕᓂᕐᒥᒃ ᐱᐅᓂᖏᑦ ᐊᓂᒍᖅᑎᑉᐸᒡᓗᒋᑦ ᓴᖅᑭᑉᐸᓪᓕᐊᔪᑦ.
ᐊᕙᑎᒥᒃ ᑲᒪᑦᑎᐊᕐᓂᖅ:  ᐊᕙᑎᒥᑦ ᑲᒪᔨᐅᓂᖅ
ᐊᕙᑎᒥᑦ ᑲᒪᔨᐅᓂᕐᒧᑦ ᐊᒃᓱᕈᕐᓇᕈᑕᐅᓲᖑᖕᒪᑦ ᐱᓕᕆᖃᑎᒌᒍᑕᐅᓲᒥᒃ ᐃᓄᖕᓄᑦ ᓄᓇᕐᔪᐊᕐᒥᐅᑕᐅᑎᓪᓗᒋᑦ. ᐃᖅᑲᓇᐃᔭᖅᑎᑦ ᓂᕆᐅᒋᔭᐅᕗᑦ ᐅᖃᐅᓯᖃᕐᓂᐊᕋᓱᒋᔭᐅᓪᓗᑎᒃ ᑖᒃᑯᓇᓂ ᑕᒪᐃᓐᓅᖓᔪᑦ ᑕᑎᒋᖃᑦᑕᐅᑎᔪᓄᑦ ᐱᓕᕆᖃᑎᒌᓄᑦ ᑕᑯᒃᓴᐅᑎᑦᑎᓗᑎᒡᓗ ᑲᒪᒋᒋᐊᖃᖅᑕᖏᓐᓂᒃ ᑲᒪᑎᓪᓗᒋᑦ ᐱᐅᓯᕆᕙᒃᑕᖏᓐᓂᒃ ᖃᐅᔨᓇᓱᒃᐸᒃᖢᑎᒃ ᐱᐅᓯᒋᐊᕈᑕᐅᔪᓐᓇᖅᑐᓂᒃ ᓴᐳᑎᓗᒍᓗ ᐱᓕᕆᖃᑎᒌᒍᓯᖅ ᐱᐅᓯᖃᕐᓗᑎᒃ ᓈᒻᒪᒃᑐᒥᒃ ᓄᓇᕐᔪᐊᕐᒥᐅᓄᑦ ᐊᒃᓱᕈᕐᓇᖅᑐᓂᒃ ᐊᕙᑎᑦᑎᓐᓄᑦ ᖃᓄᐃᙱᑦᑎᐊᕈᓯᕐᒧᑦ.

ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑲᑐᔾᔨᖃᑎᒌᓂᒃ ᐋᖅᑭᒃᓯᒪᓂᕆᔭᖓ ᓇᓗᓇᑦᑎᐊᖅᑐᖅ ᓈᒻᒪᒃᑐᒥᒃ ᐊᒃᑐᐊᓂᖃᕐᓂᖓᓂᒃ ᑲᑐᔾᔨᖃᑎᒌᓄᑦ ᐋᖅᑭᒃᓯᒪᓂᕆᔭᖓᓐᓄᑦ. ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᒪᐃᓕᖓᔪᑦ: 
· ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐃᖅᑲᓇᐃᔭᖅᑎᖃᖅᑐᑦ ᐃᓐᓇᕐᓂᒃ ᐊᒻᒪ ᐊᑯᓐᓂᖅᓱᖅᑐᓂᒃ ᐊᐅᓚᑦᑎᔨᓂᒃ, ᐃᖅᑲᓇᐃᔭᖅᑎᓄᑦ ᐃᓅᓯᓕᕆᔨᓂᒃ, ᐃᓚᖏᓐᓂᒡᓗ ᐊᒡᓚᕝᕕᓕᕆᔨᐅᓪᓗᑎᒃ ᐃᖅᑲᓇᐃᔭᖅᑏᑦ ᑕᒪᐃᓐᓄᓪᓗ ᑲᒪᒋᔭᒃᓴᖃᖅᖢᑎᒃ ᐱᓕᕆᐊᖑᓂᐊᖅᑎᓪᓗᒍ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᓄᓇᕗᒻᒥ.
· ᐱᖓᓱᓂᒃ ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᑦ (ᐊᑐᓂ ᐊᓯᐊᒎᖓᔪᓂᒃ ᑲᑎᒪᔨᖃᖅᖢᑎᒃ ᐊᐅᓚᑦᑎᔨᓂᒃ) ᑲᖏᖅᖠᓂᕐᒥ, ᐃᖃᓗᒃᑑᑦᑎᐊᒥ ᐊᒻᒪ ᐃᖃᓗᖕᓂ ᑲᒪᒋᔭᒃᓴᖃᖅᐳᑦ ᑲᒪᒋᒋᐊᖃᖅᖢᒋᑦ ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑎᑦ ᑲᒪᒋᓗᒋᑦ, ᐊᐅᓚᓪᓗᒋᑦ, ᐊᒻᒪ ᐃᑲᔪᖅᓱᕐᓗᒋᑦ ᓴᐳᓐᓂᐊᖅᑎᓄᑦ ᐱᓕᕆᐊᕆᔭᐅᓲᑦ, ᓴᖅᑭᓪᓗᒋᓪᓗ ᐊᕕᒃᑐᖅᓯᒪᓂᕐᒥ ᐱᓕᕆᖃᑕᐅᔪᓐᓇᕐᓂᖅ ᒪᓕᒐᓕᕆᔨᒃᑯᓐᓂ ᐊᒻᒪ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᓄᑦ ᓯᕗᓪᓕᐅᔾᔭᐅᔪᒪᔪᓄᑦ.
· ᓄᓇᓕᖕᓂ ᐃᓄᐃᑦ ᐃᖅᑲᖅᑐᐃᕕᓕᕆᔨᒃᑯᓐᓄᑦ ᐃᖅᑲᓇᐃᔭᖅᑏᑦ ᓄᓇᓕᖕᓂ ᖃᔅᓯᑲᓪᓚᖕᓂᒃ ᓄᓇᕗᒻᒥ.
· ᒪᓕᒐᓕᕆᔨᒃᑯᓐᓂ ᑲᑎᒪᔨᑦ ᐱᓕᕆᖃᑎᒌᑦ ᐱᓕᕆᖃᑎᖃᓲᖑᖕᒪᑕ ᐊᕕᒃᑐᖅᓯᒪᔪᓂᒃ ᑎᑎᕋᕐᕕᖕᓂ ᖃᐅᔨᒪᔪᒪᓪᓗᑎᒃ ᐊᑑᑎᖃᑦᑎᐊᖅᑐᓂᒃ ᐋᖅᑭᑦᑎᐊᖅᓯᒪᔪᓂᒡᓗ ᑭᐅᔪᓐᓇᖁᓪᓗᒋᑦ ᓄᓇᓕᖕᓄᑦ ᑭᙴᒪᔭᐅᔪᓄᑦ.





ᑲᑐᔾᔨᖃᑎᒌᑦ ᓇᓗᓇᐃᒃᑯᑕᖓ − ᒪᓕᒐᓕᕆᔨᒃᑯᓐᓄᑦ ᐱᔨᑦᑎᕋᖅᑏᑦ ᑲᑎᒪᔨᖏᓐᓄᑦ ᓄᓇᕗᒻᒥ

ᑲᑎᒪᔩᑦ
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᓲᖑᕗᑦ ᐅᑯᓇᙶᖅᑐᓂᒃ ᑲᑎᒪᔨᖃᖅᖢᑎᒃ, ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᑦ ᑲᑎᒪᔨᖏᓐᓂᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐊᐅᓚᑦᑎᔨᓂᒃ, ᓄᓇᕗᑦ ᒐᕙᒪᒃᑯᓐᓄᑦ ᐅᖅᓱᖅᑑᒥᑦ ᐃᖅᑲᓇᐃᔭᖅᑏᑦ, ᓴᐳᓐᓂᐊᖅᑏᑦ, ᐊᒻᒪ ᐊᕕᒃᑐᖅᓯᒪᔪᓂᒃ ᐊᒡᓚᕕᓕᕆᔨᑦ ᐊᒻᒪ ᐃᖅᑲᖅᑐᐃᕕᓕᕆᔩᑦ.  ᐊᒻᒪ ᓱᓕ, ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐃᓛᒃᑰᖅᑐᓂᒃ ᓴᐳᓐᓂᐊᖅᑎᓂᒃ ᐱᓕᕆᑎᑦᑎᓲᖑᓪᓗᑎᒃ − ᓄᓇᓕᖕᓂᙶᖅᑐᓂᒃ ᐊᒻᒪ ᐊᓯᐊᓂᙶᖅᑐᓂᒃ − ᐃᖅᑲᓇᐃᔮᒥ ᐱᓕᕆᐊᒃᓴᓂᒃ ᐱᓕᕆᔭᖅᑐᖅᑐᓂᒃ.   
ᓴᐳᓐᓂᐊᖅᑎᑦ
ᓴᐳᓐᓂᐊᖅᑎᑦ ᐱᖓᓱᓂᒃ ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᐱᓕᕆᕝᕕᖃᖅᑐᑦ: ᒪᓕᒐᕐᓂᒃ ᑐᑭᓯᓂᐊᕐᕕᒃ (ᐃᖃᓗᖕᓂ) ᑭᕙᓪᓕᕐᒥᑦ ᒪᓕᒐᓕᕆᔨᒃᑯᑦ ᐱᓕᕆᕝᕕᖓᑦ (ᑲᖏᖅᖠᓂᕐᒦᑦᑐᖅ) ᐊᒻᒪ ᕿᑎᕐᒥᐅᑦ ᒪᓕᒐᓕᕆᔨᒃᑯᑦ ᐱᓕᕆᕝᕕᖓᑦ (ᐃᖃᓗᒃᑑᑦᑎᐊᒦᑦᑐᖅ).  2019-2020−ᒧᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐃᖅᑲᓇᐃᔭᖅᑎᖃᓚᐅᖅᐳᑦ 16-ᓂᒃ ᐱᕋᔭᒃᑕᐅᓯᒪᔪᓄᑦ ᓴᐳᓐᓂᐊᖅᑎᓂᒃ, ᐊᕐᕕᓂᓕᖕᓂᒃ ᐃᓚᒌᓄᑦ ᓴᐳᓐᓂᐊᖅᑎᓂᒃ, ᐊᒻᒪ ᐱᖓᓱᓂᒃ ᑭᒃᑯᑐᐃᓐᓇᓄᑦ/ᐊᔪᖅᓴᖅᑐᓄᑦ ᓴᐳᓐᓂᐊᖅᑎᓄᑦ. ᐊᒻᒪ ᓱᓕ, ᑕᒪᕐᒥᒃ ᐃᖅᑲᖅᑐᐃᕕᓕᕆᔨᒻᒪᕆᒃ ᐊᒻᒪ ᐊᐅᓚᑦᑎᔨᒻᒪᕆᒃ ᓴᐳᓐᓂᐊᖅᑏᓐᓇᐅᔫᒃ.  
ᑲᑎᒪᔨᓄᑦ ᓴᐳᓐᓂᐊᖅᑎᑦ ᒪᓕᒐᓕᕆᔨᒋᔭᐅᕗᑦ ᑳᓐᑐᓛᒃᑕᐅᓯᒪᓪᓗᑎᒃ ᐃᑲᔪᕆᐊᖃᖅᖢᑎᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᒪᓕᒐᓕᕆᔪᓂᒃ ᒪᓕᒐᓕᕆᔨᒃᑯᓐᓂ.  2019-2020−ᑎᓪᓗᒍ, 29-ᓂᒃ ᓴᐳᓐᓂᐊᖅᑎᑕᖃᓚᐅᖅᓯᒪᕗᖅ ᐱᕋᔭᒃᑕᐅᔪᓕᕆᔨᒃᑯᑦ ᑲᑎᒪᔨᓂᒃ, ᑎᓴᒪᐅᓪᓗᑎᒃ ᓴᐳᓐᓂᐊᖅᑎᑦ ᐃᓚᒌᓄᑦ ᐱᓕᕆᔨᐅᓪᓗᑎᒃ ᐊᒻᒪ ᐊᕐᕕᓂᓕᐅᓪᓗᑎᒃ ᓴᐳᓐᓂᐊᖅᑎᑦ ᑭᒃᑯᑐᐃᓐᓇᓄᑦ ᒪᓕᒐᓕᕆᔨᒃᑯᓐᓄᑦ ᐱᓕᕆᔨᐅᓪᓗᑎᒃ.  
ᐊᐅᓚᑦᑎᔨᑦ ᐊᒻᒪ ᑎᑎᕋᕐᕕᖕᒥ ᐃᑲᔪᖅᑐᐃᔨᑦ
ᒪᓕᒐᓕᕆᔨᒃᑯᓐᓂ ᑲᑎᒪᔩᑦ ᐃᖅᑲᓇᐃᔭᖅᑎᑦᑎᓲᖑᓪᓗᑎᒃ ᐊᐅᓚᑦᑎᔨᒻᒪᕇᑦ ᐃᑲᔪᖅᓱᖅᑕᐅᕗᑦ ᐊᐅᓚᑦᑕᕆᐊᓕᖕᓄᑦ ᐊᐅᓚᑦᑎᔨᒧᑦ, ᒪᓕᒐᓕᕆᔨᒻᒪᕆᖕᒧᓪᓗ, ᐊᒻᒪ ᐊᖓᔪᖅᑳᕆᔭᒧᑦ ᑮᓇᐅᔭᓕᕆᔨᒃᑯᓐᓄᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐃᖅᑲᓇᐃᔭᖅᑎᑦᑎᖃᑦᑕᕐᒥᔪᑦ ᐊᕕᒃᑐᖅᓯᒪᓂᐅᔪᓄᑦ ᑐᑭᒧᐊᒃᑎᑦᑎᔨᒥᑦ ᐊᕕᒃᑐᖅᓯᒪᔪᓄᑦ, ᐃᖅᑲᓇᐃᔮᖑᓪᓗᑎᒃ ᐃᓄᖕᓄᑦ.  ᐅᖅᓱᖅᑑᕐᒥ ᑎᑎᕋᕐᕕᖕᒥ ᑮᓇᐅᔭᓕᕆᔨᑕᖃᖅᑐᖅ/ᐊᒡᓚᕝᕕᓕᕆᔨᑕᖃᖅᑐᖅ, ᒪᓕᒐᓕᕆᔨᒻᒪᕆᖕᒧᑦ ᐊᒻᒪ ᑮᓇᐅᔭᓕᕆᔨᒃᑯᓐᓄᑦ ᐊᐅᓚᑦᑎᔨᓄᓪᓗ ᖃᐅᔨᓴᖅᑕᐅᔪᓂᒃ/ᒪᓕᒐᓕᕆᔨᒃᑯᓐᓄᓪᓗ ᑎᑎᕋᖅᑎᑕᖃᖅᖢᓂ.  
ᐃᖅᑲᖅᑐᐃᕕᓕᕆᔨᒃᑯᑦ
ᓯᕗᓪᓕᖅᐹᒥ ᐱᓕᕆᐊᖑᔪᒃᓴᑦ ᐃᓗᓕᖅᑕᖃᖅᑐᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓂᒃ ᐃᖅᑲᓇᐃᔭᖅᑎᖃᕐᓗᑎᒃ 24-ᓂᒃ ᐃᓅᓪᓗᑎᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᓄᓇᕗᒻᒥ ᓄᓇᓕᖕᓂ ᐃᓄᒋᐊᖕᓂᖅᓴᐅᔪᓂᒃ.  ᐃᖅᑲᖅᑐᐃᕕᖕᒥᑦ ᐃᖅᑲᓇᐃᔭᖅᑏᑦ ᐊᑐᐃᓐᓇᐅᑎᑦᑎᓲᑦ ᐱᔨᑦᑎᖅᑕᐅᔪᓄᑦ ᐱᕕᒡᔪᐊᖑᔪᖅ ᐊᑕᑦᑎᐊᕐᓗᓂ ᐃᖅᑲᖅᑐᐃᕕᓕᕆᓂᕐᒧᑦ, ᐊᑐᐃᓐᓇᐅᑎᑦᑎᓗᑎᒃ ᓴᐳᓐᓂᐊᖅᑎᓂᑦ ᐱᒻᓚᕆᐅᑎᓪᓗᒍ ᐃᓕᖅᑯᓯᑐᖃᑦ ᐊᑕᕝᕕᐅᓗᓂ ᓄᓇᓕᐅᔪᓄᑦ ᐊᒻᒪᓗ ᐱᔨᑦᑎᕋᖅᑕᐅᔪᑦ ᑭᒡᒐᖅᑐᖅᑕᐅᑦᑎᐊᕐᓗᑎᒃ ᐱᔨᑦᑎᕋᖅᑕᐅᑦᑎᐊᕐᓗᑎᒡᓗ.   ᐃᖅᑲᖅᑐᐃᕕᓕᕆᔨᒃᑯᑦ ᐊᐅᓚᑦᑎᓲᖑᓪᓗᑎᒃ ᒪᓕᒐᓕᕆᓂᕐᒧᑦ ᐃᑲᔪᖅᑎᓄᑦ ᑐᒃᓯᕋᐅᑎᓂᒃ, ᑐᓵᔨᐅᕙᒃᖢᑎᒃ ᑐᑭᓕᐅᕆᕙᒃᖢᑎᒡᓗ, ᐊᐅᓚᑦᑎᕙᒃᖢᑎᒃ ᐱᓕᕆᔾᔪᔾᔭᐅᒋᐊᓕᖕᓄᑦ ᐊᒻᒪ ᑕᐅᑐᓚᐅᖅᑐᑦ ᑲᑎᒪᖃᑎᒋᔭᐅᕙᒃᓗᑎᒃ, ᐃᑲᔪᖅᑕᐅᓪᓗᑎᒡᓗ ᐱᕙᒌᔭᖅᐸᓪᓕᐊᑎᓪᓗᒋᑦ ᐃᖅᑲᖅᑐᖅᑕᐅᔪᒃᓴᑦ, ᐃᑲᔪᕐᓗᒋᓪᓗ ᓄᓇᓕᖕᓂ ᐃᖅᑲᖅᑐᐃᕕᓕᕆᔪᑦ, ᐊᒻᒪ ᑐᕌᖅᑎᓪᓗᒋᑦ ᒪᓕᒐᓕᕆᔨᒃᑯᓐᓄᑦ ᐊᒻᒪ ᐃᓄᖕᓄᑦ ᒪᓕᒐᖅᑎᒍᑦ ᐃᓕᓐᓂᐊᖅᑎᑦᑎᓂᕐᒧᑦ ᐱᓕᕆᐊᖑᕙᓪᓕᐊᔪᒪᔪᑦ.  
ᑭᐅᔾᔪᑕᐅᔪᑦ ᐊᖏᖅᑕᐅᓂᖏᑦ 
ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᖁᔭᓕᕐᔪᐊᖅᑐᐊᓘᕗᑦ ᐃᖅᑲᓇᐃᔭᖅᑎᓕᒫᓄᑦ ᐊᒃᓱᕉᑎᒋᔭᖏᓐᓄᑦ ᐱᓕᕆᑎᑦᑎᓇᓱᒃᐸᒃᑎᓪᓗᒋᑦ ᐱᐅᑦᑎᐊᖅᑐᓂᒃ ᒪᓕᒐᓕᕆᓂᕐᒧᑦ ᐱᔨᑦᑎᕋᐅᑎᓄᑦ ᐊᒻᒪ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᓯᕈᓐᓇᖁᓪᓗᒋᑦ ᓄᓇᕗᒻᒥ.  ᐅᑯᐊ ᐱᓕᕆᔩᑦ ᑕᑯᑎᑦᑎᖃᑦᑕᖅᓯᒪᔪᑦ ᐱᓕᕆᔪᓐᓇᑦᑎᐊᕐᓂᖏᓐᓂᒃ, ᐊᒃᓱᕈᕈᓐᓇᑦᑎᐊᕐᓂᖏᓐᓂᒃ, ᐱᓕᕆᖃᑕᐅᔪᓐᓇᑦᑎᐊᕐᓂᖏᓐᓂᒡᓗ ᐱᐅᓯᒋᐊᖅᑎᑦᑎᓗᑎᒃ ᐃᖅᑲᖅᑐᐃᕕᓕᕆᔨᒃᑯᓐᓄᑦ ᐱᓕᕆᖃᑕᐅᔪᓐᓇᕐᓗᑎᒃ ᓄᓇᕗᒥᐅᓄᑦ.

ᒪᓕᒐᓕᕆᔨᒃᑯᓐᓂ ᑲᑎᒪᔩᑦ ᓄᓇᕗᒻᒥ ᑭᒃᑯᑐᐃᓐᓇᓄᑦ ᑮᓇᐅᔭᖃᖅᑎᑦᑎᔨᒋᔭᐅᕗᑦ. ᑮᓇᐅᔭᑦ ᓴᓂᕐᕙᒃᑕᐅᓲᖑᕗᑦ ᓄᓇᕗᑦ ᒐᕙᒪᒃᑯᑦ ᐱᓕᕆᕝᕕᖏᓐᓄᑦ ᒪᓕᒐᓕᕆᔨᒃᑯᓐᓂ ᐊᖅᑯᑎᖃᖅᖢᑎᒃ ᐃᑲᔫᓯᐊᖅᑎᑦᑎᓂᕐᒧᑦ ᐊᖏᕈᑎᓂᒃ ᐃᓚᓕᐅᔾᔨᓲᓂᒃ ᑲᓇᑕᒥ−ᓄᓇᕗᒻᒥ ᐃᓯᖅᑕᐅᔪᓐᓇᖅᑐᓂᒃ ᒪᓕᒐᓕᕆᓂᕐᒧᑦ ᐊᖏᖃᑎᒌᒍᑎᓂᒃ ᐃᓚᓕᐅᔾᔨᔪᓂᒃ ᑲᓇᑕᒥ−ᓄᓇᕗᒻᒥ ᐃᓯᖅᑕᐅᔪᓐᓇᖅᑐᓂᒃ ᒪᓕᒐᓕᕆᓂᕐᒧᑦ ᐊᖏᖃᑎᒌᒍᑎᓂᒃ ᒪᓕᒐᓕᕆᔨᒃᑯᓐᓂ ᑲᓇᑕᒥ ᐊᒻᒪ ᒪᓕᒐᓕᕆᔨᒃᑯᓐᓂ ᓄᓇᕗᒻᒥ ᒪᓕᒐᓕᕆᔨᒃᑯᓐᓂ ᑲᑎᒪᔨᓄᑦ. 
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᑮᓇᐅᔭᑦ ᐊᑐᖅᑐᒃᓴᑦ ᐊᕌᒍ 2019/2020−ᒥᑦ ᐊᑭᖃᖅᑎᒋᓚᐅᖅᑐᖅ $12,411,333−ᓂᑦ. ᐊᒥᐊᒃᑯᖃᓚᐅᖅᑐᖅ $48,264−ᓂᒃ. ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐊᑐᖅᑎᑦᑎᓚᐅᖅᐳᑦ 99.6% ᑮᓇᐅᔭᑦ ᐊᑐᖅᑐᒃᓴᖁᑎᖏᓐᓂᒃ.  
ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᑦ ᑲᑐᔾᔨᖃᑎᒌᖑᕗᑦ ᒪᓕᒃᖢᑎᒡᓗ ᑲᑐᔾᔨᖃᑎᒌᓄᑦ ᐱᖁᔭᕐᒧᑦ. ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᑮᓇᐅᔭᖃᖅᑎᑦᑎᖃᑦᑕᖅᐳᑦ ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᓐᓄᑦ ($3.16 ᒥᓕᐊᓂᒃ ᐊᕐᕌᒍᑕᒫᑦ) ᐃᑲᔫᓯᐊᖅᑎᑦᑎᓂᕐᒧᑦ ᐊᖏᕈᑎᑎᒍᑦ.  
ᑕᒻᒪᖅᓯᒪᔪᖅᓯᐅᖅᑕᐅᓯᒪᔪᑦ ᓴᖅᑭᑕᐅᓲᑦ ᐊᕐᕌᒍᑕᒫᑦ ᖃᐅᔨᔾᔪᑕᐅᔪᓐᓇᖅᐳᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᓐᓄᑦ ᖃᐅᔨᓇᓱᒃᐸᒃᑕᖏᓐᓄᑦ ᐱᓕᕆᐊᕆᕙᒃᑕᖏᓐᓄᓪᓗ ᑕᑯᒃᓴᐅᑦᑎᐊᓕᕐᓗᑎᒃ ᓵᑕᐅᔪᓐᓇᖅᓯᑦᑎᐊᕐᓗᑎᒡᓗ. ᑐᑭᓯᓇᑦᑎᐊᖅᖢᓂ ᓇᓗᓇᐃᖅᓯᔾᔪᑕᐅᒋᕗᖅ ᐱᕙᓪᓕᐊᓂᕆᔭᐅᔪᒧᑦ ᑲᑐᔾᔨᖃᑎᒌᓄᑦ ᐱᔪᓐᓇᕐᓂᕆᔭᖓᓐᓄᑦ ᐊᐅᓚᓐᓂᐊᕐᓗᒋᑦ ᐅᓂᒃᑲᐅᓯᕆᕙᖕᓂᐊᕐᓗᒋᓪᓗ ᐱᔨᑦᑎᕋᐅᑎᑦ ᑮᓇᐅᔭᑎᒍᑦ ᑲᒪᒋᔭᐅᒋᐊᓕᑦ. ᑐᑭᓯᒋᐊᒃᑲᓐᓂᕈᒪᒍᔅᓯ ᑮᓇᐅᔭᓕᕆᔾᔪᓯᕐᓂᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᓐᓄᑦ 2019-2020−ᒧᑦ, ᑕᑯᓗᒍ ᐃᓛᒃᑰᖅᑐᖅ ᑕᒻᒪᖅᓯᒪᔪᖅᓯᐅᖅᑕᐅᓯᒪᓪᓗᑎᒃ ᑮᓇᐅᔭᑦ ᐅᓂᒃᑳᖅᓯᒪᔪᑦ ᐃᓚᓕᐅᑎᓯᒪᔪᑦ ᐅᐃᒍᖓᓐᓂᒃ "A"−ᒥ.
[bookmark: _Toc236076799]ᐃᓄᖕᓂᑦ ᐃᖅᑲᓇᐃᔭᖅᑎᑦᑎᕐᒧᑦ ᐸᕐᓇᐅᑎ
2015-ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᑦ ᐱᓕᕆᐊᒃᓴᖃᓚᐅᖅᐳᑦ ᐱᕙᓪᓕᐊᑎᑦᑎᓂᕐᒥᒃ ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ ᐸᕐᓇᐅᑎᒥᒃ.  ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ ᐸᕐᓇᐅᑦ ᑭᖑᓪᓕᖅᐹᒥ ᐋᖅᑭᒃᑕᐅᓚᐅᖅᓯᒪᕗᖅ ᐊᖏᖅᑕᐅᓚᐅᖅᓯᒪᓪᓗᓂᓗ 2016-2017−ᒥ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐱᓕᕆᐊᒃᓴᖃᖅᐳᑦ ᐊᑯᓂᐅᔪᒃᑯᑦ ᑐᕌᒐᖃᖅᖢᑎᒃ ᑭᒡᒐᖅᑐᐃᕝᕕᒋᒋᐊᓕᖕᒥᓂᒃ 85%−ᒦᖦᖢᑎᒃ ᐃᓄᐃᑦ ᓇᓂᓕᒫᖅ ᐃᖅᑲᓇᐃᔮᓖᑦ ᑲᑐᔾᔨᖃᑎᒌᒡᕕᖕᒥ ᓯᕗᓂᒃᓴᒥ ᓴᖅᑭᓛᕋᓱᒋᔭᐅᔪᓄᑦ.  
ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐃᖅᑲᓇᐃᔭᖅᑎᖃᖅᐳᑦ ᐱᖓᓱᓂᒃ ᐃᓄᖕᓂᒃ ᐃᖅᑲᖅᑐᐃᕕᓕᕆᔨᒃᑯᓐᓄᑦ ᑐᑭᒧᐊᒃᑎᑦᑎᔨᑦ ᑲᒪᒋᔭᒃᓴᖃᕐᒪᑕ ᐃᖅᑲᖅᑐᐃᕕᓕᕆᔨᒃᑯᓐᓂ ᐊᒡᓚᕝᕕᓕᕆᔾᔪᑎᓄᑦ ᐱᓕᕆᐊᒃᓴᖏᓐᓂᒃ, ᑲᒪᒋᓗᒋᑦ ᐃᖅᑲᖅᑐᐃᕕᓕᕆᔨᒃᑯᑦ ᐊᐅᓚᑦᑎᔾᔪᓯᖏᓐᓂᒃ, ᐃᖅᑲᓇᐃᔭᖅᑐᓕᕆᔨᒃᑯᓐᓂ, ᑮᓇᐅᔭᓕᕆᔾᔪᓯᑦ, ᐱᓕᕆᐊᕆᓗᒋᓪᓗ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᑦᑕ ᐊᐅᓚᑦᑎᔾᔪᓯᖏᑦ, ᖃᐅᔨᒪᓗᒋᓪᓗ ᓈᒻᒪᒃᑐᓂᒃ ᐃᑲᔪᖅᓱᖅᑕᐅᖕᒪᖔᑕ ᑕᒪᕐᒥᒃ ᐃᖅᑲᓇᐃᔭᖅᑎᑦ ᐊᒻᒪ ᑲᑎᒪᔨᓄᑦ ᓴᐳᓐᓂᐊᖅᑎᑦ, ᐃᖅᑲᓇᐃᔭᖅᑎᑖᖅᑐᖅᐸᓪᓕᐊᓂᕐᒧᑦ, ᐊᐅᓚᑦᑎᓂᕐᒧᑦ, ᐊᒻᒪ ᐱᓕᒻᒪᒃᓴᖅᑎᑦᑎᓂᕐᒧᑦ ᐃᖅᑲᖅᑐᐃᕕᓕᕆᔨᒃᑯᓐᓂ ᐊᓯᖏᓐᓂᒃ ᓄᓇᓕᖕᓂ ᓄᓇᖃᕐᕕᒋᔭᖏᓐᓂᒃ.  
ᐊᖏᓛᖑᓪᓗᓂ ᐊᒻᒪ ᐱᒻᒪᕆᐅᓛᖑᓪᓗᓂ ᐱᔾᔪᑎᑦ ᐊᒃᑐᐃᔾᔪᑕᐅᓲᑦ ᐃᓄᖕᓂᑦ ᐃᖅᑲᓇᐃᔭᖅᑎᑦᑎᓂᕐᒧᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᓐᓄᑦ ᐊᐅᓚᙱᑕᖏᓐᓂᒃ:  ᓄᓇᕗᑦ ᐃᓄᖕᓂᑦ ᓴᐳᓐᓂᐊᖅᑎᑖᒃᑲᓐᓂᕆᐊᖃᖅᑐᑦ.  
ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐱᓕᕆᐊᒃᓴᖃᖅᐳᑦ ᖃᐅᔨᓇᓱᒃᐸᒃᖢᑎᒃ ᖃᓄᐃᓕᐅᕐᓗᑎᒃ ᐃᓄᖕᓂᒃ ᐃᖅᑲᓇᐃᔭᖅᑎᑖᕈᓐᓇᕐᒪᖔᑕ ᐃᑲᔪᖅᑐᐃᔪᓐᓇᕐᒪᖔᑕᓗ ᐅᑯᐊ ᑎᑭᑕᐅᓇᓱᐊᖅᑐᑦ ᐊᖅᑯᑎᒋᓗᒋᑦ:
· ᐅᓄᖅᓯᒋᐊᕐᓗᒋᑦ ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᓐᓂᒃ ᐊᕕᒃᑐᖅᓯᒪᔪᓂᒡᓗ ᐃᖅᑲᖅᑐᐃᕕᓕᕆᔨᒃᑯᓐᓂ ᐊᒃᑐᐊᓂᓕᖕᓄᑦ ᑭᒡᒐᖅᑐᖅᑎᓄᑦ ᓄᓇᕗᒻᒥ, ᓄᓇᕗᒻᒥ ᓄᓇᑖᕈᑎᒦᑦᑐᑦ ᐱᓂᐊᕐᓂᕆᔭᐅᒋᐊᓕᑦ ᒪᓕᒡᓗᒋᑦ  
· ᐋᖅᑭᒃᑕᐅᔪᖃᕐᓗᓂ ᐃᓄᖕᓂᒃ ᐃᖅᑲᓇᐃᔭᖅᑎᑖᕐᓂᕐᒧᑦ ᐊᑐᐊᒐᕐᒥᒃ ᑲᑐᔾᔨᖃᑎᒌᒡᕕᖕᓂ
· ᑮᓇᐅᔭᓕᐅᕋᓱᐊᕐᓗᑎᒃ ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ ᐱᐅᓯᒋᐊᖅᑕᐅᓗᑎᒃ ᐱᓕᕆᔨᒻᒪᕆᖕᓄᑦ ᐊᔪᖅᑕᐅᙱᑦᑐᑦ ᐋᖅᑭᒃᓯᒪᔪᑦ ᐱᓕᒻᒪᒃᓴᖅᑎᑦᑎᖃᑦᑕᕐᓂᒃᑯᑦ ᐊᒻᒪ ᑲᔪᖏᖅᓴᐃᖃᑦᑕᕐᓂᒃᑯᑦ  
· ᐊᑐᓕᖅᑎᓪᓗᒋᑦ ᐊᒻᒪ ᑲᔪᓯᑎᓪᓗᒋᑦ ᐃᖅᑲᓇᐃᔭᕐᕕᖕᒥ ᐊᕙᑎᖃᕐᓂᖅ ᐊᒃᑐᐊᓂᓕᖕᓂᒃ ᐃᓄᖕᓄᑦ ᐱᒻᒪᕆᐅᒋᔭᐅᔪᓄᑦ ᐃᓕᖅᑯᓯᕆᔭᐅᔪᒧᓪᓗ  
· ᖁᕝᕙᕆᐊᖅᑎᓪᓗᒋᑦ ᐃᖅᑲᓇᐃᔮᒥ ᐱᐅᓂᕆᔭᖓ ᐊᑐᕐᓂᖃᓪᓗᐊᑕᕐᓗᓂ ᐱᓕᕆᐊᕆᔭᒧᑦ 
· ᖁᕝᕙᕆᐊᖅᑎᓪᓗᒋᑦ  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓗᑎᒃ ᓂᕈᐊᕆᔭᒥᓂᒃ ᒪᓕᒐᓕᕆᓂᕐᒥᒃ ᐊᒻᒪ ᐊᐅᓚᑦᑎᓂᕐᒧᑦ ᐱᓕᕆᔾᔪᓯᕐᓂᒃ 
ᑲᑐᔾᔨᖃᑎᒌᒡᕕᓕᒫᖅᑎᒍᑦ (ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ, ᐱᖓᓱᑦ ᐊᕕᒃᑐᖅᓯᒪᔪᓂ ᐃᖅᑲᖅᑐᐃᕕᓕᕆᔨᒃᑯᑦ, ᐊᐃᑉᐱᖅᑕᐅᔪᓪᓗ ᓄᓇᕗᑦ ᒐᕙᒪᒃᑯᓐᓄᑦ ᐃᖅᑲᓇᐃᔭᖅᑎᑦ) ᐃᓄᖕᓂᒃ ᐃᖅᑲᓇᐃᔭᖅᑎᑕᖃᖅᑐᖅ 59.65%−ᖏᓐᓂᒃ.   ᐊᕕᒡᓗᒋᑦ ᖃᕆᑕᐅᔭᒃᑯᑦ ᑎᑎᕋᖅᓯᒪᔪᑦ ᐱᓕᕆᔨᒻᒪᕆᖕᓄᑦ ᐊᒻᒪ ᐱᓕᕆᔨᒻᒪᕆᐅᙱᑦᑑᒐᓗᐊᓄᑦ ᐃᖅᑲᓇᐃᔭᖅᑎᓄᑦ ᑕᑯᒃᓴᐅᑎᑦᑎᕗᑦ ᐊᔾᔨᒌᙱᕐᔪᐊᖅᑐᐊᓗᖕᓂᒃ:  ᓯᕗᓕᖅᑎᑦ ᐊᒻᒪ ᑮᓇᐅᔭᓕᕆᔨᒃᑯᑦ ᐊᐅᓚᑦᑎᔨᖏᑦ, ᐊᒻᒪ ᓴᐳᓐᓂᐊᖅᑎᑦ, ᐃᓄᓪᓚᕆᐅᙱᑦᑐᑦ.  ᐊᒡᓚᕝᕕᓕᕆᔨᒃᑯᑦ, ᒪᓕᒐᓕᕆᔨᒃᑯᓐᓂ ᐃᑲᔪᖅᓱᖅᑕᐅᔪᑦ ᐊᒻᒪ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑎᑦ ᐃᓄᐃᓐᓇᑦᑎᐊᑦ. 
ᐅᕝᕙᐅᑯᐊ ᐱᔾᔪᑕᐅᔪᑦ: ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᑦ ᐃᓄᖕᓂᒃ ᓴᐳᓐᓂᐊᖅᑎᑖᒃᑲᓐᓂᕆᐊᓕᑦ, ᐃᓄᒃᑕᖃᕐᓂᖅᓴᐅᒋᐊᖃᖅᖢᓂᓗ ᐊᐅᓚᑦᑎᔨᓂᒃ.  ᑕᒪᑐᒪᓂ ᐅᓂᒃᑳᓕᐅᕐᓇᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᑦ ᐃᖅᑲᓇᐃᔭᖅᑎᖃᖅᑐᐃᓐᓇᐅᓕᖅᑐᑦ ᐃᖅᑲᖅᑐᐃᕕᓕᕆᔨᒃᑯᓐᓂ ᑐᑭᒧᐊᒃᑎᑦᑎᔨᓂᒃ, ᐃᖅᑲᖅᑐᐃᕕᓕᕆᔨᒃᑯᓐᓂ, ᐊᒻᒪ ᐃᑲᔪᖅᑐᐃᔨᓂᒃ ᐃᖅᑲᓇᐃᔭᖅᑎᖃᑦᑎᐊᖅᑐᑦ ᒪᓕᒃᑕᐅᓪᓗᓂ ᐃᓄᖕᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ ᐸᕐᓇᐅᑦ.  ᑭᓯᐊᓂ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓂᒃ ᐊᐅᓚᑦᑎᔨᓄᑦ ᐃᖅᑲᓇᐃᔮᕆᔭᐅᔪᑦ ᐊᒻᒪ ᓴᐳᓐᓂᐊᖅᑎᒋᔭᐅᔪᑦ ᐃᓄᓪᓚᕆᒃᑕᖃᓚᐅᙱᒻᒥᔪᑦ. 
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᐊᒃᓴᖃᕐᒥᔪᑦ ᐃᑲᔪᖅᑐᐃᒋᐊᖃᖅᖢᑎᒃ ᓄᓇᕗᒻᒥ ᒪᓕᒐᓕᕆᓂᕐᒧᑦ ᐱᓕᕆᐊᕐᒥᒃ, ᐃᖅᑲᓇᐃᔮᖅᑖᖅᑎᑦᑎᖃᑦᑕᕐᓂᒃᑯᑦ ᐃᓕᓐᓂᐊᕐᓂᒃᑯᑦ ᐱᔪᓐᓇᐅᑎᑖᕆᔭᐅᕙᓪᓕᐊᔪᒃᑯᑦ, ᐃᓕᓐᓂᐊᖅᑎᓂᒃ ᐃᖅᑲᓇᐃᔭᖅᑎᑦᑎᓂᕐᒧᑦ 2019-ᒥ ᐊᐅᔭᒃᑯᑦ ᐃᖅᑲᓇᐃᔭᖅᑎᑕᐅᔪᓂᒃ, ᑮᓇᐅᔭᓂᒡᓗ ᐊᑐᖅᑕᐅᔪᒃᓴᖅᑕᖃᖅᖢᓂ ᐃᖅᑲᓇᐃᔭᖅᑎᑖᕐᓗᑎᒃ ᖃᔅᓯᑲᓪᓚᖕᓂᒃ ᐊᖓᔪᒃᖡᑦ ᐃᓕᓐᓂᐊᕐᕕᖕᒥ ᐊᓂᒍᐃᓯᒪᔪᓂᒃ ᒪᓕᒐᓕᕆᓂᕐᒧᑦ ᐱᓕᒻᒪᒃᓴᖅᑐᓂᒃ 2021-ᒥ ᐃᓕᓐᓂᐊᖅᑎᓄᑦ ᐃᓕᓐᓂᐊᖅᑕᒥᓂᒃ ᐊᓂᒍᐃᕙᓪᓕᐊᔪᓄᑦ, ᐱᒋᐊᖅᑎᑦᑎᓪᓗᑎᒡᓗ ᐸᕐᓇᐃᓂᕐᒥᒃ ᐋᖅᑭᒃᓯᓇᓱᒃᖢᑎᒃ ᒪᓕᒐᓕᕆᓂᕐᒧᑦ ᐱᓕᒻᒪᒃᓴᖅᑐᓂᒃ ᐸᕐᓇᐅᑎᓂᒃ ᐊᒻᒪ ᐃᓕᓐᓂᐊᖅᑎᓄᑦ ᐃᓕᓐᓂᐊᖅᑕᐅᔪᒃᓴᓂᒃ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᐊᒃᓴᖃᖅᐳᑦ ᓴᐳᔾᔭᐅᓗᑎᒃ ᖃᔅᓯᑲᓪᓚᖕᓂᒃ ᐃᓅᓪᓗᑎᒃ ᓴᐳᓐᓂᐊᖅᑎᓂᒃ ᑲᑐᔾᔨᖃᑎᒌᒡᕕᒃᑯᑦ ᐃᒃᐱᒋᑦᑎᐊᕐᓗᒋᑦ ᐊᔾᔨᒌᙱᑦᑐᑦ ᐊᕕᒃᑐᖅᓯᒪᔪᓂᒃ ᑎᑎᕋᕐᕕᖕᓂ ᐊᒻᒪ ᐊᔾᔨᒌᙱᑦᑐᓂᒃ ᒪᓕᒐᓕᕆᓂᕐᒧᑦ ᐊᔪᕈᓐᓃᖅᓴᖅᑕᐅᕙᒃᑐᓂᒃ.  


[bookmark: _Toc236076800]ᒪᓕᒐᕐᓂᒃ ᑐᑭᓯᒋᐊᕐᕕᖕᒧᑦ ᐊᔪᕈᓐᓃᖅᓴᖅᑕᐅᕙᒃᑐᑦ"ᐃᓄᒃ ᐊᔪᙱᓐᓇᓱᒋᔭᐅᓂᐊᖅᐳᖅ, ᐱᑎᑕᐅᓂᐊᖅᐳᕐᓗ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᑲᒪᒋᔭᐅᓗᑎᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓂᒃ, ᑖᓐᓇ ᐃᓄᒃ ᐸᓯᔭᒃᓴᙳᖅᑎᑕᐅᓐᓂᖅᐸᑦ ᓄᓇᕗᒻᒥ ᐊᔪᖅᑎᑕᐅᙱᑦᑐᒥᒃ ᐸᓯᔭᒃᓴᙳᖅᑎᑕᐅᓯᒪᒃᐸᑦ. ᐊᑭᓕᖅᓱᖅᑕᐅᔪᑦ ᐃᓚᖃᕐᓂᐊᖅᐳᑦ ᒪᓕᒋᐊᓕᖕᓂᒃ ᒪᓕᒐᖅᑎᒍᑦ ᐅᖃᐅᔾᔪᖅᓱᐃᔾᔪᓯᐊᕐᓂᒃ ᐊᒡᒍᖅᓯᒪᓂᓕᒃ 10B ᓴᖅᑭᖁᔭᐅᔪᒃᑯᑦ, ᐃᖅᑲᖅᑐᖅᑕᐅᓚᐅᕋᓂ ᐴᖅᑕᐅᓯᒪᓂᐊᕐᒪᖔᑦ ᖃᐅᔨᓇᓱᐊᖅᑎᓪᓗᒋᑦ ᓯᕗᓪᓕᖅᐹᒥᒡᓗ ᐃᖅᑲᖅᑐᖅᑕᐅᓂᐊᖅᐸᑦ ᐸᓯᔭᒃᓴᐅᓂᕋᕐᓗᓂ. ᐸᓯᔭᒃᓴᙳᖅᑎᑕᐅᒃᐸᑦ ᓯᕗᓪᓕᕐᒥ ᐃᖅᑲᖅᑐᖅᑕᐅᑎᓪᓗᒍ, ᑲᒪᒋᔭᐅᓂᖓ ᐃᓚᒋᐊᖅᑕᐅᔪᓐᓇᖅᑐᖅ ᐱᕕᖃᕈᑕᐅᓗᓂ ᐱᓕᕆᐊᖑᑎᓪᓗᒋᑦ ᑐᓂᖅᑯᑕᐅᒋᐊᓕᑦ ᐃᖅᑲᖅᑐᐃᔨᒧᑦ ᖃᓄᐃᓕᔭᐅᓃᑦ" − ᐱᕋᔭᒃᑐᓂᒃ ᒪᓕᒐᖅᑎᒍᑦ ᐊᔪᖅᑎᑕᐅᙱᑦᑐᓄᑦ ᐊᑐᐊᒐᕐᒧᑦ

	ᐃᒡᓗᒥᐅᖃᑎᒌᑐᐊᑦ
	ᐲᔭᐃᕝᕕᐅᓚᐅᕋᓂ ᑮᓇᐅᔭᓕᐊᑦ 

	ᐃᓄᒃ ᐊᑕᐅᓯᐅᒃᐸᑦ
	$50, 400

	ᐃᓅᒃ ᒪᕐᕉᒃᐸᑎᒃ
	$62, 400

	ᐃᓄᐃᑦ ᐱᖓᓲᒃᐸᑕ
	$88, 800

	ᐃᓄᐃᑦ ᑎᓴᒪᐅᒃᐸᑕ
	$96, 000

	ᐃᓄᐃᑦ ᑕᓪᓕᒪᐅᒃᐸᑕ
	$103, 200

	ᐃᓄᐃᑦ ᐊᕐᕕᓂᓕᐅᒃᐸᑕ
	$110, 400

	ᐃᓄᐃᑦ 7−ᖑᒃᐸᑕ
	$117, 600

	ᐃᓄᐃᑦ 8-ᖑᒃᐸᑕ
	$124, 800

	ᐃᓄᐃᑦ 9-ᖑᒃᐸᑕ
	$132, 000

	ᐃᓄᐃᑦ ᖁᓕᑦ ᐅᖓᑖᓃᑉᐸᑕ
	$139, 200


ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᑐᐃᓐᓇᐅᑎᑦᑎᓲᖑᕗᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᐱᓕᕆᐊᖏᓐᓂᒃ ᑮᓇᐅᔭᑎᒍᑦ ᐃᑲᔪᖅᑕᐅᔪᓐᓇᖅᑐᓄᑦ ᓄᓇᕗᒥᐅᓄᑦ, ᒪᓕᒐᓕᕆᔨᒃᑯᓐᓂ ᑲᒪᒋᔭᐅᔪᓂᒃ ᐋᖅᑭᒃᑕᐅᓯᒪᔪᓂᒃ ᒪᓕᒐᓕᕆᔨᒃᑯᑦ ᐱᔨᑦᑎᕋᖅᑎᒃᑯᑦ ᐱᖁᔭᒃᑯᑦ.  ᐅᑯᐊ ᐃᓚᖃᖅᐳᑦ ᐱᕋᔭᖕᓂᒃ ᓴᐳᓐᓂᐊᖅᑎᓂᒃ ᑭᒡᒐᖅᑐᖅᑕᐅᓗᓂ, ᓄᑕᖅᑲᓂᒃ ᑭᒡᒐᖅᑐᐃᔪᓐᓇᕐᓗᓂ, ᓄᑕᖅᑲᓂᒃ ᓴᐳᔾᔨᔪᓐᓇᕐᓗᓂ ᐊᒻᒪ ᐃᓚᒌᓄᑦ ᒪᓕᒐᓕᕆᓂᕐᒧᑦ ᑲᒪᒋᔭᐅᓗᑎᒃ, ᐊᒻᒪ ᑭᒃᑯᑐᐃᓐᓇᓄᑦ/ᐊᔪᖅᓴᖅᑐᓄᑦ ᒪᓕᒐᕐᒧᑦ, ᐊᔪᖅᓴᖅᑐᓄᑦ ᐊᒃᑐᐊᓂᓕᖕᓄᑦ ᐱᔾᔪᑕᐅᔪᓄᑦ, ᐊᑐᖅᑕᐅᓗᐊᖃᑦᑕᕐᓂᖏᓪᓗ ᐸᓖᓯᒃᑯᑦ, ᐃᓄᖕᓂᒃ ᐱᔪᓐᓇᕐᓂᕆᔭᐅᔪᑦ ᐊᒻᒪ ᐃᓛᓐᓂᒃᑯᑦ ᑐᖁᖓᔪᓕᕆᓂᕐᒧᑦ ᖃᐅᔨᓇᓱᒃᑕᐅᔪᓄᑦ.  
ᑲᑎᒪᔨᓄᑦ−ᐊᖏᖅᑕᐅᓯᒪᔪᑦ ᐊᔪᖅᑎᑕᐅᙱᑦᑐᑦ ᓇᓗᓇᐃᖅᓯᓲᖑᖕᒪᑕ ᐱᓕᕆᐊᒃᓴᕆᔭᐅᔪᓂᒃ ᐱᓕᕆᖃᑕᐅᓂᐊᕐᓗᓂ ᒪᓕᒐᕐᓂᒃ ᑐᑭᓯᒋᐊᕐᕕᓕᕆᔪᓂᒃ ᓄᓇᕗᒻᒥ, ᐃᒡᓗᒥᐅᖃᑎᒌᑦ ᑮᓇᐅᔭᓕᐊᖏᑦ ᓇᓗᓇᐃᖅᑕᐅᓗᑎᒃ ᑎᑎᕋᖅᓯᒪᔪᓂᒃ ᖃᒋᔮᓃᑦᑐᒃᑯᑦ. ᖃᓄᐃᓕᖓᓕᕐᓂᖓ, ᑕᐃᒃᑯᐊᓕᒫᖅ ᐃᓄᐃᑦ ᐱᓇᔪᒃᑐᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᑐᓂᔭᐅᓕᒑᔪᑦ ᓂᖃᐃᓱᖅᑐᓕᕆᔨᒃᑯᓐᓄᑦ ᑕᕝᕙᙵᑲᐅᑎᒋ ᑮᓇᐅᔭᑎᒍᑦ ᐃᑲᔪᖅᑕᐅᔪᓐᓇᖅᐳᑦ ᐱᔨᑦᑎᕋᐅᑎᓄᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᓐᓄᑦ ᐊᑐᐃᓐᓇᕈᖅᑎᑕᐅᓲᓄᑦ.  
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑭᒡᒐᖅᑐᖅᑎᒋᔭᐅᓂᐊᖅᐳᑦ ᐊᔪᙱᑦᑐᓄᑦ ᓄᓇᖃᖃᑕᐅᔪᓄᑦ ᐱᓕᕆᔨᒻᒪᕆᖕᓂᒃ ᐊᒻᒪ ᐃᓕᖅᑯᓯᕆᔭᐅᔪᒃᑯᑦ ᐊᑭᒻᒪᑎᔪᓂᒃ ᐱᓕᕆᐊᖑᓗᑎᒃ.  ᐱᒻᒪᕆᐅᓪᓗᐊᑕᐅᓂᖓ ᓴᐳᑎᓂᐊᕐᓗᒋᑦ ᐱᔪᓐᓇᐅᑎᒋᔭᐅᔪᓂᒃ ᑕᐃᒃᑯᓄᖓ ᐱᔭᕆᐊᑭᓐᓂᖅᐹᓃᖃᑕᐅᔪᓂᒃ ᓄᓇᑦᑎᓐᓂ − ᓲᕐᓗ ᑕᐃᒃᑯᐊ ᐸᓯᔭᒃᓴᙳᖅᑎᑕᐅᓲᑦ, ᓄᑕᖅᑲᑦ, ᐅᕝᕙᓘᓐᓃᑦ ᕿᑐᕐᖓᕆᔭᐅᔪᑦ ᐃᒡᓗᒥᓃᓚᐅᖅᑑᒐᓗᐊᑦ ᐊᓯᐊᓄᐊᖅᑕᐅᕙᒃᖢᑎᒃ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᖏᑦ ᐱᓕᕆᐊᒃᓴᖃᖅᐳᑦ ᖃᐅᔨᒪᔭᕆᐊᖃᖅᖢᑎᒃ ᐱᔨᑦᑎᕋᐅᑎᑦ ᐊᑐᐃᓐᓇᕈᖅᑎᑕᕗᑦ ᐊᕕᒃᑐᖅᓯᒪᓂᐅᔪᓄᑦ ᓈᒻᒪᑦᑎᐊᕋᓗᐊᕐᒪᖔᑕ ᐱᐅᑦᑎᐊᕋᓗᐊᕐᒪᖔᑕᓗ ᐊᒻᒪ ᐃᒻᒪᖄ ᓇᓕᒧᓪᓗᑎᒃ ᒪᓕᒐᖅᑎᒍᑦ ᐱᔨᑦᑎᕈᑕᐅᕙᒃᑐᓄᑦ ᖃᐅᔨᔭᐅᖃᑦᑕᖅᓯᒪᔪᓄᑦ ᐊᓯᖏᓐᓂᒃ ᑲᓇᑕᒥ ᑭᒡᒐᖅᑐᐃᕕᐅᔪᓂᒃ, ᐱᐅᓂᖅᓴᖅᑕᖃᙱᑐᐊᖅᐸᑦ.  ᐃᒪᓐᓇᐅᖏᓐᓇᖅᐸᖕᒪᓪᓗ, ᐃᓗᓕᖅᑕᖏᑦ ᑖᒃᑯᓄᖓ ᐱᓕᕆᐊᓄᑦ ᐋᖅᑭᒃᑕᐅᓯᒪᔪᑦ ᐊᔾᔨᒋᔭᐅᙱᑦᑐᒃᑯᑦ ᐊᒻᒪ ᓄᓇᕘᒥ ᓄᓇᕐᔪᐊᕌᓗᒃᑎᑐᑦ, ᐃᓕᖅᑯᓯᕆᔭᐅᔪᒃᑯᑦ, ᐊᒻᒪ ᒪᓕᒐᖅᑎᒍᑦ ᒪᓕᒃᑐᑦ ᓄᓇᓕᕆᔾᔪᑎᑦ ᓄᓇᕗᒦᑦᑐᑦ.  ᐅᓇ ᐅᖃᐅᓯᕆᒋᐊᒃᓴᖅ ᐱᒻᒪᕆᐅᔪᖅ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᑐᐃᓐᓇᐅᑎᑦᑎᓲᖑᖕᒪᑕ ᐊᑕᖐᐸᓗᑦᑎᐊᖅᖢᑎᒃ ᑐᓴᖅᑕᐅᑎᑦᑎᕙᒃᖢᑎᒃ ᖃᓄᑐᐃᓐᓇᑦᑎᐊᖅ ᒪᓕᒐᖅᑎᒍᑦ ᐸᕐᓇᒃᑕᐅᔪᓂᒃ ᑲᓇᑕᒥ ᐱᖓᓱᓂᒃ ᐊᔪᕈᓐᓃᖅᓴᖅᑕᐅᓲᑎᒍᑦ.
ᓱᒋᐊᕐᕕᖃᖅᑎᑦᑏᓐᓇᖅᐸᒃᖢᑕ ᐊᑐᐊᒐᑦᑎᓐᓂ, ᐱᓕᕆᐊᑦᑎᓐᓂ, ᐊᒻᒪ ᐱᓕᕆᔾᔪᓯᑦᑎᓐᓂ ᐱᕙᓪᓕᐊᑎᑕᐅᔪᓂᒃ ᑐᙵᕕᒋᓪᓗᐊᑕᖅᑕᕗᑦ ᓄᓇᕘᒥ.  ᐅᑯᐊ ᐃᓚᖃᖅᐳᑦ, ᑭᓯᐊᓂ ᐅᑯᓄᖓ ᑭᒡᓕᖃᖅᑎᑕᐅᙱᖦᖢᑎᒃ, ᖃᐅᔨᒪᓗᒋᑦ ᑖᒃᑯᐊ ᐱᔨᑦᑎᕋᐅᑎᑦ ᐊᑐᐃᓐᓇᐅᑎᑕᐅᒐᓗᐊᕐᒪᖔᑕ ᓄᓇᕗᒻᒥ ᓄᓇᓕᖕᓂ, ᐅᖃᐅᓯᓕᕆᓂᕐᒧᑦ ᐃᑲᔪᖅᑐᐃᔾᔪᓯᑦ ᐊᑐᐃᓐᓇᐅᕙᒡᓗᑎᒃ ᓴᐳᓐᓂᐊᖅᑎᓕᒫᓄᑦ, ᐃᖅᑲᖅᑐᐃᕕᖕᒥ ᐱᓕᕆᐊᓕᖕᓄᑦ, ᐊᒻᒪ ᐱᔾᔪᔾᔭᐅᒋᐊᓕᑦ ᖃᐅᔨᒪᔭᐅᖁᓪᓗᒋᑦ ᐃᓚᐅᒐᓗᐊᕐᒪᖔᑕ ᐃᓚᐅᔪᓐᓇᕐᓂᓕᒫᖏᓐᓂᒃ ᐱᔾᔪᑎᑎᒃ ᒪᓕᒡᓗᒋᑦ.  ᐊᒻᒪ ᓱᓕ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᐊᒃᓴᖃᖅᐳᑦ ᐃᖅᑲᓇᐃᔭᖅᑎᑖᕆᐊᖃᖅᖢᑎᒃ, ᐃᑲᔪᖅᑐᐃᒋᐊᖃᖅᖢᑎᒃ ᐊᒻᒪ ᐱᓕᒻᒪᒃᓴᖅᑎᑦᑎᒋᐊᖃᖅᖢᑎᒃ ᐃᓄᖕᓄᑦ ᐃᖅᑲᓇᐃᔭᖅᑎᓄᑦ ᖃᓄᓕᒫᑦᑎᐊᖅ ᐱᕕᖃᑐᐊᓕᕌᖓᑕ. 
[image: ]ᓇᓗᓇᐃᕐᓗᒋᑦ ᑖᒃᑯᐊ ᑐᙵᕕᒋᔭᐅᔪᒃᓴᑦ ᐊᒻᒪ ᐱᓕᕆᐊᒃᓴᕗᑦ ᐊᑕᖏᖅᖢᒍ ᑐᑭᓯᐊᑦᑎᐊᕆᐊᖃᕋᑦᑎᒍᑦ ᓄᓇᕗᒻᒥ ᓄᓇᓕᒐᓴᐃᑦ ᐱᓕᕆᖃᑕᐅᔪᓐᓇᙱᒻᒪᑕ ᒪᓕᒐᓕᕆᔨᒃᑯᓐᓄᑦ ᐃᑲᔫᑎᒃᓴᓄᑦ, ᑐᑭᓯᒋᐊᒐᒃᓴᓄᑦ ᐅᕝᕙᓘᓐᓃᑦ ᐃᑲᔪᖅᑐᐃᔾᔪᓯᕐᓄᑦ.  ᒪᓕᒐᓕᕆᔨᒃᑯᑦ ᐱᓕᕆᔾᔪᓯᖓᑦ ᑖᓐᓇ ᐱᓕᕆᕝᕕᐅᔪᓐᓇᖅᑐᑑᓪᓗᓂ ᐃᓅᖃᑎᒌᓂᒃ ᐃᖅᑲᖅᑐᐃᕕᖕᒥ ᓄᓇᓕᖕᓄᑦ ᐃᖅᑲᖅᑐᐃᔭᖅᑐᑲᑕᖕᓂᐊᓕᕌᖓᑕ ᐱᓇᓱᐊᕈᓯᓕᒫᖅ ᓄᓇᓕᖕᓃᑉᐸᒡᓗᑎᒃ, ᐊᒻᒪ ᐃᒪᓐᓇᐅᒐᔪᒃᖢᓂ, ᐊᑕᐅᓯᕕᒃᓱᙱᑦᑐᒻᒪᕆᐅᓪᓗᑎᒃ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓯᕐᕕᐅᔪᓐᓇᕐᓂᖓᓂᒃ ᐊᔪᕐᓇᖅᓯᑎᑦᑎᓇᓱᐃᓐᓇᖃᑦᑕᖅᐳᑦ ᐊᑐᐃᓐᓇᕈᖅᑎᑦᑎᓪᓗᑎᒃ ᐊᑭᖃᙱᑦᑐᒃᑯᑦ ᐅᖃᓗᒡᕕᒃᓴᒥᒃ ᑐᑭᓯᒋᐊᕐᕕᐅᖃᑦᑕᕐᓂᐊᖅᑐᓂᒃ, ᖃᐅᑕᒫᓪᓗ ᐃᑲᕐᕋᓕᒫᖅ 24/7 ᐅᖃᐅᔾᔪᐃᔨᒋᔭᐅᕙᒃᖢᑎᒃ ᑎᒍᔭᐅᓯᒪᔪᑦ, ᖃᐅᔨᒪᓗᒋᑦ ᓴᐳᓐᓂᐊᖅᑎᑦ ᐅᐸᒍᑎᓵᓕᓂᖏᑦ ᓄᓇᓕᖕᓄᑦ ᐃᖅᑲᖅᑐᐃᓐᓇᒃᑯᑦ ᐱᓇᓱᐊᕈᓯᒃᑯᑦ, ᐱᕚᓪᓕᖅᑎᓪᓗᒋᑦ ᐱᓕᕆᐊᖑᒋᐊᓕᑦ ᑭᐅᔭᐅᔪᓄᑦ ᓄᓇᓕᖕᓄᑦ ᐱᔭᐅᒋᐊᓕᖕᓄᑦ, ᐃᖏᕐᕋᑎᑦᑎᐊᖏᓐᓇᕐᓗᒋᑦ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔮᓕᑦ ᐊᕙᑎᑦ ᓄᓇᓖᑦ ᐅᖓᑖᓃᑦᑐᑦ, ᐊᒻᒪ ᐊᔪᕐᓇᙱᒃᑳᖓᑦ, ᓄᓇᓕᖕᓂ ᑐᓴᐅᒪᔪᓕᕆᔨᐅᓗᓂ ᐊᒻᒪ ᐃᓕᓐᓂᐊᖅᑎᑦᑎᕙᒡᓗᓂ. 
ᐱᕋᔭᒃᑐᓕᕆᓂᕐᒧᑦ ᐊᔪᕈᓐᓃᖅᓴᐅᑕᐅᕙᒃᑐᑦ
ᐱᕋᔭᒃᑐᓕᕆᓂᕐᒧᑦ ᐊᔪᕈᓐᓃᖅᓴᐅᑕᐅᕙᒃᑐᑦ ᓱᕐᕌᓗᐊᓚᐅᙱᑦᑐᖅ ᑕᒪᑐᒪᓂ ᐊᕐᕌᒍᒥ ᐊᒃᓱᕈᕐᓇᖅᑐᖅᑕᖃᐃᓐᓇᕋᓗᐊᖅᑎᓪᓗᒍ ᐃᖅᑲᓇᐃᔮᒃᓴᑦ ᐃᓐᓄᒃᑕᐅᔪᓐᓇᙱᑦᑐᑦ ᐃᓐᓄᒃᑕᐅᔪᓐᓇᖁᓪᓗᒋᑦ.  2019-ᒥ ᐅᑭᐅᒃᓵᒃᑯᑦ ᐱᒋᐊᓚᐅᖅᓯᒪᓪᓗᓂ, ᐊᑕᖏᖅᖢᑎᒃ 16-ᖑᔪᑦ ᓴᐳᓐᓂᐊᖅᑎᓄᑦ ᐃᖅᑲᓇᐃᔮᒃᓴᑦ ᐃᓐᓄᒃᑕᐅᓚᐅᖅᓯᒪᕗᑦ ᓴᐳᓐᓂᐊᖅᑎᒃᓴᓂᒃ ᐃᖅᑲᓇᐃᔭᖅᑎᑖᖅᑐᕋᓱᒃᑐᒻᒪᕆᐅᑎᓪᓗᒋᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᕋᔭᒃᑐᓕᕆᓂᕐᒧᑦ ᐊᔪᕈᓐᓃᖅᓴᐅᑎᒋᓲᖓ ᐱᐅᔪᓂᒃ ᑭᒡᒐᖅᑐᐃᓲᖑᕗᑦ ᓄᓇᕗᒥᐅᓕᒫᓄᑦ ᐱᓕᕆᑎᓪᓗᒋᑦ ᓄᓇᕗᒻᒥ 25-ᖑᔪᓂᒃ ᓄᓇᓕᖕᓂ.   ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᐅᓪᓚᖅᑎᑦᑎᓲᖑᕗᑦ ᓴᐳᓐᓂᐊᖅᑎᓂᒃ ᓄᓇᓕᖕᓄᑦ ᐅᓪᓗᑐᐃᓐᓇᒃᑯᑦ ᐃᖅᑲᖅᑐᐃᔭᖅᑐᕐᓗᑎᒃ ᐱᓕᕆᔭᖅᑐᓯᒋᐊᓚᐅᙱᓐᓂᖏᓐᓂᒃ ᐱᓇᓱᐊᕈᓯᕐᒥ ᖃᐅᔨᒪᔪᒪᓪᓗᑎᒃ ᓈᒻᒪᒃᑐᓂᒃ ᐱᕙᒌᔭᖅᑕᐅᖕᒪᖔᑕ ᐃᖅᑲᖅᑐᖅᑕᐅᔪᒃᓴᑦ ᐋᔩᖃᑎᒌᒡᕕᐅᒋᐊᓖᓪᓗ ᐃᖅᑲᖅᑐᐃᕕᒡᔪᐊᒃᑯᓐᓄᑦ.  ᐱᕋᔭᒃᑐᓕᕆᓂᕐᒧᑦ ᒪᓕᒐᕐᒧᑦ ᐊᔪᕈᓐᓃᖅᓴᖅᑕᐅᒋᐊᓕᖕᓄᑦ ᐊᐅᓚᑦᑎᔾᔪᓯᑦ ᐅᑯᓂᖓ ᐃᓗᓕᖃᖅᐳᑦ ᒪᓕᒐᓕᕆᔨᒃᑯᑦ ᐊᖓᔪᖅᑳᖓᓐᓂᒃ ᑲᒪᒋᔭᐅᕙᒃᖢᑎᒃ ᐊᐅᓚᑦᑎᔨᒻᒪᕆᖕᒧᑦ ᐱᔭᕆᑐᓂᖏᑦ ᑎᑎᖅᑲᖁᑎᒋᔭᐅᔪᑦ.  
ᓄᓇᕗᒥᐅᓕᒫᑦ ᐱᕋᔭᖕᓂᕐᒧᑦ ᐸᓯᔭᒃᓴᙳᖅᑎᑕᐅᓯᒪᔪᓕᒫᑦ ᑕᕝᕙᑲᐅᑎᒋ ᐃᑲᔪᖅᓱᖅᑕᐅᑐᐃᓐᓇᕆᐊᖅᑲᖅᐳᑦ, ᐃᑲᔪᖅᓱᖅᑕᐅᖁᔭᐅᔪᓐᓇᖅᐳᑦ, ᑎᒍᔭᐅᓵᖅᑎᓪᓗᒋᑦ, ᐊᓂᔾᔪᑎᑖᕋᓱᐊᕐᓂᒃᑯᑦ ᑮᓇᐅᔭᐃᕐᓗᓂ, ᓯᕗᓪᓕᖅᐹᒥ ᐃᖅᑲᖅᑐᖅᑕᐅᑎᓪᓗᒍ ᐊᒻᒪ ᑭᖑᓂᐊᒍᑦ ᓂᕈᐊᕐᓇᐃᑦ ᐊᒻᒪ ᐊᐱᕆᔾᔪᑦ ᐃᖅᑲᖅᑐᐃᔨᒥᑦ.   ᐃᑲᔪᖅᑕᐅᒃᑲᓐᓂᕆᐊᖃᖅᐸᑕ ᐱᔾᔪᔾᔭᐅᒋᐊᓕᑦ ᑮᓇᐅᔭᑎᒍᓪᓗ ᐃᑲᔪᖅᑕᐅᔪᒃᓴᐅᒃᐸᑕ, ᐃᖅᑲᖅᑐᖅᑕᐅᖃᑦᑕᕐᓂᐊᖅᐳᑦ, ᐃᖅᑲᖅᑐᐃᔨᒧᑦ ᖃᓄᐃᓕᔭᐅᓗᓂ, ᖁᑦᑎᖕᓂᖅᓴᓄᑦ ᐃᖅᑲᖅᑐᐃᕕᖕᒧᐊᕈᒪᔪᓐᓇᑐᐃᓐᓇᕆᐊᖃᖅᖢᑎᒃ. 
2019-2020−ᑎᓪᓗᒍ ᑲᑎᓕᒫᖅᖢᒋᑦ, ᒪᓕᒐᓕᕆᔨᒃᑯᑦ ᐃᖅᑲᖅᑐᐃᑲᑕᓚᐅᖅᐳᑦ 475-ᖏᖅᓱᖅᖢᑎᒃ ᑕᒪᑐᒪᓂ ᐊᕐᕌᒍᒥ.  ᐃᖅᑲᖅᑐᐃᔨᕗᑦ 412-ᖏᖅᓱᖅᖢᑎᒃ ᐃᖅᑲᖅᑐᐃᔭᖅᑐᓚᐅᖅᐳᑦ ᐱᓇᓱᐊᕈᓯᕐᒥᒃ ᐱᓕᕆᔭᖅᑐᖅᓯᒪᓕᕌᖓᒥᒃ. ᓄᓇᓕᒃᑎᒍᑦ ᐃᒪᓐᓇ ᐊᒡᒍᖅᑕᐅᓯᒪᓲᑦ: 
· ᕿᑭᖅᑖᓗᖕᒥ (ᐃᓚᓕᐅᔾᔭᐅᓪᓗᑎᒃ ᓄᓇᕗᒻᒥ ᐃᖅᑲᖅᑐᐃᔩᑦ ᐃᖅᑲᖅᑐᖅᑕᐅᔪᑦ ᐃᖃᓗᖕᓂ): 247.
· ᑭᕙᓪᓕᕐᒥ: 88.
· ᕿᑎᕐᒥᐅᓂ: 77.  
ᐊᒻᒪ ᓱᓕ, ᓴᐳᓐᓂᐊᖅᑎᑦ ᐱᓕᕆᐊᒃᓴᓂᒃᑕᐅᓚᐅᖅᖢᑎᒃ 63-ᓄᑦ ᐋᖅᑭᒃᑕᐅᓯᒪᔪᓄᑦ ᐃᖅᑲᖅᑐᖅᑕᐅᓐᓇᓄᑦ ᐱᓇᓱᐊᕈᓯᕐᓄᑦ (ᐃᖅᑲᖅᑐᖅᑕᐅᔾᔪᑎᒃᓴᖃᕐᒪᖔᑦ ᑐᑭᓯᓇᓱᐊᕐᓃᑦ, ᐃᖅᑲᖅᑐᐃᔨᒧᑦ ᐊᒻᒪ ᓈᓚᒃᑎᖃᖅᖢᑎᒃ ᐃᖅᑲᖅᑐᖅᑕᐅᔪᑦ, ᐃᖅᑲᖅᑐᐃᔨ ᐃᓄᑑᖃᑎᒋᔭᐅᓪᓗᑎᒃ ᐃᖅᑲᖅᑐᖅᑕᐅᔪᑦ ᐊᒻᒪ ᑳᓐᑐᓛᒃᑕᐅᓪᓗᑎᒃ ᑐᒃᓯᕋᐅᑎᑦ).   
[bookmark: OLE_LINK9]463-ᓂᒃ ᐃᓄᖕᓂᒃ ᐱᓇᔪᒃᑐᖃᓚᐅᖅᐳᖅ ᐊᑕᖏᖅᑕᐅᓗᑎᒃ ᐊᑭᓕᖅᑕᐅᖁᔨᓪᓗᑎᒃ, ᐅᓄᖅᓯᕚᓪᓕᖅᓯᒪᓚᐅᖅᑐᑦ ᐊᕐᕌᒍᓂ ᑭᖑᓂᖔᑦᑎᓐᓂ ᐊᓂᒍᖅᑐᓂᒃ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᒪᒃᐱᖅᓯᓚᐅᖅᐳᑦ 2886−ᓂᒃ ᓄᑖᓂᒃ ᐱᕋᔭᒃᑐᕕᓂᕐᓄᑦ ᒪᓕᒐᖅᑎᒍᑦ ᑎᑎᖅᑲᓕᐊᖑᔪᓂᒃ ᒪᑐᓯᓚᐅᖅᖢᑎᒡᓗ 1793-ᓂᒃ ᑕᒪᑐᒪᓂ ᐅᓂᒃᑳᕐᓇᒥ. ᐅᔾᔨᕐᓇᖅᑐᒻᒪᕆᖕᒥᒃ ᐅᓄᖅᓯᕚᓪᓕᖅᓯᒪᔪᑦ ᐅᑭᐅᒃ ᒪᕐᕉᒃ ᐊᑐᓵᖅᑑᖕᓂᒃ, ᑕᑯᓚᐅᕋᑦᑕ 2,482−ᓂᒃ 2018/2019−ᒥ ᐊᒻᒪ 2,506-ᓂᒃ 2017/2018−ᒥ.   ᑕᒪᓐᓇ ᑐᑭᖃᖅᑐᖅ ᐅᓄᖅᓯᕚᓪᓕᖅᓯᒪᓂᖏᓐᓂᒃ ᖃᔅᓯᐅᓂᖏᑦ ᐸᓯᔭᒃᓴᙳᖅᑎᑕᐅᖃᑦᑕᖅᓯᒪᔪᑦ ᐊᒻᒪ ᖃᔅᓯᐅᓂᖏᑦ ᐃᓄᐃᑦ ᐸᓯᔭᒃᓴᙳᖅᑎᑕᐅᓯᒪᔪᑦ.   
ᐊᒻᒪᓗ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐅᓂᒃᑳᓚᐅᕆᕗᑦ ᐱᓕᕆᑎᓪᓗᒋᑦ ᐅᒃᐱᕈᓱᓚᐅᖅᐳᓪᓗ ᐊᔪᙱᑎᑕᐅᔪᓂᒃ 2,423−ᓄᑦ ᐱᔾᔪᑕᐅᔪᓄᑦ.  ᐅᔾᔨᕐᓇᖅᑐᒻᒪᕆᖕᒥᒃ ᐅᓄᖅᓯᕚᓪᓕᖅᓯᒪᔪᑦ ᐅᑭᐅᒃ ᒪᕐᕉᒃ ᐊᑐᓵᖅᑑᖕᓂᒃ, ᑕᑯᓚᐅᕋᑦᑕ 1,971−ᓂᒃ 2018/2019−ᒥ ᐊᒻᒪ 2,178-ᓂᒃ 2017/2018−ᒥ.   
ᐃᓚᒋᔭᐅᓪᓗᑎᒃ ᐃᖅᑲᖅᑐᐃᔭᖅᑐᖅᖢᑎᒃ ᓄᓇᓕᖕᓄᐊᖅᑕᕐᓂᕆᓚᐅᖅᑕᖏᑦ ᐃᖅᑲᓇᐃᔭᖅᑎᓄᑦ ᐊᒻᒪ ᐃᓛᒃᑰᖅᑐᓄᑦ ᓴᐳᓐᓂᐊᖅᑎᓄᑦ,  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓄᖕᓄᑦ ᐱᔨᑦᑎᕋᓲᖑᖕᒥᔪᑦ ᑎᒍᔭᐅᓯᒪᔪᓄᑦ ᐃᖅᑲᓇᐃᔭᕐᓇᐅᑎᓪᓗᒍ ᐃᖅᑲᓇᐅᔭᕐᓇᐅᙱᑎᓪᓗᒍᓗ, ᑭᒡᒐᖅᑐᖅᑎᒋᔭᐅᕙᒃᖢᑎᒡᓗ ᐃᖅᑲᖅᑐᖅᑕᐅᓚᐅᕋᓂ ᐴᖅᑕᐅᓯᒪᓂᐊᕐᒪᖔᑦ ᖃᐅᔨᓇᓱᐊᖅᑎᓪᓗᒋᑦ (ᐊᓂᔾᔪᑎᑖᕋᓱᐊᕐᓂᖅ ᑮᓇᐅᔭᐃᕐᓗᓂ) ᐃᓛᓐᓂᒃᑯᑦ ᐋᖅᑭᒃᑕᐅᓯᒪᒐᔪᒃᖢᑎᒃ ᐃᖅᑲᓇᐃᔭᕐᓇᐅᙱᑦᑐᒃᑯᑦ ᐃᑲᕐᕋᑎᒍᑦ.  
ᑕᒪᑐᒪᓂ ᐊᕐᕌᒍᒥ, 688-ᖏᖅᓱᖅᖢᑎᒃ ᐃᖅᑲᓇᐃᔭᕐᓇᐅᑎᓪᓗᒍ ᑎᒍᔭᐅᖁᔭᐅᓪᓗᑎᒃ ᐅᖃᓘᓯᐅᖃᑦᑕᓚᐅᖅᑐᑦ ᐊᒻᒪ 1178-ᖏᖅᓱᖅᖢᑎᒃ ᐊᓂᔾᔪᑎᑖᕋᓱᐊᖅᑐᖃᓚᐅᖅᐳᖅ ᑮᓇᐅᔭᐃᖅᑐᓂᒃ.  ᐅᓇ ᐅᔾᔨᕐᓇᖅᑐᒻᒪᕆᐅᓪᓗᓂ ᐅᓄᖅᓯᕚᓪᓕᖅᓯᒪᔪᖅ 2018/2019-ᒥ ᐊᕐᕌᒎᓚᐅᖅᑐᒥᒃ, ᑎᑎᕋᖅᓯᓚᐅᖅᓯᒪᒐᑦᑕ 296-ᓂᒃ ᐊᓂᔾᔪᑎᑖᕋᓱᐊᖅᑐᓂᒃ ᑮᓇᐅᔭᐃᖅᑐᓂᒃ.   ᐅᑯᐊ ᐱᔾᔪᑎᖃᖅᑐᑦ ᑕᒻᒪᖅᑕᖅᓯᒪᙱᓐᓂᖅᓴᒧᑦ ᐊᒻᒪ ᖃᐅᔨᒋᐊᕈᑎᒃᓴᒧᑦ ᐱᓕᕆᔾᔪᓯᒃᑰᖅᑐᑦ.   
[bookmark: OLE_LINK10]370 ᐃᖅᑲᓇᐃᔭᕐᓇᐅᙱᑦᑐᒃᑯᑦ ᐅᖃᓘᓯᐅᓚᐅᖅᑐᑦ ᐊᒻᒪ 240-ᐅᓚᐅᖅᖢᑎᒃ ᐃᖅᑲᓇᐃᔭᕐᓇᐅᙱᑦᑐᒃᑯᑦ ᐊᓂᔾᔪᑎᑖᕋᓱᐊᓚᐅᖅᑐᑦ ᑮᓇᐅᔭᐃᖅᖢᑎᒃ, ᒪᕐᕈᐃᖅᓱᓪᓗᐊᖅ ᐅᓄᖅᓯᒋᐊᖅᓯᒪᓚᐅᖅᑐᑦ ᐊᕐᕌᓂᐅᓚᐅᖅᑐᒥᒃ. 
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑮᓇᐅᔭᖃᖅᑎᑦᑎᓲᖑᖕᒥᔪᑦ ᐱᕋᔭᒃᑐᓄᑦ ᖁᑦᑎᖕᓂᖅᓴᒧᑦ ᐅᓐᓂᕐᓗᒍᑕᐅᔪᓄᑦ. ᐊᕐᕕᓂᓕᖕᓂᒃ ᖁᑦᑎᖕᓂᖅᓴᒧᑦ ᐅᓂᕐᓗᒍᑕᐅᔪᑦ ᑮᓇᐅᔭᖃᖅᑎᑕᐅᓚᐅᖅᐳᑦ ᐅᓂᒃᑳᕐᓇᐅᑎᓪᓗᒍ.  ᖁᑦᑎᖕᓂᖅᓴᒧᑦ ᐅᓂᕐᓗᒍᑕᐅᔪᑦ ᐱᒻᒪᕆᐅᓪᓗᑎᒃ ᑐᕌᕈᑕᐅᕗᑦ ᖃᐅᔨᒪᔾᔪᑕᐅᔪᒪᓪᓗᑎᒃ ᑕᒻᒪᖅᑕᖅᓯᒪᔪᑦ ᒪᓕᒐᓕᕆᔾᔪᓯᕐᓂᒃ ᐅᕝᕙᓘᓐᓃᑦ ᐊᔾᔨᒌᒃᑎᑦᑎᙱᑦᑐᑦ ᐅᕝᕙᓘᓐᓃᑦ ᓈᒻᒪᙱᑦᑐᑦ ᐃᓱᒪᓕᐅᕈᑕᐅᔪᑦ ᓇᓗᓇᐃᖅᑕᐅᓪᓗᑎᒃ ᓴᖅᑭᑕᐅᓪᓗᑎᒡᓗ ᓈᒻᒪᒃᓯᓕᖅᑕᐅᓪᓗᑎᒃ ᒪᓕᒃᑕᐅᓪᓗᑎᒃ ᒪᓕᒐᓕᕆᓂᕐᒧᑦ ᑐᙵᕕᒋᔭᐅᒋᐊᓕᑦ. 
ᐱᔨᑦᑎᕋᐅᑎᑦ ᐱᕋᔭᒃᑐᓕᕆᓂᕐᒧᑦ ᒪᓕᒐᕐᒧᑦ ᐊᑭᖃᖅᑎᒋᓚᐅᖅᐳᑦ $4,939,709.00−ᓂᒃ.
ᐃᓚᒌᓄᑦ ᐊᔪᕈᓐᓃᖅᓴᖅᑕᐅᔪᒃᓴᑦ
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᒃᓱᕈᐃᓐᓇᖃᑦᑕᖅᐳᑦ ᑐᒃᓯᕋᐅᑕᐅᔪᓂᒃ ᑕᐃᒃᑯᓇᙵᑦ ᑐᒃᓯᕋᖅᑐᓂᒃ ᐃᑲᔪᖅᑕᐅᔪᒪᓪᓗᑎᒃ ᑐᐊᕕᕐᓇᙱᑦᑐᓄᑦ ᐱᔾᔪᑎᖃᖅᑐᓄᑦ.  ᓄᓇᕘᒥ ᑐᒃᓯᕋᐅᑕᐅᖃᑦᑕᖅᑎᓪᓗᒍ ᑭᒡᒐᖅᑐᖅᑕᐅᒋᐊᖃᖅᑎᓪᓗᒋᑦ ᐊᑦᑎᒃᑐᑦ ᖁᕝᕙᓯᒃᑐᓪᓗ ᐊᑲᐅᙱᓪᓕᐅᕈᑎᒧᑦ ᑐᖅᑯᖅᑕᐅᓯᒪᔪᑦ, ᐊᒃᓱᕈᕐᓇᖅᓯᕙᓪᓕᐊᑐᐃᓐᓇᓵᕐᒪᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᐊᖑᒻᒪᑎᒋᐊᒃᓴᖅ ᐊᑐᐃᓐᓇᕈᖅᑎᑦᑎᒋᐊᒃᓴᕐᓗ ᓈᒻᒪᖅᑰᑦᑎᔪᓂᒃ ᐃᑲᔪᖅᑕᐅᒋᐊᓕᖕᓂᒃ ᐱᔨᑦᑎᖅᑕᐅᒋᐊᓕᖕᓄᑦ ᐱᓇᔪᖃᑕᐅᔪᓄᑦ ᐃᓚᒌᓄᑦ ᒪᓕᒐᓕᕆᓂᕐᒧᑦ ᐃᑲᔪᖅᑕᐅᔪᒪᔪᓄᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᔭᕆᐊᖃᕐᒪᑕ ᑐᒃᓯᕋᐅᑎᓂᒃ ᓇᑭᑐᐃᓐᓇᑦᑎᐊᖅ ᐃᓚᒌᓄᑦ ᒪᓕᒐᓕᕆᓂᕐᒧᑦ ᐱᔾᔪᑕᐅᔪᓂᒃ. ᑭᓯᐊᓂ, ᓇᓕᐊᑐᐃᓐᓇᖅ ᐃᓐᓇᖅ ᓄᑕᕋᕐᓘᓐᓃᑦ ᑐᒃᓯᕋᖅᑐᖅ ᓄᑕᖅᑲᖅ ᑲᒪᒋᔭᐅᑦᑎᐊᕈᑎᓄᑦ ᐱᔾᔪᑕᐅᔪᑦ ᐃᓱᒪᒋᔭᐅᖕᒪᑦ ᐊᔪᙱᑎᑕᐅᓂᖓᓂᒃ. ᐅᑯᐊ ᐱᔾᔪᑕᐅᔪᑦ ᓴᖅᑭᒐᔪᒃᐳᑦ ᓄᑕᖅᑲᓂᒃ ᐃᓚᒌᓂᒡᓗ ᐱᔨᑦᑎᖅᑕᐅᔪᓂᒃ, ᐃᖅᑲᖅᑐᐃᕕᒃᑯᑦ ᑎᒃᑯᐊᖅᑕᐅᔪᓂᒃ, ᐅᕝᕙᓘᓐᓃᑦ ᐃᓛᒃᑰᖅᑐᑦ ᑐᒃᓯᕋᖅᑐᓂᒃ.  
ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᑦ ᐱᓕᕆᐊᖑᔪᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐋᖅᑭᒃᑕᐅᓯᒪᔪᑦ ᐃᑲᔫᑕᐅᓵᖅᐳᑦ ᑲᑎᖅᓱᖅᑕᐅᔪᓄᑦ ᐊᒻᒪ ᓴᖅᑭᑦᑎᓚᐅᖅᐳᑦ ᑐᓗᖅᑕᕈᑎᒃᑲᓐᓂᕐᓂᒃ ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᓄᑦ.  ᐃᓚᖏᑦ ᐱᔨᑦᑎᖅᑕᐅᒋᐊᓖᑦ ᐱᓇᔪᒃᓯᒪᔪᑦ ᑕᖅᑭᒐᓴᖕᓄᑦ ᖃᐅᔨᒋᐊᕐᕕᐅᓚᐅᙲᓐᓇᕐᓗᑎᓪᓗ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᐅᕝᕙᓘᓐᓃᑦ ᐅᖃᕐᕕᐅᓗᑎᑦ ᓴᐳᓐᓂᐊᖅᑎᒧᑦ. ᐅᑯᐊ ᐱᕐᔪᐊᕌᓘᓪᓗᑎᒃ ᐃᓱᒫᓗᖕᓇᖅᐳᑦ. ᓴᖅᑭᓯᒪᓕᖅᑐᑦ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᓴᖅᑭᑦᑎᕙᓪᓕᐊᕗᑦ ᐊᓯᔾᔨᖅᐸᓪᓕᐊᔪᓂᒃ ᐱᓕᕆᐊᖏᓐᓄᑦ ᐊᒻᒪ ᐸᕐᓇᐅᑎᒥᒡᓗ ᒥᒃᖠᒋᐊᕈᑎᒃᓴᓂᒃ ᑲᑎᖅᓱᖅᑕᐅᔪᓄᑦ 2020/2021−ᒥ ᐊᑦᑕᑕᖅᑎᓪᓗᒋᓪᓗ ᐱᔨᑦᑎᖅᑕᐅᒋᐊᓕᑦ ᓴᐳᓐᓂᐊᖅᑎᓄᑦ − ᐊᒻᒪ ᖃᓄᖅᑑᕈᑎᑦ ᒪᓕᒐᖅᑎᒍᑦ ᓈᒻᒪᙱᓪᓕᐅᕈᑎᖏᓐᓂᒃ − ᓈᒻᒪᖅᑰᑦᑎᓂᖅᓴᐅᓕᕐᓗᑎᒃ.
ᑭᓯᐊᓂ, ᐃᓚᒌᓄᑦ ᒪᓕᒐᑦ ᑕᑕᑉᐸᓪᓕᐊᑐᐃᓐᓇᖅᑐᑦ ᐊᒃᑐᐃᓯᒪᙱᑦᑐᑦ ᓄᑕᖅᑲᓄᑦ ᐃᓚᒌᓄᓪᓗ ᐱᔨᑦᑎᕋᖅᑎᒃᑯᓐᓄᑦ ᐱᓕᕆᐊᒃᓴᙳᖅᑎᑕᐅᔪᑦ.  ᖃᔅᓯᑲᓪᓚᐅᒐᓗᐊᖅᑎᓪᓗᒋᑦ ᓄᑕᖅᑲᑦ ᑲᒪᒋᔭᐅᒋᐊᖃᓚᐅᖅᑐᑦ ᑮᓇᐅᔭᖅᑑᑕᐅᓪᓗᑎᒃ ᐊᒻᒪ ᐃᖅᑲᖅᑐᐃᕕᒃᑯᑦ ᑎᓕᓯᔾᔪᑕᐅᔪᑦ ᓄᑕᖅᑲᑦ ᐃᓅᓯᓕᕆᔭᐅᒋᐊᖃᖅᑐᑦ, ᐃᓚᒌᓄᑦ ᓴᐳᓐᓂᐊᖅᑎᒃᑯᑦ ᐊᑐᐃᓐᓇᐅᑎᑦᑏᓐᓇᖅᐳᑦ ᒪᓕᒐᖅᑎᒎᖓᔪᓂᒃ ᐱᔨᑦᑎᕋᐅᑎᓂᒃ ᓄᓇᕗᒥᐅᓄᑦ.  ᐊᑭᖃᙱᑦᑐᒃᑯᑦ ᐅᖄᓚᕝᕕᒃᑕᖃᖅᑐᖅ ᐃᓚᒌᓄᑦ ᒪᓕᒐᓕᕆᓂᕐᒧᑦ ᑐᑭᓯᒋᐊᕐᕕᖕᒥ ᐃᑲᔪᖅᓱᖅᑕᐅᓪᓗᓂ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓄᖕᓄᑦ ᖃᐅᔨᔪᒪᔪᓄᑦ ᑕᒪᐃᓐᓅᖓᔪᑦ ᒪᓕᒐᖅᑎᒍᑦ ᑐᑭᓯᒋᐊᒐᒃᓴᓂᒃ ᐃᓚᒌᑦ ᐱᔾᔪᑎᒋᓪᓗᒋᑦ. 
ᐊᖓᔪᖅᑳᕆᔭᐅᔪᓕᒫᑦ ᕿᑐᕐᖓᖏᓐᓂᒃ ᐊᖅᓵᖅᑕᐅᒋᐊᖃᓲᑦ ᐊᔪᙱᑎᑕᐅᓯᑲᐅᑎᒋᓲᑦ ᐃᑲᔪᖅᑕᐅᒋᐊᒃᓴᖅ ᒪᓕᒐᓕᕆᔨᒃᑯᓐᓂ.  ᐃᒪᐃᑦᑕᕆᐊᖃᕆᔭᐅᒃᐸᑦ, ᐃᑲᔪᖅᑕᐅᓐᓇᕐᓗᓂ ᑕᐃᑲᙵᑦ ᐊᖅᓵᖅᑕᐅᓚᐅᖅᑎᓪᓗᒋᑦ ᓯᕗᓪᓕᕐᒧᓪᓗ ᓈᓚᖕᓂᕐᒧᑦ ᑎᑭᓪᓗᒍ, ᓇᓕᐊᖕᓄᑐᐃᓐᓇᖅ ᑭᖑᓂᐊᒍᓪᓗ ᐱᖁᔨᕗᖔᓕᐊᕆᔭᐅᔪᒃᑯᑦ ᐅᕝᕙᓘᓐᓃᑦ ᐃᖅᑲᖅᑐᖅᑕᐅᔭᕆᐊᖃᖅᑐᓄᑦ.  
ᓄᑕᖅᑲᓕᒫᑦ ᒪᓕᒐᓕᕆᔨᒃᑯᓐᓂ ᑎᒍᔭᐅᔪᓕᒫᑦ, ᐃᓚᖏᑦ ᐅᓂᒃᑳᕆᐊᖃᖅᐸᒃᖢᑎᒃ ᐃᖅᑲᖅᑐᐃᕕᖕᒥ ᑐᓴᖅᑎᑦᑎᔪᓐᓇᕐᓗᑎᒡᓗ ᐃᓚᒌᑦ ᐱᔾᔪᑎᒋᓗᒋᑦ ᒪᓕᒐᓕᕆᔾᔪᓯᕐᓂᒃ, ᐃᑲᔪᖅᑕᐅᖃᑦᑕᕐᓂᐊᖅᐳᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ.  ᐊᒻᒪ ᓱᓕ, ᒪᒃᑯᒃᑐᓕᒫᑦ ᒪᓕᒐᕐᒧᑦ ᓈᒻᒪᙱᓪᓕᐅᕈᑎᖃᖅᑐᑦ ᐃᓛᒃᑰᖅᑐᒥᒃ ᐃᓅᓯᓕᕆᔭᐅᔪᒪᙱᓪᓗᑎᒡᓗ ᐃᑲᔪᖅᑕᐅᓲᖑᕗᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ.  
ᐊᔪᙱᑦᑐᑦ ᓄᓇᕗᒥᐅᑦ ᐃᓚᒌᑦ ᐊᕕᑉᐸᓪᐊᑐᐃᓐᓇᖅᑎᓪᓗᒋᑦ ᐱᑎᑕᐅᓲᖑᕗᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᑲᔪᖅᑕᐅᓪᓗᑎᒃ ᒪᑯᓄᖓ ᓲᕐᓗ ᐃᑲᔪᖅᑐᐃᔾᔪᑎᓄᑦ, ᐱᓯᒪᔭᐅᓂᕐᒧᑦ, ᐱᓯᒪᑲᐃᓐᓇᖃᑦᑕᕈᓐᓇᕐᓂᕐᒧᑦ, ᐃᖏᕐᕋᔾᔪᑎᓄᑦ, ᐊᒻᒪ ᐊᖏᖅᑕᐅᓯᒪᔪᒃᑯᑦ ᐃᓄᐃᑦ ᑎᒍᐊᕈᓯᖏᓐᓄᑦ. 
2019-2020−ᒥ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓚᐅᖅᐳᑦ 253-ᓂᒃ ᑐᒃᓯᕋᐅᑎᓂᒃ ᐊᖏᖅᓯᓚᐅᖅᐳᓪᓗ 198-ᓂᒃ, ᑖᒃᑯᓇᙵᑦ 59-ᖑᓚᐅᖅᐳᑦ ᐊᖏᖅᑕᐅᔪᑦ ᐊᔪᙱᑎᑕᐅᑐᐃᓐᓇᕆᐊᓕᖕᓄᑦ ᐱᔭᐅᒋᐊᓕᖕᓄᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑭᐅᕙᓪᓕᐊᑎᓪᓗᒋᑦ ᖃᓄᐃᓕᐅᕐᓂᐅᔪᓄᑦ ᕿᑐᕐᖓᕆᔭᐅᔪᓂᒃ ᐊᖅᓵᖅᑕᐅᒋᐊᖃᖃᑦᑕᓚᐅᖅᑐᑦ.  
ᐊᔪᕈᓐᓃᖅᓴᖅᑎᓄᑦ ᐱᓕᕆᔾᔪᓯᖅ ᐅᑯᓂᖓ ᐃᓗᓕᖃᖅᐳᖅ ᓯᕗᓕᖅᑎᑦ ᐃᓅᓯᓕᕆᔭᐅᕙᒃᖢᑎᒃ, ᐃᖅᑲᓇᐃᔭᖅᑎᑦ ᐃᓅᓯᓕᕆᔭᐅᕙᒃᖢᑎᒃ, CLO ᐊᒻᒪ COO ᐊᑕᐅᑦᑎᑯᑦ ᐊᐅᓚᑦᑎᔨᐅᓪᓗᑎᒃ ᖃᐅᑕᒫᖅᓯᐅᑎᓄᑦ ᑖᒃᓇᙵᑦ ᐱᓕᕆᐊᒃᓴᕐᔪᐊᓂᒃ ᐊᒻᒪ ᐱᒻᒪᕆᐅᓪᓗᑎᒃ ᐊᔪᕈᓐᓃᖅᓴᖅᑕᐅᒋᐊᓕᖕᓂᒃ. ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑕᑎᖃᑦᑎᐊᕐᒥᔪᑦ ᐃᓛᒃᑰᖅᑐᑦ ᑲᑎᒪᔨᐅᓪᓗᑎᒃ ᐃᓅᓯᓕᕆᔨᑦᑎᓐᓄᑦ ᐃᑲᔪᖅᑕᐅᕙᒃᖢᑎᒃ ᐱᔾᔪᔾᔭᐅᒋᐊᓕᑦ ᐊᒥᓲᖃᑦᑕᕐᓂᖏᓐᓄᑦ, ᖃᓄᑐᐃᓐᓇᕐᓗ ᓈᒻᒪᙱᓪᓕᐅᕈᑕᐅᔪᑦ ᑎᑎᕋᖅᑕᐅᓯᒪᔪᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑎᑎᕋᖅᑕᐅᕙᓪᓕᐊᓲᑦ ᐃᖅᑲᓇᐃᔭᖅᑎᓄᑦ ᐃᓅᓯᓕᕆᔭᐅᔾᔪᑎᑦ ᐃᑲᔪᖅᑕᐅᔪᓐᓇᙱᑦᑐᓄᑦ.  ᐱᔨᑦᑎᕋᐅᑎᑦ ᐱᕋᔭᒃᑐᓕᕆᓂᕐᒧᑦ ᒪᓕᒐᕐᒧᑦ ᐊᑭᖃᖅᑎᒋᓚᐅᖅᐳᑦ $1,582,179−ᓂᒃ.
ᐃᓄᖕᓄᑦ ᐊᔪᕈᓐᓃᖅᓴᐅᑕᐅᓲᑦ
2019/2020-ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔩᑦ ᐅᔾᔨᕐᓇᖅᑐᓂᒃ ᐊᓯᔾᔨᖅᓱᐃᓚᐅᖅᐳᑦ ᐃᓅᖃᑎᒌᓄᑦ ᐊᔪᕈᓐᓃᖅᓴᖅᑕᐅᕙᒃᑐᓂᒃ. ᑭᖑᓂᖔᑦᑎᓐᓂ ᑐᒃᓯᕋᖃᑦᑕᖅᓯᒪᔪᑦ ᑕᑕᑎᕆᖃᑦᑕᓚᐅᖅᐳᑦ ᑐᒃᓯᕋᐅᑎᒥᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᐱᓕᕆᔨᒥᒃ ᐱᓕᕆᖃᑎᒋᔭᐅᕙᒃᖢᑎᒃ ᖃᐅᔨᓴᖅᑕᐅᕙᒃᖢᑎᒡᓗ ᐊᔪᙱᒃᑲᓗᐊᕐᒪᖔᑕ ᓴᐳᓐᓂᐊᖅᑎᒧᑦ ᑐᓐᓂᖅᑯᑕᐅᓚᐅᙱᓐᓂᖏᓐᓂᒃ. ᑖᒃᑯᐊ ᓴᖅᑭᑦᑎᓚᐅᕐᒪᑕ ᐅᔾᔨᕐᓇᖅᑐᒥᒃ ᐅᖓᕙᕆᐊᖅᑕᐅᕙᒃᖢᑎᒃ ᑐᒃᓯᕋᐅᑎᑦ ᑐᓐᓂᖅᑯᑕᐅᑎᓪᓗᒋᑦ, ᑐᒃᓯᕋᖅᑐᕐᓗ ᐅᖃᓪᓚᖃᑎᖃᕈᓐᓇᖅᓯᓗᓂ ᐅᖃᐅᔾᔨᒋᐊᖅᑎᒧᑦ. ᐱᕐᔪᐊᕌᓗᖕᓂ ᑖᓐᓇ ᕿᒪᐃᓚᐅᖅᐳᖅ, ᐱᕕᒃᓴᓄᑦ ᐱᕕᑭᑎᑕᓄᑦ ᑭᓯᐊᓂ ᐱᔾᔪᑕᐅᔪᑦ ᒪᓕᒐᖅᑎᒍᑦ ᐱᓕᕆᐊᖑᔪᓐᓇᓚᐅᙱᑦᑐᑦ ᐅᕝᕙᓘᓐᓃᑦ ᓇᓕᐊᖕᓄᑐᐃᓐᓇᖅ ᐊᔪᕐᓇᙱᑦᑐᑯᓗᖕᒧᑦ ᐅᖃᐅᔾᔪᖅᑐᕆᐊᕈᑎᒧᑦ ᐅᕝᕙᓘᓐᓃᑦ ᑐᑭᓯᒋᐊᕈᑎᒧᑦ ᐊᑐᐃᓐᓇᕈᖅᑎᑕᐅᔪᓐᓇᖅᐳᑦ ᐊᑕᐅᑦᑎᒃᑰᖃᑕᐅᓗᑎᒃ ᐃᓕᔭᐅᖃᓯᐅᔾᔭᐅᓗᑎᒡᓗ ᑲᑎᖅᓱᖅᑕᐅᕙᓪᓕᐊᔪᓄᑦ.
ᑕᒪᑐᒪᓂ ᐊᕐᕌᒍᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᖅᑲᓇᐃᔭᖅᑎᑖᓚᐅᖅᐳᑦ ᐱᖓᓱᓂᒃ ᓄᑖᓂᒃ ᐃᓅᖃᑎᒌᓄᑦ ᓴᐳᓐᓂᐊᖅᑎᒃᓴᓂᒃ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᓯᔾᔨᖅᓯᓚᐅᕐᒥᔪᑦ ᐃᓯᖅᐸᓪᓕᐊᔪᑦ ᐱᓕᕆᔾᔪᓯᕐᒥᒃ ᑐᒃᓯᕋᖅᓯᒪᔪᑦ ᐅᖃᖃᑎᖃᕈᓐᓇᖁᓪᓗᒋᑦ ᓴᐳᓐᓂᐊᖅᑎᓄᑦ ᐅᖃᖃᑎᖃᕐᕕᖃᖅᓵᓕᑎᓐᓂᖅᓴᐅᓗᒋᓪᓗ ᑐᒃᓯᕋᖅᑎᓪᓗᒋᑦ ᖃᐅᔨᓴᖅᑕᐅᓚᐅᙱᑎᓪᓗᒋᓪᓗ ᑮᓇᐅᔭᑎᒍᑦ ᐊᔪᖅᑎᑕᐅᙱᒻᒪᖔᑕ. ᑖᓐᓇ ᐱᕕᖃᕈᑕᐅᓚᐅᖅᐳᖅ ᓴᐳᓐᓂᐊᖅᑎᓄᑦ ᓇᓗᓇᐃᖅᓯᔪᓐᓇᖅᖢᑎᒃ ᐱᔨᑦᑎᖅᑕᐅᒋᐊᓕᑦ ᑐᐊᕕᕐᓇᖅᑐᒃᑯᑦ ᐃᑲᔪᖅᑕᐅᒋᐊᓕᑦ ᖃᐅᔨᓴᖅᑕᐅᑲᐅᑎᒋᒋᐊᓖᓪᓗ ᐊᖏᖅᑕᐅᔾᔪᑎᒃᓴᓄᑦ. ᐱᕕᖃᕈᑕᐅᓚᐅᕆᒡᓗᓂ ᓴᐳᓐᓂᐊᖅᑎᓄᑦ ᖃᐅᔨᓴᕈᓐᓇᕐᓗᒋᑦ ᖃᐅᔨᔭᐅᔪᑦ ᓈᒻᒪᒃᑐᒦᙱᑦᑐᑦ ᒪᓕᒐᖅᑎᒍᑦ ᐱᓕᕆᐊᒃᓴᑦᑎᓐᓄᑦ ᐅᕝᕙᓘᓐᓃᑦ ᐋᖅᑭᒃᑕᐅᔪᓐᓇᖅᑐᓄᑦ ᓇᐃᓈᖅᓯᒪᔪᓂᒃ ᐅᖃᐅᔾᔪᖅᓱᖅᑕᐅᓗᑎᒃ ᐅᕝᕙᓘᓐᓃᑦ ᑐᑭᓯᒋᐊᕌᕐᔪᒐᒃᓴᓄᑦ. ᐅᑯᐊ ᓄᑖᖑᓪᓗᑎᒃ ᐱᓕᕆᔾᔪᓰᑦ ᐲᕈᑕᐅᓚᐅᖅᐳᑦ ᑲᑎᖅᓱᖅᑕᐅᕙᓪᓕᐊᔪᓄᑦ ᖃᐅᔨᒪᓇᖅᓯᓪᓗᑎᒡᓗ ᐱᐅᓯᕚᓪᓕᖅᓯᒪᔪᑦ ᐃᑲᔪᖅᑕᐅᒋᐊᓕᖕᓄᑦ ᐱᔨᑦᑎᕋᐅᑎᑦ ᐃᓅᖃᑎᒌᓄᑦ ᑐᒃᓯᕋᖅᑎᓄᑦ. 
2019/2020−ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᑎᑕᐅᓚᐅᖅᓯᒪᕗᑦ 198-ᓂᒃ ᐃᓄᖕᓂᙶᖅᑐᓂᒃ ᑐᒃᓯᕋᐅᑎᓂᒃ, ᐅᓄᙱᓐᓂᖅᓴᐅᕌᕐᔪᒃᖢᑎᒃ ᐊᕐᕌᓂᓂ. ᐅᑯᐊ ᑐᒃᓯᕋᐅᑕᐅᓚᐅᖅᑐᑦ ᐃᓚᖃᓚᐅᖅᐳᑦ 25-ᓂᒃ ᐃᖅᑲᓇᐃᔭᖅᑎᓄᑦ ᑎᑎᖅᑲᖁᑎᖏᓐᓂᒃ, 35-ᓂᒃ ᐃᒡᓗᑖᕆᐊᓕᖕᓂᒃ ᐱᔾᔪᑎᖃᖅᑐᑦ, 18-ᓂᒃ ᐸᓖᓯᒃᑯᓐᓂ ᑲᒪᒋᔭᐅᖃᑦᑕᕐᓂᑯᓄᑦ ᐊᒻᒪ ᐱᖓᓲᓪᓗᑎᒃ ᐃᓄᖕᓄᑦ ᐱᔪᓐᓇᐅᑎᖏᓐᓄᑦ ᐱᔾᔪᑎᓕᖕᓄᑦ. ᐊᒥᐊᒃᑯᖏᑦ ᑕᒪᐃᓐᓅᖓᓪᓗᑎᒃ ᐃᓅᖃᑎᒌᓄᑦ ᐊᔪᖅᓴᓗᐊᖅᑐᓄᑦ ᒪᓕᒐᖅᑎᒍᑦ ᐱᔾᔪᑎᓕᖕᓄᑦ. 
ᐊᑭᖓ ᐱᔨᑦᑎᕋᐅᑎᓄᑦ ᐃᓅᖃᑎᒌᓄᑦ ᐊᔪᕈᓐᓃᖅᓴᐅᑎᑦ ᐊᑭᖃᖅᑎᒋᓚᐅᖅᐳᑦ $433,448-ᓂᒃ.

ᓯᕗᓪᓕᖅᐹᒥ ᐱᓕᕆᐊᖑᔭᕆᐊᖃᓚᐅᖅᑐᑦ ᐃᓗᓕᖅᑕᖏᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᔨᑦᑎᕋᐅᑎᓄᑦ ᐃᑲᔪᖅᑐᐃᔾᔪᓯᖏᑦ ᐃᓅᓪᓗᑎᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑎᐅᖃᑕᐅᔪᑦ.  ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔮᓖᑦ ᐃᖅᑲᓇᐃᔭᖅᑎᒋᔭᐅᒐᓗᐊᖅᑎᓪᓗᒋᑦ ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᓐᓂ (ᐃᒻᒪᖄ ᐅᓪᓗᓕᒫᕐᒧᑦ ᐅᓪᓘᓪᓘᓐᓃᑦ ᐃᓚᐃᓐᓇᖓᓐᓄᑦ ᐱᔭᐅᒋᐊᖃᕐᓂᖏᑦ ᒪᓕᒃᑕᐅᓗᑎᒃ), ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑮᓇᐅᔭᖃᖅᑎᑦᑎᓲᖑᕗᑦ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᑲᔪᖅᓱᖅᖢᒋᑦ ᑖᒃᑯᓇᓂ ᐃᖅᑲᓇᐃᔮᓖᑦ.  
ᐃᖅᑲᖅᑐᐃᕕᒃᑯᓐᓂ ᐃᖅᑲᓇᐃᔮᓖᑦ ᑐᙵᕕᖃᓲᖑᕗᑦ ᐃᖅᑲᖅᑐᐃᕕᒃᑯᓐᓂ ᒥᑭᓐᓂᖅᓴᐅᔪᓂᒡᓗ ᕼᐋᒻᒪᓚᒃᑯᓐᓂ ᐊᕕᒃᑐᖅᓯᒪᓂᐅᔪᓂᒃ.  2019-2020−ᐅᑎᓪᓗᒍ, ᕿᑎᕐᒥᐅᑦ ᒪᓕᒐᓕᕆᔨᒃᑯᑦ ᐱᓕᕆᕝᕕᖓᓐᓂ ᐃᖅᑲᓇᐃᔭᖅᑎᖃᓚᐅᖅᐳᑦ ᑕᓪᓕᒪᓂᒃ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑎᓂᒃ ᑕᓪᓕᒪᐅᓪᓗᑎᒃ ᓄᓇᓕᒋᔭᐅᔪᓂᒃ, ᑭᕙᓪᓕᕐᒥ ᒪᓕᒐᓕᕆᔨᒃᑯᑦ ᐃᖅᑲᓇᐃᔭᖅᑎᖃᓚᐅᖅᖢᑎᒃ ᑎᓴᒪᓂᒃ ᐃᖅᑲᖅᐃᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑎᓂᒃ 7-ᐅᔪᓂᒃ ᓄᓇᓕᖕᓂᒃ, ᐊᒻᒪ ᒪᓕᒐᓂᒃ ᑐᑭᓯᐊᓐᓂᐊᕐᕕᒃᑯᑦ ᐃᖅᑲᓇᐃᔭᖅᑎᖃᓚᐅᕆᓪᓗᑎᒃ 15-ᓂᒃ ᐃᖅᑲᖅᐃᑐᕕᖕᒥ ᐃᖅᑲᓇᐃᔭᖅᑎᓂᒃ 13-ᖑᔪᓂᒃ ᓄᓇᓕᖕᓂᒃ.
ᐃᖅᑲᖅᑐᐃᕕᖕᒥ ᐊᑐᐃᓐᓇᐅᑎᑦᑎᓲᖑᕗᑦ ᐱᔭᕆᐊᖃᖅᑐᓂᒃ ᐱᔨᑦᑎᕋᐅᑎᓂᒃ ᖃᐅᔨᒪᔭᐅᖁᓪᓗᒋᑦ ᐃᓯᕈᓐᓇᕐᓂᖏᓐᓂᒃ ᒪᓕᒐᓕᕆᔨᒃᑯᓐᓄᑦ ᓄᓇᕘᒥ.  ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑏᑦ ᐊᑐᐃᓐᓇᕈᖅᑎᑦᑎᑐᐃᓐᓇᓲᖑᙱᑦᑐᑦ ᓄᓇᓕᖕᓄᐊᖅᑕᕐᓂᐅᔪᓂᒃ ᓴᐳᓐᓂᐊᖅᑎᓂᒃ ᓲᕐᓗ ᑐᓵᔨᖃᕆᐊᖃᖅᐸᑕ, ᐱᔾᔪᔾᔭᐅᒋᐊᓕᑦ ᐊᒻᒪ ᑕᐅᑐᒃᑎᓄᑦ ᐃᑲᔪᖅᑐᐃᔾᔪᓯᑦ, ᐊᑐᐃᓐᓇᐅᑎᑦᑎᓲᖑᖕᒥᔪᑦ ᐊᑐᖅᑕᐅᒋᐊᖃᓪᓚᕆᒃᑐᓂᒃ ᐊᒡᓚᕝᕕᓕᕆᔾᔪᑎᓂᒃ ᐃᑲᔪᖅᑎᐅᕙᒃᖢᑎᒃ ᐊᐅᓚᑦᑎᓂᐊᖅᑎᓪᓗᒋᑦ ᓄᓇᓕᖕᓂ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᑐᒃᓯᕋᐅᑎᓄᑦ, ᑲᒪᒋᓪᓗᒋᑦ ᖃᐅᔨᒋᐊᕐᕕᒃᓴᑦ ᐱᔾᔪᔾᔭᐅᒋᐊᓕᖕᓄᑦ ᐅᖄᓚᐅᑎᖃᙱᑦᑐᓄᑦ ᖃᕆᑕᐅᔭᖃᙱᑦᑐᓄᓪᓘᓐᓃᑦ, ᐱᔨᑦᑎᕋᐅᑎᖃᙱᑦᑐᓄᓪᓗ ᑎᑎᕋᖅᓯᒪᔪᖅᑎᒍᑦ.   
ᐃᖅᑲᖅᑐᐃᕕᖕᒥᑦ ᐃᖅᑲᓇᐃᔭᖅᑏᑦ ᐊᑐᐃᓐᓇᐅᑎᑦᑎᓲᑦ ᐱᔨᑦᑎᖅᑕᐅᔪᓄᑦ ᐱᕕᒡᔪᐊᖑᔪᖅ ᐊᑦᑕᑕᑦᑎᐊᕐᓗᓂ ᐃᖅᑲᖅᑐᐃᕕᓕᕆᓂᕐᒧᑦ, ᐊᑐᐃᓐᓇᐅᑎᑦᑎᓗᑎᒃ ᓴᐳᓐᓂᐊᖅᑎᓂᑦ ᐱᓪᓚᕆᐅᑎᓪᓗᒍ ᐃᓕᖅᑯᓯᑐᖃᖅ ᐊᑕᕝᕕᐅᓗᓂ ᓄᓇᓕᐅᔪᓄᑦ ᐊᒻᒪᓗ ᐱᔨᑦᑎᕋᖅᑕᐅᔪᑦ ᑭᒡᒐᖅᑐᖅᑕᐅᑦᑎᐊᕐᓗᑎᒃ ᐱᔨᑦᑎᕋᖅᑕᐅᑦᑎᐊᕐᓗᑎᒡᓗ.
ᑐᒃᓯᕋᐅᑕᐅᔪᓕᒫᑦ ᐅᖃᐅᓯᐅᔪᑦ ᑭᖑᓪᓕᕐᒥ ᑎᑎᕋᖅᓯᒪᔪᓂᒃ ᐱᓕᕆᐊᕆᔭᐅᓲᖑᖕᒥᔪᑦ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᖅᑲᓇᐃᔭᖅᑎᓂᒃ.  ᑕᒪᕐᒥᑦᑎᐊᖅ ᒪᓕᒐᖅᑎᒍᑦ ᐃᑲᔪᖅᑕᐅᒋᐊᓕᑦ ᐱᔾᔪᑕᐅᔪᑦ ᐃᑲᔪᖅᑕᐅᓲᖑᕗᑦ ᐱᐊᓂᒃᑕᐅᓲᖑᓪᓗᑎᒡᓗ ᐃᖅᑲᖅᑐᐃᕕᓕᕆᔨᒃᑯᓐᓂ.  ᐊᒃᓱᕈᕐᓇᖅᑐᑦ ᓴᖅᑭᑉᐸᓪᓕᐊᖏᓐᓇᖃᑦᑕᖅᑎᓪᓗᒋᑦ ᑐᒃᓯᕋᐅᑕᐅᕙᒃᑐᓪᓗ ᒪᓕᒐᓕᐅᕆᔨᒃᑯᑦ ᐱᔨᑦᑎᕋᖅᑎᑦ ᑐᑭᖃᖅᐳᖅ ᐃᖃᓗᖕᓂ, ᑲᖏᖅᖠᓂᕐᒥ ᐊᒻᒪ ᐃᖃᓗᒃᑑᑦᑎᐊᒥ ᐃᖅᑲᖅᑐᐃᕕᓕᕆᔨᒃᑯᑦ ᖃᐅᑕᒫᑦ ᑐᑭᖃᑦᑎᐊᖅᑐᓂᒃ ᐱᔨᑦᑎᕋᖅᑎᑦᑎᓲᑦ.  ᐃᖅᑲᖅᑐᐃᕕᓕᕆᔨᒃᑯᑦ ᐱᔭᕆᐊᖃᓪᓚᕆᒃᑐᑦ ᐃᓚᐅᕙᒃᖢᑎᒡᓗ ᑕᒪᐃᓐᓂᑲᓴᑦᑎᐊᖅ ᐱᓕᕆᐊᖑᔪᓂᒃ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ. 
ᑕᒪᑐᒪᓂ ᐊᕐᕌᒍᒥ ᐃᖅᑲᖅᐃᑐᐃᕕᓕᕆᔨᒃᑯᑦ ᐃᓚᐅᓚᐅᖅᐳᑦ ᑲᓇᑕᓕᒫᒥ ᐃᖅᑲᖅᑐᐃᐃᕕᓕᕆᔨᒃᑯᓐᓂ ᑲᑎᒪᓚᐅᖅᑐᓂᒃ ᐋᑐᕚᒥ ᐋᖅᑭᒋᐊᖅᓯᔪᒪᑎᓪᓗᒋᑦ ᑐᙵᕕᒃᓴᒥᒃ ᐃᖅᑲᖅᑐᐃᕕᓕᕆᔨᓄᑦ ᐱᓕᒻᒪᒃᓴᐅᑎᒃᓴᓂᒃ ᓴᖅᑭᑦᑎᓗᑎᒡᓗ ᐱᓕᕆᐊᒃᓴᓂᒃ ᑐᓴᖅᑕᐅᔪᒃᓴᑦ ᑐᓴᖅᑕᐅᑎᓐᓂᐊᕐᓗᒋᑦ.
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓕᑕᖅᓯᐅᒪᖕᒪᑕ ᐃᑲᔪᖅᓱᐃᔾᔪᑎᑕᖃᒃᑲᓐᓂᕆᐊᖃᕐᓂᖓᓂᒃ ᐃᖅᑲᖅᑐᐃᕕᓕᕆᔨᒃᑯᓐᓂ, ᐱᓗᐊᖅᑐᒥᒃ, ᖃᐅᔨᒪᓕᕐᓗᒋᑦ ᐅᓄᖅᓯᕚᓪᓕᖅᓯᒪᓕᕐᓗᑎᒃ ᐱᓕᒻᒪᒃᓴᖅᑕᐅᒋᐊᓕᑦ, ᐃᑲᔪᖅᑕᐅᒋᐊᓕᑦ, ᑲᔪᖏᖅᓴᖅᑕᐅᒋᐊᓕᑦ ᐊᒻᒪ ᐱᓕᕆᐊᕐᒥᓂᒃ ᐱᕚᓪᓕᖅᑎᑦᑎᓇᓱᒃᑐᓄᑦ ᐱᓕᕆᐊᖑᖔᕈᓐᓇᖅᑐᑦ ᓈᒻᒪᒃᑐᓂᒃ ᐊᑦᑕᕐᓇᙱᑦᑐᓂᒡᓗ ᐃᖅᑲᓇᐃᔭᕐᕕᖃᕐᓗᑎᒃ ᓄᓇᓕᒃᑎᒍᑦ.   ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑖᒃᑯᓇᓂ ᓯᕗᓪᓕᐅᔾᔨᖁᔨᓚᐅᖅᐳᑦ ᕿᒥᕐᕈᔭᐅᓂᐊᖅᑐᓂᒃ ᐃᑲᔫᑎᒃᓴᓂᒡᓗ ᒪᓂᒻᒪᐃᓂᐊᖅᑐᑦ ᖃᐅᔨᒪᔾᔪᑎᒃᓴᓂᒃ ᐱᓕᕆᐊᖅ ᓈᒻᒪᒃᑐᒥᒃ ᑮᓇᐅᔭᖃᖅᑎᑕᐅᒐᓗᐊᕐᒪᖔᑦ.
[bookmark: _Toc236076802]ᓄᓇᓕᖕᓂ ᐊᒻᒪ ᐱᓕᕆᔨᒻᒪᕆᖕᓂ ᐱᓕᕆᖃᑎᒌᒍᓯᑦ
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᖁᕕᐊᒋᔭᖃᕐᒪᑕ ᐱᐅᔪᓂᒃ ᐊᒻᒪ ᑐᑭᖃᑦᑎᐊᖅᑐᓂᒃ ᐱᓕᕆᖃᑎᒌᒍᓯᕐᓂᒃ ᓄᓇᓕᖕᓂ ᒪᓕᒐᓕᕆᔨᒋᔭᐅᔪᓂᒃ ᒪᓕᒐᓕᕆᔨᒃᑯᓐᓄᓪᓗ ᐊᒃᑐᐊᓂᓕᖕᓂᒃ ᑲᑐᔾᔨᖃᑎᒌᒡᕕᖕᓂ ᓄᓇᕗᒻᒥ ᓇᓂᕈᓘᔭᕐᓗ ᑲᓇᑕᒥ.   ᐊᒻᒪ ᓱᓕ, ᐊᒃᑐᐊᖃᑦᑕᐅᑎᓂᕗᑦ ᓄᓇᕗᒻᒥ ᐋᓐᓂᐊᖃᕐᓇᙱᑦᑐᓕᕆᔨᒃᑯᓐᓄᑦ, ᐃᓄᓕᕆᔨᒃᑯᓐᓄᑦ, ᐃᓚᒌᓄᑦ ᐱᔨᑦᑎᕋᖅᑎᒃᑯᓐᓄᑦ, ᐊᒻᒪ ᖃᖓᑦᑎᐊᓕᓴᐅᓛᖅ ᓄᑕᖅᑲᓄᑦ ᒪᒃᑯᒃᑐᓄᓪᓗ ᐊᒡᓚᕝᕕᖕᒥ ᑭᒡᒐᖅᑐᐃᕕᖕᒥ ᓂᓪᓕᐊᓪᓗᑎᒃ ᐃᑲᔪᑲᑕᑦᑎᐊᓵᖅᐳᑦ.    
ᑲᑐᔾᔨᖃᑎᒌᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᐸᕐᓇᐅᑎᓄᑦ
ᐊᐅᓚᑦᑎᔨᒻᒪᕆᒃ ᐃᓂᖃᓲᖑᕗᖅ ᑲᑐᔾᔨᖃᑎᒌᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᐸᕐᓇᐅᑎᓄᑦ ᑲᓇᑕᒥ.  ᐅᑯᐊ ᑲᑐᔾᔨᖃᑎᒌᑦ ᐅᑯᓂᖓ ᑲᒪᒋᔭᐅᕗᑦ ᐊᐅᓚᑦᑎᔨᒻᒪᕆᖕᒧᑦ ᐊᒻᒪ ᑲᑎᒪᔨᓄᑦ ᑕᒪᐃᓐᓂᙶᖅᑐᓂᒃ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᐸᕐᓇᐅᑎᖏᓐᓂᒃ ᑲᓇᑕᒥ ᐱᓕᕆᐊᕆᔭᐅᒋᐊᖃᖅᖢᑎᒡᓗ, ᐃᑲᔪᖅᓱᖅᑕᐅᓗᑎᒃ ᐊᒻᒪ ᐊᐅᓚᑕᐅᓗᑎᒃ ᖃᐅᔨᓴᕈᑎᑦ ᐱᔾᔪᑎᓖᑦ ᒪᓕᒐᓕᕆᔨᒃᑯᑦ ᐱᓕᕆᐊᒃᓴᖏᓐᓄᑦ; ᐱᐅᓯᒋᐊᖅᑕᐅᖁᓪᓗᒋᑦ ᐃᓄᖕᓄᑦ ᐅᔾᔨᕆᔭᐅᒋᐊᓕᑦ ᒪᓕᒐᓕᕆᔨᒃᑯᓐᓄᑦ ᐱᔾᔪᑎᓄᑦ ᐱᓕᕆᖃᑕᐅᔪᓐᓇᕐᓗᑎᒃ; ᐊᒻᒪᓗ, ᐱᓕᕆᐊᒃᓴᑦ ᐱᓕᕆᐊᕆᓗᒋᑦ, ᑖᒃᑯᐊᑐᐊᖑᓗᑎᒃ ᐅᕝᕙᓘᓐᓃᑦ ᐊᓯᒥᓂᒡᓘᓐᓃᑦ ᐱᓕᕆᖃᑎᖃᕐᓗᑎᒃ, ᐱᓕᕆᐊᒃᑯᒥᒋᔭᐅᒃᐸᑕᓘᓐᓃᑦ ᒪᓕᒐᓕᕆᔨᒃᑯᑦ ᑲᓇᑕᒥ. ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᒃᓯᕙᐅᑕᕆᔭᐅᓲᖑᕗᑦ ᐊᓯᖏᓐᓄᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᐸᕐᓇᐃᔨᑦ ᐃᒃᓯᕙᐅᑕᖓᑦ ᐃᓚᐅᕙᒃᖢᑎᒃ ᑲᑐᔾᔨᖃᑎᒌᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᐸᕐᓇᐅᑎᓄᑦ ᑲᓇᑕᒥ ᑲᑎᒪᓕᕌᖓᑕ ᑲᑎᒪᔾᔪᑎᒃᓴᑦ ᐃᓗᓕᖃᑐᐊᕌᖓᑕ ᐊᐅᓚᑕᐅᒋᐊᓕᖕᓂᒃ ᐅᕝᕙᓘᓐᓃᑦ ᐱᒻᒪᕆᐅᓇᓱᒋᔭᐅᔪᓂᒃ ᐃᑲᔫᑎᖃᕋᓱᒋᔭᐅᔪᓂᒡᓗ ᑕᒪᐃᓐᓂᒃ ᐊᕕᒃᑐᖅᓯᒪᓂᕐᒥ ᐊᒻᒪ ᑲᓇᑕᒥ ᐱᓕᕆᐊᖑᔪᓂᒃ.   
ᐊᕕᒃᑐᖅᓯᒪᔪᓂᒃ/ᑲᓇᑕᒥ ᐊᕕᒃᑐᖅᓯᒪᔪᓂᒃ ᐱᓕᕆᖃᑎᒌᑦ ᐱᔾᔪᑕᐅᓪᓗᓂ ᒪᓕᒐᓕᕆᔨᒃᑯᓐᓄᑦ ᐱᔨᑦᑎᕋᐅᑎᓄᑦ ᐊᖏᖃᑎᒌᒍᑎᓄᑦ ᐃᓯᕈᓐᓇᕐᓂᖅ 
ᐊᐅᓚᑦᑎᔨᒻᒪᕆᒃ ᐊᒻᒪ COO ᑲᑎᒪᖃᑕᐅᓲᖑᕗᑦ, ᐱᓕᕆᔨᒻᒪᕆᖕᓂᒃ ᒪᓕᒐᓕᕆᔨᒃᑯᓐᓂ ᓄᓇᕗᒻᒥ, ᒪᓕᒐᓕᕆᔨᒃᑯᓐᓂ ᑲᓇᑕᒥ, ᐊᓯᖏᓐᓂᒡᓗ ᑲᓇᑕᒥ ᐊᕕᒃᑐᖅᓯᒪᔪᓂᒃ/ᓄᓇᕗᒻᒥ ᐊᕕᒃᑐᖅᓯᒪᔪᓂᒃ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓄᑦ ᐸᕐᓇᐅᑎᓂᒃ, PWG/TWG ᐱᓕᕆᖃᑎᒌᓂᒃ ᓴᖅᑭᑉᐸᓪᓕᐊᔪᓂᒃ ᒪᓕᒐᓕᕆᔨᒃᑯᓐᓄᑦ ᐱᔨᑦᑎᕋᐅᑎᓄᑦ ᐊᖏᖃᑎᒌᒍᑎᒧᑦ ᐱᓕᕆᔾᔪᓯᕐᒧᑦ.  ᑭᒡᒐᖅᑐᖅᑎᑦ ᑲᑎᒪᒐᔪᒃᐳᑦ ᐅᖃᐅᓯᖃᕈᒪᓪᓗᑎᒃ ᐱᔾᔪᑎᓂᒃ ᓴᖅᑭᑉᐸᓪᓕᐊᔪᓂᒃ ᐊᐅᓚᑕᐅᒋᐊᓕᖕᓂᒃ ᐊᖏᖃᑎᒌᒍᑎᒥᒃ, ᑮᓇᐅᔭᐃᓪᓗ ᐊᒡᒍᖅᓯᒪᔪᑦ, ᐊᒻᒪ ᐃᖅᑲᖅᑐᐃᕕᓕᕆᔨᒃᑯᓐᓂ ᐱᓕᕆᐊᖑᔪᒃᓴᑦ.  MT ᐊᕕᒃᑐᖅᓯᒪᓂᕐᒥ ᐃᖅᑲᖅᑐᐃᕕᓕᕆᔨᒃᑯᑦ ᑐᑭᒧᐊᒃᑎᑦᑎᔨᖓᑦ, ᑳᑎ ᐳᓪᓚᖅ, ᐃᓚᐅᓚᐅᖅᐳᖅ ᕿᒥᕐᕈᔭᐅᖏᓐᓇᖅᑐᓂᒃ ᖃᓄᐃᓕᐅᕈᑎᒃᓴᓄᑦ ᐸᕐᓇᐅᑎᒥᒃ ᑲᓇᑕᒥ ᓄᓇᖃᖅᑳᖅᓯᒪᔪᑦ ᐃᖅᑲᖅᑐᐃᕕᓕᕆᔨᒃᑯᓐᓂ. 
ᓄᓇᕗᒻᒥ ᓄᓇᓖᑦ ᐊᒻᒪ ᓄᓇᓕᖕᓂ ᒪᓕᒐᓕᕆᔨᒃᑯᑦ ᑲᑎᒪᔨᕋᓛᖏᑦ 
ᐱᒻᒪᕆᐅᓛᖑᔪᖅ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᓚᐅᑎᑦᑎᓲᖑᕗᑦ ᓄᓇᓕᖕᓂ ᐱᓕᕆᔪᖃᖅᑎᓪᓗᒍ ᐊᔾᔨᒌᙱᕈᓘᔭᖅᑐᒃᑯᑦ, ᐃᓚᓕᐅᔾᔭᐅᓪᓗᑎᒃ ᑭᓯᐊᓂ ᑭᒡᓕᖃᖅᑎᑕᐅᙱᖦᖢᑎᒃ ᒪᓕᒐᓕᕆᔨᒃᑯᓐᓄᑦ ᐊᒻᒪ ᐃᖅᑲᖅᑐᐃᕕᓕᕆᔨᒃᑯᓐᓄᑦ.  ᐅᑯᐊ ᐃᓚᖃᖅᑐᑦ ᐊᑐᐃᓐᓇᕈᖅᑎᑦᑕᕆᐊᖃᖅᖢᒋᑦ ᒪᓕᒐᖅᑎᒍᑦ ᑭᒡᒐᖅᑐᖅᑕᐅᒋᐊᓕᑦ ᐊᔪᙱᑦᑐᓄᑦ ᐱᔾᔪᔾᔭᐅᒋᐊᓕᖕᓄᑦ ᐃᖅᑲᖅᑐᐃᕕᒃᑯᑦ ᐊᒻᒪᓗᑦᑕᐅᖅ ᒪᓕᒐᓕᕆᔨᒃᑯᑦ ᑲᑎᒪᔨᕋᓛᖏᓐᓂᒃ ᐱᓕᕆᔾᔪᔾᔭᐅᔪᓐᓇᖅᑐᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᖃᐅᔨᒋᐊᕈᓐᓇᕐᒥᔪᑦ ᑐᓴᖅᑎᑦᑎᔪᓐᓇᖅᐳᓪᓗ ᐃᓄᖕᓅᖓᔪᓂᒃ ᒪᓕᒐᓕᕆᓂᕐᒧᑦ ᑐᑭᓯᒋᐊᒐᒃᓴᓂᒃ ᕼᐋᒻᒪᓚᒃᑯᑦ ᑲᑎᒪᔨᖏᓐᓄᑦ, ᐃᓕᓐᓂᐊᕐᕕᖕᓄᑦ, ᐃᓱᒪᒥᒍᑦ ᐊᔪᕈᑎᓕᖕᓄᑦ ᐱᔨᑦᑎᕋᖅᑎᓄᑦ ᐊᒻᒪ ᐊᑐᖅᑎᓄᑦ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᖃᑎᖃᖅᓯᒪᓕᖅᑐᑦ ᓄᓇᑦᑎᓐᓂ ᐊᑐᐃᓐᓇᕈᖅᑎᑦᑎᓯᒪᓪᓗᑎᒡᓗ ᑐᑭᖃᑦᑎᐊᖅᑐᓂᒃ ᓄᓇᓕᖕᓂ ᑐᙵᕕᓕᖕᓂᒃ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᓂᒃ.
ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ
ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᐱᓕᕆᐊᒃᓴᕆᔭᐅᕗᖅ.  ᐅᑯᐊ ᐊᒃᓱᕈᕐᓇᖅᑐᑦ ᐱᓕᕆᐊᒃᓴᑦ ᑭᒡᒐᖅᑐᐃᕕᒋᔭᐅᔪᒥᒃ ᖃᔅᓯᑲᓪᓛᓗᖕᓂ ᓯᐊᒻᒪᒃᑎᖅᓯᒪᓪᓗᑎᒃ ᓄᓇᓕᖕᓂ ᐊᔾᔨᒌᙱᑦᑐᓂᒃ ᐅᖃᐅᓯᖃᖅᖢᑎᒃ ᐅᖃᐅᓯᖅᑕᖃᖅᖢᑎᒡᓘᓐᓃᑦ ᐃᓕᖅᑯᓯᖃᖃᑎᒌᙱᑦᑐᓪᓘᓐᓃᑦ, ᐱᓗᐊᖅᑐᒥᒃ ᐱᔾᔪᑎᒋᓪᓗᒋᑦ ᒪᓕᒐᓕᕆᓂᕐᒧᑦ ᐃᓱᒪᒋᔭᐅᔪᒃᓴᓄᑦ.  ᑕᒪᕐᒥᑦᑎᐊᖅ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᓴᐳᓐᓂᐊᖅᑎᑦ ᐱᓕᕆᓯᒪᓕᖅᑐᑦ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᐱᓕᕆᐊᖑᕙᓪᓕᐊᔪᒪᔪᓂᒃ, ᖃᓄᐃᓕᖓᓕᕐᓂᖓᓗ ᐃᓱᒪᒋᔭᐅᑦᑎᐊᖅᓯᒪᓪᓗᑎᒃ ᑐᑭᖃᑦᑎᐊᖅᖢᑎᒡᓗ ᐱᓕᕆᖃᑎᒌᒍᓯᑦ ᓄᓇᕗᒻᒥ ᓄᓇᓕᖕᓂ ᐃᓄᖏᓐᓄᓪᓗ.  ᓴᐳᓐᓂᐊᖅᑎᑦ ᐃᓚᐅᓚᐅᖅᐳᑦ ᐱᓕᕆᑎᑦᑎᔪᖃᓕᕌᖓᑦ ᖁᑦᑎᖕᓂᖅᓴᓄᑦ ᐃᓕᓐᓂᐊᕐᕕᖕᒥ ᐊᒻᒪ ᓄᓇᕗᒻᒥ ᓯᓚᑦᑐᖅᓴᕐᕕᖕᓂ ᓄᓇᕘᓕᒫᒥ.  ᐱᓕᕆᖃᑎᒌᑦ ᐋᖅᑭᒃᓱᖅᑕᐅᕙᓪᓕᐊᕗᑦ ᓄᓇᓕᖕᓂ ᐃᖅᑲᓇᐃᔭᖅᑏᑦ ᑲᑐᔾᔨᖃᑎᒌᓂᒃ ᐃᒪᐃᓕᖓᓕᖅᖢᑎᒡᓗ ᓄᓇᖅᑲᑎᒌᑦ ᑲᑎᒪᕙᒃᖢᑎᒃ ᐃᒡᓗᖃᖅᑎᐅᔪᓄᑦ ᐊᒻᒪ ᑐᖁᓯᒪᓕᖅᑑᑉ ᐃᓱᒪᓕᐊᕆᓂᑯᒋᓯᒪᔭᖏᑦ ᐱᖁᑎᕕᓂᖏᓪᓗᑦ ᑭᕙᓪᓕᕐᒥ ᐱᕙᓪᓕᐊᓂᕆᔭᐅᔪᕐᓗ ᐃᓱᒪᒥᒍᑦ ᐊᔪᕈᑎᓕᖕᓄᑦ ᐱᓕᒍᕆᐊᖑᔪᒃᓴᓄᑦ ᕿᑎᕐᒥᐅᓂ.   
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᖃᑕᐅᖏᓐᓇᖃᑦᑕᖅᐳᑦ ᓇᓗᓇᐃᖅᓯᕙᓪᓕᐊᓪᓗᑎᒃ ᐱᓕᕆᑎᑦᑎᓪᓗᑎᒡᓗ ᓄᓇᓕᖕᓂ ᐱᓕᕆᖃᑎᖃᖅᖢᑎᒃ, ᐱᓗᐊᖅᑐᒥᒃ ᐃᖅᑲᖅᑐᐃᕕᓕᕆᔨᒃᑯᕗᑦ ᐊᖅᑯᑎᒋᔭᐅᓪᓗᑎᒃ, ᐋᖅᑭᒃᓯᑦᑎᐊᓚᐅᓱᖓᕈᑦᑕ ᓈᒻᒪᒃᑐᓂᒃ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᐱᓕᒻᒪᒃᓴᖅᑎᑉᐸᒡᓗᒋᓪᓗ ᐃᑲᔪᖅᓱᖅᐸᒡᓗᒋᓪᓗ ᐃᖅᑲᖅᑐᐃᕕᓕᕆᔨᒃᑯᑦ ᐱᓕᕆᔪᓐᓇᖁᓪᓗᒋᑦ ᓄᓇᒥᖕᓂᒃ.  ᑕᒪᑐᒪᓂ ᐊᕐᕌᒍᒥ ᑕᑯᓚᐅᖅᐳᒍᑦ ᐱᕙᓪᓕᐊᑎᑕᐅᑎᓪᓗᒋᑦ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᖃᓄᐃᓕᐅᕈᑕᐅᔪᒪᔪᓂᒃ ᓴᖅᑭᑦᑎᓂᐊᕐᓗᑎᒃ ᐱᓕᕆᖃᑎᒌᒍᓯᕐᓂᒃ ᐃᓄᖕᓂᒃ ᑲᑐᔾᔨᖃᑎᒌᓂᒃ ᕼᐋᒻᒪᓚᒃᑯᓐᓂ ᐊᒻᒪ ᓄᓇᖅᑲᑎᒌᓂᒃ.  ᐅᑯᐊ ᐱᓕᕆᐊᖑᓚᐅᖅᑐᑦ ᐱᐊᓂᒃᑕᐅᓯᒪᓕᖅᑐᑦ ᑕᐅᑐᖅᑰᖅᑕᐅᔪᑦ  ᐊᑐᓕᖅᑎᑦᑎᓂᕐᒧᑦ ᐊᖅᑯᑎᒋᔭᐅᓪᓗᑎᒃ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᐱᓕᕆᐊᖑᕙᓪᓕᐊᔪᒪᔪᑦ ᑭᐅᑲᐅᑎᒋᔪᓐᓇᖅᑐᑦ ᓄᓇᕗᒥᐅᓄᑦ ᑭᙴᒪᔭᐅᔪᓄᑦ.  ᐊᑕᐅᓯᖅ ᑐᕌᒐᕆᔭᐅᔪᖅ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᕚᓪᓕᖅᑎᑕᐅᖁᓪᓗᒍ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᐱᓕᕆᐊᑦ ᐃᖅᑲᓇᐃᔭᖅᑎᑖᕐᓗᑎᒃ ᒪᓕᒐᓕᕆᔨᒃᑯᓐᓂ ᑐᑭᒧᐊᒃᑎᑦᑎᔨᒥᒃ ᐱᓕᕆᐊᒃᓴᓕᖕᒥᒃ ᐱᓕᕆᖃᑎᖃᑦᑎᐊᕆᐊᖃᕐᓗᓂ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᓴᐳᓐᓂᐊᖅᑎᓂᒃ ᐊᒻᒪ ᐃᖅᑲᖅᑐᐃᕕᓕᕆᔨᒃᑯᓐᓂ ᐃᑲᔪᖅᓱᕐᓗᒋᑦ, ᐱᐅᓯᕚᓪᓕᖅᑎᓪᓗᒋᑦ, ᐱᐅᓯᒋᐊᕐᓗᒋᑦ, ᖃᐅᔨᓴᕐᓗᒋᑦ ᖃᐅᔨᒋᐊᖅᐸᒡᓗᒋᓪᓗ ᐃᓄᖕᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᖅᑕᐅᔪᒃᓴᑦ ᑐᓴᖅᑕᐅᔪᒃᓴᓪᓗ ᐊᒃᑐᐃᔾᔪᑎᒋᑐᐃᓐᓇᕆᐊᖃᖅᑕᖏᓪᓗ ᐱᕚᓪᓕᖅᓯᒪᓕᖅᑎᓪᓗᒋᑦ ᑐᒃᓯᕋᖅᐸᒃᑐᑦ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᓐᓂ ᐃᓄᐃᑦ ᐅᔾᔨᕈᓱᓕᖅᐸᓪᓕᐊᑐᐃᓐᓇᓕᖅᑎᓪᓗᒋᑦ ᐱᔪᓐᓇᐅᑎᖏᓐᓂᒃ ᓴᐳᔾᔭᐅᓯᒪᔪᓐᓇᖅᑐᓂᒃ ᐊᓂᒍᖅᑎᑕᐅᔪᓐᓇᖅᑐᓂᒡᓗ.  
ᐃᑭᐊᖅᑭᕕᒃ
[bookmark: OLE_LINK22]ᑕᒪᑐᒪᓂ ᐊᕐᕌᒍᒥ ᒪᓕᒐᓕᕆᔨᒃᑯᑦ ᑲᑎᒪᔩᑦ ᑲᒪᒋᔭᖃᓚᐅᖅᐳᑦ ᐃᑭᐊᖅᑭᕕᖕᒥᓂᒃ ᖃᐅᔨᒪᔭᐅᓇᓱᒃᖢᑎᒃ ᓄᑖᙳᕆᐊᖅᑕᐅᒐᔪᒃᑐᑦ ᐋᖅᑭᒃᓱᖅᑕᐅᑦᑎᐊᖃᑦᑕᕋᓗᐊᕐᒪᖔᑕ.  ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐃᑭᐊᖅᑭᕕᖓᑦᑕ ᐃᓗᓕᖅᑕᖏᑦ ᓄᓇᕗᒻᒥ ᑎᓴᒪᐅᓪᓗᑎᒃ ᐅᖃᐅᓯᖅᑕᐃᑦ ᐃᓕᑕᕆᔭᐅᓯᒪᔪᒃᑯᑦ ᑕᑯᒋᐊᖅᑕᐅᔪᓐᓇᖅᖢᑎᒡᓗ ᐅᕙᙵᑦ ᐃᑭᐊᖅᑭᕕᖕᒥ www.nulas.ca.  ᐃᑭᐊᖅᑭᕕᒃᑯᑦ ᑐᑭᓯᑎᒋᐊᒐᒃᓴᖅᑕᖃᖅᐳᖅ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᔨᑦᑎᕋᐅᑎᒋᕙᒃᑕᖏᓐᓂᒃ, ᐊᑐᐊᒐᖏᓐᓂᒃ, ᐊᕐᕌᒍᓕᒫᖅᓯᐅᑎᑦ ᐅᓂᒃᑳᓕᐊᖏᓐᓂᒃ, ᖃᐅᔨᒋᐊᕐᕕᒃᓴᖃᖅᖢᑎᒃ ᐱᖓᓱᑦ ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᑦ ᐊᒻᒪ ᒪᓕᒐᖁᑎᖏᓐᓂᒃ.  ᐃᑭᐊᖅᑭᕕᒃ ᓄᑖᙳᕆᐊᖅᑕᐅᒐᔪᒃᐳᖅ ᑐᑭᓯᒋᐊᒐᒃᓴᑦ ᐋᖅᑭᒋᐊᖅᓯᒪᒐᔪᒃᖢᑎᒃ ᐋᖅᑭᒋᐊᕆᐊᖃᕌᖓᑕ.  ᐊᒃᓱᕈᕐᓇᖅᑐᒃᑰᖏᓐᓇᕋᓗᐊᖅᑎᓪᓗᒋᑦ, ᐃᑭᐊᖅᑭᕕᒃ ᐱᔭᕆᐊᖃᕐᓂᐊᖅᑐᖅ ᐊᑕᖏᕐᓗᒍ ᓴᓇᔭᐅᒃᑲᓐᓂᕐᓗᓂ ᓈᒻᒪᒃᓯᓕᖅᑕᐅᓂᖅᓴᐅᓇᓱᒡᓗᓂ ᐱᔭᐅᒋᐊᓕᖕᓄᑦ ᐊᔾᔨᒌᙱᑦᑐᓄᑦ ᖁᙱᐊᖅᑎᓄᑦ.  
ᐃᓚᒌᓄᑦ ᐃᓄᖕᓄᓪᓗ/ᐊᔪᖅᓴᖅᑐᓄᓪᓗ ᒪᓕᒐᓕᕆᔾᔪᑎᑦ 
ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐊᑭᖃᙱᑦᑐᒃᑯᑦ ᐅᖃᓗᒡᕕᒃᓴᐅᔪᑦ ᐃᓚᒌᓄᑦ ᒪᓕᒐᓕᕆᓂᕐᒧᑦ ᑐᑭᓯᒋᐊᕐᕕᖕᓂᒃ.  ᐱᒋᐊᖅᖢᒍ ᒫᑦᓯ 2020-ᒥ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᓕᕆᓯᑳᓪᓚᓚᐅᕐᒪᑕ ᓄᓇᕘᓕᒫᒥ ᒪᑑᕋᖅᑕᐅᓪᓗᑎᒃ ᓄᕙᒡᔪᐊᕐᓇᖅ ᐱᔾᔪᑕᐅᓪᓗᓂ, ᐱᖓᓲᓪᓗᑎᒃ ᐊᑭᖃᙱᑦᑐᒃᑯᑦ ᐅᖃᓗᒡᕕᒃᓴᐃᑦ ᐊᑐᓕᖅᑎᑕᐅᓚᐅᕐᒥᔪᑦ ᖃᐅᔨᓴᖅᑕᐅᕙᒃᖢᑎᒡᓗ 9:00-ᒥ ᐅᓪᓛᒃᑯᑦ 5:00-ᒧᐊᖅᓴᓂᖓᓄᑦ ᐅᓐᓄᒃᓴᒧᑦ.  
ᐊᑐᐊᒐᐃᑦ, ᑎᓕᐅᕆᔾᔪᑎᑦ ᐊᓯᖏᓪᓗ ᐱᓕᕆᐊᒃᓴᑦ 
ᑲᑎᒪᔩᑦ ᐊᑐᐃᓐᓇᐅᑎᑦᑎᓲᖑᕗᑦ ᐊᖓᔪᖃᐅᑎᑦ ᐃᖅᑲᓇᐃᔭᑎᓂᒃ ᑎᓕᐅᕆᔾᔪᑕᐅᔪᓂᒃ ᐱᓕᕆᐊᑦ ᕿᒥᕐᕈᔭᐅᓚᐅᖅᑎᓪᓗᒋᑦ ᐱᔨᑦᑎᕋᐅᑎᓪᓗ ᑲᑎᒪᑎᓪᓗᒋᑦ ᑲᒪᒋᔭᐅᖃᑦᑕᖅᓯᒪᔪᑦ.  ᐱᓕᕆᐊᖑᐃᓐᓇᖅᐸᒃᑐᑦ ᑎᑎᕋᖅᓯᒪᔪᑦ ᐊᑐᐊᒐᐃᑦ ᕿᒥᕐᕈᔭᐅᒋᐊᓕᑦ/ᐋᖅᑭᒃᑕᐅᒋᐊᓕᑦ ᐊᓯᖏᓪᓗ ᐱᓕᕆᐊᑦ ᓇᓗᓇᐃᖅᑕᐅᕙᒃᖢᑎᒃ ᐊᕐᕌᒍᓕᒫᑉ ᐃᓗᐊᓂ ᑕᐅᑐᖅᑰᖅᑕᐅᓪᓗᑎᒃ ᐱᓕᕆᐊᒃᓴᓂᒃᑕᐅᒋᐊᓕᑦ ᓈᒻᒪᒋᔭᓄᑦ ᑲᑎᒪᔨᕋᓛᓄᑦ ᐃᖅᑲᓇᐃᔭᖅᑎᓄᓪᓘᓐᓃᑦ.  ᐱᔾᔪᑕᐅᓪᓗᑎᒃ ᑲᑐᔾᔨᖃᑎᒌᒡᕕᖕᒥ ᑐᒃᓯᕋᐅᑕᐅᓯᒪᔪᑦ ᑭᒡᓕᒋᑎᑕᐅᔪᓪᓗ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᑖᒃᑯᐊᑐᐊᖅ ᓇᓂᓯᓚᐅᖅᓯᒪᕗᑦ ᖃᐅᔨᒃᑲᐃᔨᒥᒃ ᓄᓇᕗᑦ ᒐᕙᒪᒃᑯᑦ ᒪᓕᒐᓕᕆᔨᒃᑯᖏᑦᑕ SOA−ᓕᕆᔪᑦ ᑎᑎᕋᖅᓯᒪᔪᓂᒃ ᕿᒥᕐᕈᓂᐊᕐᓗᒋᑦ ᐱᑕᖃᖅᐸᒌᖅᑐᑦ ᐊᑐᐊᒐᐃᑦ ᐋᖅᑭᒋᐊᖅᐸᒡᓗᒋᓪᓗ ᐊᑐᐊᒐᐃᑦ ᐋᖅᑭᒋᐊᕆᐊᖃᕌᖓᑕ ᓄᑖᓂᒡᓗ ᑎᑎᕋᕆᐊᕐᖓᖅᐸᒡᓗᑎᒃ.  ᐋᖅᑭᒋᐊᖅᑕᐅᔪᓄᑦ ᐃᓚᓕᐅᔾᔭᐅᔪᑦ ᑲᑎᒪᔨᓂᒃ ᐊᑐᐊᒐᕆᔭᒧᑦ, ᑎᑎᕋᖅᓯᒪᔪᑦ ᓄᑖᑦ ᐊᑐᐊᒐᓕᐊᕆᔭᐅᓵᖅᑐᑦ ᓇᓗᓇᐃᖅᑕᐅᕗᑦ ᐱᕙᓪᓕᐊᑎᑕᐅᓂᐊᕐᓂᖏᓐᓂᒃ ᐊᕐᕌᒍᕆᓂᐊᖅᑕᑦᑎᓐᓂ.  ᐃᓚᓕᐅᑎᓯᒪᔪᖅ ᐊᑐᐊᒐᕐᒧᑦ ᕿᒥᕐᕈᔭᐅᔪᒧᑦ ᐃᓚᓕᐅᔾᔭᐅᖁᓪᓗᒋᑦ ᓄᓇᕗᑦ ᒐᕙᒪᒃᑯᓐᓂ ᒪᓕᒐᓕᕆᔨᒃᑯᑦ ᐱᐊᓂᒃᓯᒋᐊᖃᕐᓗᑎᒃ ᑎᑎᕋᖅᓯᒪᔪᓂᒃ ᑐᑭᓯᐅᒪᖃᑦᑕᐅᑎᓂᕐᒧᑦ ᖃᔅᓯᑲᓪᓚᖕᓂᒃ ᐊᒡᓚᕝᕕᖕᒥ ᑲᒪᒋᔭᐅᒋᐊᓕᖕᓂᒃ ᐃᓄᖕᓄᑦ ᐱᓕᕆᐊᒃᑯᒥᒋᔭᐅᔪᓂᒃ.
[bookmark: _Toc236076803]ᐃᓱᓕᑎᓪᓗᒍ
ᒪᓕᒐᓕᕆᔨᒃᑯᑦ ᑲᑎᒪᔩᑦ ᓄᓇᕗᒻᒥ ᐱᓕᕆᐊᒃᓴᖃᖅᐳᑦ ᐱᓕᕆᐊᒃᓴᑎᒃ ᐱᓕᕆᑦᑎᐊᕆᐊᖃᖅᖢᒋᑦ ᐊᑐᐃᓐᓇᕈᖅᑎᑉᐸᒡᓗᒋᓪᓗ ᒪᓕᒐᓕᕆᓂᕐᒧᑦ ᐱᔨᑦᑎᕋᐅᑎᑦ ᐊᔪᙱᑦᑐᓄᑦ ᓄᓇᕗᒥᐅᓄᑦ.  
ᐅᖃᐅᓯᐅᕌᓂᒃᓯᒪᔪᖅ, ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐱᒻᒪᕆᐅᓪᓗᑎᒃ ᐃᑲᔫᑎᖏᑦ ᒪᓕᒐᓕᕆᔨᒃᑯᓐᓄᑦ ᐊᒃᑐᐃᕐᔪᐊᖃᑦᑕᖅᐳᑦ ᓄᓇᓕᓕᒫᑦᑎᐊᓂ ᓄᓇᕗᒻᒥ.  ᐱᔾᔪᑎᒋᐊᖃᖅᑕᕗᑦ ᖃᔅᓯᑲᓪᓛᓗᐃᑦ ᐱᓕᕆᔾᔪᔾᔭᐅᔪᑦ ᒪᓕᒐᓕᕆᔨᒃᑯᓐᓂ, ᑲᑉᐱᐊᓇᖅᑐᒻᒪᕆᐊᓗᒃ, ᑲᑉᐱᐊᓇᖅᑐᖅ ᐊᒻᒪ ᓇᓗᓇᐃᖅᓯᕕᐅᓐᓇᖅᑐᖅ.   ᒪᓕᒐᓕᕆᔨᒃᑯᓐᓄᑦ ᑲᑎᒪᔨᑦ ᐅᐱᒍᓱᑦᑎᐊᓲᑦ ᐊᑐᐃᓐᓇᕈᖅᑎᑦᑎᔪᓐᓇᕐᒪᑕ ᐃᓕᓐᓂᐊᖅᑐᓕᕆᔾᔪᓯᕐᓂᒃ ᑭᒡᒐᖅᑐᐃᔪᓐᓇᕐᓂᖏᓐᓂᒡᓗ ᐱᔾᔪᑎᒋᐊᖃᖅᑕᑦᑎᓐᓄᑦ ᐃᑲᔪᖅᑕᐅᒋᐊᖃᖅᑎᓪᓗᒋᑦ, ᒪᓕᒐᖅᑎᒍᑦ ᑭᒡᒐᖅᑐᑐᐃᓐᓇᙱᖦᖢᑎᒍᑦ, ᑭᓯᐊᓂᑦᑕᐅᖅ ᐃᓕᖅᑯᓯᕆᔭᐅᔪᒃᑯᑦ ᐊᒃᑐᖅᑕᐅᓴᕋᐃᑦᑐᒃᑯᑦ ᐃᑲᔪᖅᑐᖅᑕᐅᓂᒃᑯᑦ.
ᓴᖅᑭᓪᓗᒋᑦ ᐃᓛᒃᑰᖅᑐᑦ ᑮᓇᐅᔭᓕᕆᔾᔪᑎᑦ ᑕᒻᒪᖅᓯᒪᔪᖅᓯᐅᖅᑕᐅᓗᑎᒃ, ᐱᐅᕋᕐᓗᒋᑦ ᐅᓂᒃᑳᓕᐊᕆᓗᒋᓪᓗ ᑕᒻᒪᖅᑕᖅᓯᒪᙱᑦᑐᑦ ᓈᓴᖅᑕᐅᓯᒪᔪᑦ ᑐᑭᓯᒋᐊᒐᒃᓴᑦ, ᓇᓗᓇᐃᕐᓗᒋᑦ ᑲᑐᔾᔨᖃᑎᒌᒡᕕᖕᒥ ᐱᔭᐅᒋᐊᓕᑦ ᐊᒻᒪ ᒪᓕᒐᓕᕆᔨᒃᑯᓐᓂ ᐊᔪᕈᓐᓃᖅᓴᖅᑕᐅᒋᐊᓕᑦ ᖃᓄᐃᓕᕙᓪᓕᐊᓂᕆᔭᐅᔪᑦ ᑕᒪᕐᒥᒃ ᐃᑲᔪᖅᓯᒪᖕᒪᑕ ᐱᕚᓪᓕᕈᑕᐅᓪᓗᑎᒃ ᓈᒻᒪᒃᖢᑎᒡᓗ ᒪᓕᒐᕐᓂᒃ ᑐᑭᓯᒋᐊᕐᕕᒃᑯᑦ ᓄᓇᕗᒻᒥ.  ᐅᑯᐊ ᐱᓕᕆᔾᔪᓯᑦ ᐃᒪᐃᓕᖓᓕᕈᑕᐅᓯᒪᔪᑦ ᑲᑐᔾᔨᖃᑎᒌᒡᕕᒃ ᑕᑯᒃᓴᐅᑦᑎᐊᖅᖢᓂ ᐱᔾᔪᔾᔭᐅᒋᐊᓕᖕᓄᑦ, ᐃᖅᑲᓇᐃᔭᖅᑎᖏᓐᓄᑦ ᐊᒻᒪ ᓵᑕᒃᓴᐅᓪᓗᑎᒃ ᑮᓇᐅᔭᖃᖅᑎᑦᑎᔨᒋᔭᖏᓐᓄᑦ ᐃᓄᖕᓄᓪᓗ.   
ᐱᓇᔪᑦᑎᐊᖃᑦᑕᓚᐅᕐᒪᑕ ᑲᑎᒪᔩᑦ ᐊᐅᓚᑦᑎᔨᐅᓪᓗᑎᒃ, ᐊᐅᓚᑦᑎᔨᒻᒪᕇᑦ, ᒪᓕᒐᓕᕆᔨᒃᑯᑦ, ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᑦ, ᐊᕕᒃᑐᖅᓯᒪᔪᓂᒃ ᑲᑎᒪᔩᑦ, ᐊᕕᒃᑐᖅᓯᒪᔪᓂᒃ ᐃᖅᑲᖅᑐᐃᕕᓕᕆᔨᒃᑯᑦ ᐊᒻᒪ ᐊᒡᓚᕝᕕᓕᕆᔨᒃᑯᑦ, ᐃᑲᔪᖅᑐᐃᑦᑎᐊᓚᐅᕐᓂᖏᓐᓄᑦ ᑮᓇᐅᔭᖃᖅᑎᑦᑎᔨᕗᑦ ᐊᒻᒪ ᒪᓕᒐᓕᕆᔨᓂᒃ ᐃᖅᑲᓇᐃᔭᖅᑎᕗᑦ, ᐱᓕᕆᑦᑎᐊᖅᑐᐃᓐᓈᓘᖕᒪᑕ ᐱᐅᓯᒋᐊᖅᓯᓪᓗᑎᒃ ᓄᓇᕗᒥᐅᓄᑦ ᒪᓕᒐᓕᕆᔾᔪᓯᕐᒧᑦ ᐱᓕᕆᔾᔪᓯᕐᓂᒃ.

[bookmark: _Toc236076805]ᐅᐃᒍᖓ b − ᓈᓴᖅᑕᐅᓯᒪᔪᑦ ᖃᓄᐃᓕᖓᖕᒪᖔᑕ
ᓇᐃᓈᖅᓯᒪᔪᑦ ᐅᓂᒃᑳᓕᐊᑦ 2019/2020−ᒧᑦ ᖃᕆᑕᐅᔭᒃᑯᑦ ᑭᒡᓕᓯᓂᐊᖅᑕᐅᓯᒪᔪᑦ ᐊᒻᒪ ᐃᖅᑲᖅᑐᐃᕕᓕᕆᔨᒃᑯᓐᓂ ᑐᑭᓯᒋᐊᒐᒃᓴᑦ
ᐅᑯᐊ ᑎᑎᕋᖅᓯᒪᔪᑦ ᓇᐃᓈᖅᓯᒪᔪᑦ ᐃᓗᓕᖅᑕᖏᑦ ᐃᖅᑲᖅᑐᐃᕕᓕᕆᔨᒃᑯᓐᓂ ᐅᓂᒃᑳᓕᐊᖏᑦ, ᐃᓄᖕᓄᑦ ᒪᓕᒐᓕᕆᔨᒃᑯᑦ  ᐅᓂᒃᑳᓕᐊᖏᑦ ᐊᒻᒪ ᖃᕆᑕᐅᔭᒃᑯᑦ ᑭᒡᓕᓯᓂᐊᖅᑕᐅᓯᒪᔪᑦ ᐱᔾᔪᑎᒋᓪᓗᒋᑦ ᒪᓕᒋᐊᓕᑦ ᒪᓕᒐᓕᕆᔨᒃᑯᓐᓄᑦ ᐱᔨᑦᑎᕋᐅᑎᑦ ᐊᑐᐃᓐᓇᕈᖅᑎᑕᑦ ᒪᓕᒐᓕᕆᔨᒃᑯᓐᓄᑦ ᑲᑎᒪᔨᓄᑦ ᐊᕕᒃᑐᖅᓯᒪᔪᓂᒡᓗ ᑎᑎᕋᕐᕕᖕᓂᒃ ᐅᑯᓄᖓ ᐊᐃᕆᓕ 1 2019-ᒥ ᒫᑦᓯ 31, 2020-ᒧᑦ ᑎᑭᓪᓗᒍ. 
ᐱᕋᔭᒃᓯᒪᔪᑦ ᐱᓕᕆᐊᒃᓴᖏᑦ − ᑕᒪᐃᓐᓅᖓᔪᖅ
	ᐱᕋᔭᒃᑐᓄᑦ ᒪᓕᒐᕐᒥ ᓈᓴᖅᑕᐅᓯᒪᔪᑦ
	ᕿᑎᕐᒥᐅᑦ
	ᑭᕙᓪᓕᖅ
	ᕿᑭᖅᑖᓗᒃ
	ᑲᑎᖦᖢᒋᑦ

	Brydges (10b) ᐅᖃᒡᓗᓯᐅᓪᓗᑎᒃ ᑎᒍᔭᐅᖃᑦᑕᓚᐅᖅᑐᑦ ᐃᖅᑲᓇᐃᔭᕐᓇᒃᑯᑦ 
	210
	141
	337
	688

	ᐊᓂᔾᔪᑎᑖᕋᓱᐊᖅᖢᑎᒃ ᑮᓇᐅᔭᐃᖅᑐᑦ
ᐃᖅᑲᓇᐃᔭᕐᓇᒃᑯᑦ
	157
	122
	899
	1178

	Law line Brydges (10b) ᐅᖃᓗᒃᑐᑦ
	130
	208
	432
	770

	Law line ᐊᓂᔾᔪᑎᑖᕋᓱᐊᖅᖢᑎᒃ ᑮᓇᐅᔭᐃᖅᑐᑦ

	46
	57
	137
	240

	Law line ᒪᒃᑯᒃᑐᑦ

	2
	0
	8
	10

	ᐱᕋᔭᒃᑐᓕᕆᓂᕐᒧᑦ ᒪᓕᒐᐃᑦ ᒪᒃᐱᖅᑕᐅᔪᑦ
	482
	756
	1648
	2886

	ᐱᕋᔭᒃᑐᓕᕆᓂᕐᒧᑦ ᒪᓕᒐᐃᑦ ᒪᑐᔭᐅᔪᑦ
	426
	363
	1004
	1793

	ᓄᓇᓕᖕᓄᑦ ᐃᖅᑲᖅᑐᐃᔭᖅᑐᑲᑕᒃᑎᓪᓗᒋᑦ ᐱᓇᓱᐊᕈᓯᕐᓂᒃ
	77
	88
	247
	412

	ᐊᑕᖏᖅᖢᒍ ᐱᓕᕆᐊᖑᔪᑦ ᐱᕋᔭᒃᑐᓕᕆᓂᕐᒧᑦ ᑐᒃᓯᕋᐅᑎᑦ
	89
	98
	276
	463

	ᐊᑕᖏᖅᖢᒍ ᐱᓕᕆᐊᖑᔪᑦ ᐱᕋᔭᒃᑐᓕᕆᓂᕐᒧᑦ ᐊᖏᖅᑕᐅᔪᑦ
	83
	92
	251
	426





ᐱᕋᔭᒃᓯᒪᔪᑦ ᐱᓕᕆᐊᒃᓴᖏᑦ ᐱᕋᔭᒃᑐᓄᑦ
	ᐸᓯᔭᒃᓴᙳᖅᑎᑕᐅᔪᖅ ᖃᓄᐃᒻᒪᖔᑦ:

	ᐃᓐᓇᖅ
	 
	ᒪᒃᑯᒃᑐᖅ
	ᑲᑎᖦᖢᒋᑦ ᐱᔾᔪᔾᔭᐅᒋᐊᓕᑦ

	
	ᐊᖑᑎᑦ 
	ᐊᕐᓇᐃᑦ
	ᐊᓯᖏᑦ
	ᐊᖑᑎᑦ 
	ᐊᕐᓇᐃᑦ
	ᐊᓯᖏᑦ
	

	
	 
	 
	 
	 
	 
	 
	

	1
	 
ᑐᖁᑦᑎᓃᑦ (ᐸᕐᓇᐅᑎᒋᓯᒪᓪᓗᒋᑦ ᑐᖂᑦᑎᓃᑦ ᐊᒻᒪ ᐸᕐᓇᐅᑎᒋᓯᒪᓇᒋᑦ ᓯᕗᕌᒍᑦ ᑐᖂᑦᑎᓃᑦ, ᐃᓄᐊᖅᑕᐅᑳᓪᓚᒃᑐᑦ, ᓄᑕᕋᓛᑦ ᑐᖁᑕᐅᖃᑦᑕᕐᓂᖏᑦ)
	2
	1

	0
	0
	0
	0
	0

	
	
	
	
	
	
	
	
	
	

	2
	ᐃᓄᐊᕆᐊᕐᓂᖅ
	0
	1
	0
	0
	0
	0
	3
	

	3
	ᑎᒡᓕᖕᓂᖅ (ᖁᑭᐅᓯᔭᕐᓗᑎᒃ, ᐊᓯᖏᓐᓂᒡᓗ ᓱᒋᐅᑦᑎᔭᕐᓗᑎᒃ)
	3
	0
	0
	0
	0
	0
	1
	

	4
	ᖁᓄᔪᕐᓂᐊᕐᓂᖅ (ᖁᓄᔪᕐᓂᐊᖅᑕᐅᔪᖅ ᐃᑭᓕᖅᑕᐅᓪᓗᓂ, ᓱᒋᐅᑦᑎᔭᖅᑐᒧᑦ, ᐊᓯᖏᓪᓗ)
	51
	4
	0
	5
	1
	0
	3
	

	5
	ᐊᓯᖏᑦ ᓄᓕᐊᕐᓂᒃᑯᑦ ᐱᓂᕐᓗᒃᑕᐅᔪᑦ (ᐊᓯᖏᑦ ᓄᓕᐊᕐᓂᒃᑯᑦ ᐱᓂᕐᓗᒃᑕᐅᔪᑦ)
	6
	0
	0
	0
	0
	0
	61
	

	6
	ᐱᓪᓚᕆᐊᓗᒃᑯᑦ ᐱᒋᐊᖅᓯᓃᑦ (ᐱᒋᐊᖅᓯᓃᑦ ᓱᒋᐅᑦᑎᔭᖅᖢᑎᒃ 2, 3, ᑎᒥᒃᑯᑦ ᐋᓐᓂᖅᓯᓪᓗᑎ/ᐃᓕᙵᒃᓯᓪᓗᑎᒃ) 
	81
	24
	0
	1
	0
	0
	6
	

	7
	ᐊᐃᑉᐸᕇᑦ ᐋᓐᓂᖅᑎᕆᖃᑦᑕᐅᑎᔪᑦ (ᐱᓗᐊᙱᓛᖅ 1)
	131
	29
	0
	3
	2
	0
	106
	

	8
	ᐊᖏᖅᑕᐅᓯᒪᒐᓂ ᐃᓄᖕᒥᒃ ᑎᒍᓯᓂᖅ (ᐊᖏᖅᑕᐅᓯᒪᒐᓂ ᐃᓄᖕᒥᒃ ᑎᒍᓯᓂᖅ ᐊᒻᒪ ᐱᔪᒪᙱᑦᑐᒥᒃ ᓄᖅᑲᖓᑎᑦᑎᓂᖅ)
	1
	0
	0
	0
	0
	0
	165
	

	9
	ᐊᖏᖅᓯᒪᙱᓪᓗᓂ ᐃᓄᒃ ᑎᒍᔭᐅᔪᖅ (ᐃᓄᒃ 14 ᑐᖔᓂ 16 ᑐᖔᓂ ᐅᑭᐅᓖᑦ ᓱᕋᐃᓂᒃᑯᑦ ᐱᓯᒪᑦᑎᓂᕐᒧᑦ ᐊᑐᓕᖁᔭᕐᒧᑦ, ᐊᑐᓕᖁᔭᐅᔾᔪᓯᔭᙱᑦᑐᑦ)  
	0
	0
	0
	0
	0
	0
	1
	

	10
	ᐃᑭᑎᑦᑎᓂᖅ (ᐃᑭᑎᑦᑎᓂᖅ)
	0
	1
	0
	0
	0
	0
	0
	

	11
	ᓱᒋᐅᑎᑦ ᐊᒻᒪ ᖄᖅᑕᔫᑦ (ᓱᒋᐅᑎᑦ ᐊᔪᖅᑎᑕᑦ, ᐱᑐᐃᓐᓇᐅᙱᑦᑐᑦ)
	8
	0
	0
	0
	0
	0
	1
	

	12
	ᐃᓵᖅᑐᑦ (ᓇᖕᒥᓂᖃᕐᕕᐅᔪᓄᑦ, ᐃᒡᓗᒋᔭᐅᔪᓄᑦ, ᐊᓯᖏᓐᓄᑦ)
	3
	1
	0
	0
	0
	0
	8
	

	13
	ᐱᕋᔭᒃᑕᐅᓯᒪᔪᑦ ᐊᒃᑐᐊᓂᓖᓪᓗ (ᑮᓇᐅᔭᒃᓴᑦ (ᓯᒃᑭᑦ), ᐊᐅᒃᑕᔫᑦ, ᐱᓪᓚᕆᐅᙱᖦᖢᑎᒃ/ᐱᙳᐊᑦ, ᐊᓯᖏᑦ)
	1
	0
	0
	0
	0
	0
	4
	

	14
	ᑎᒡᓕᒃᑕᐅᔪᑦ ᐅᖓᑖᓄᑦ ᐅᕝᕙᓘᓐᓃ ᑐᖔᓄᑦ $5,000 (ᐱᓲᑎᑦ $1000, ᑐᖔᓂ ᐊᑭᓖᑦ, ᐃᖏᕐᕋᔪᓕᕆᔨᒃᑯᓐᓂ)
	4
	1
	0
	0
	0
	0
	1
	

	15
	ᐱᖁᑎᑦ ᓇᖕᒥᓂᕆᔭᐅᔪᑦ ᑎᒡᓕᒐᑦ (ᐱᖁᓯᔭᖅᑐᑦ ᐱᒋᙱᑕᒥᓂᒃ, ᑎᒡᓕᒐᕐᓂᒃ)
	0
	0
	0
	0
	0
	0
	5
	

	16
	ᐱᖁᑎᑦ ᓱᕋᒃᑕᐅᔪᑦ/ᐊᕿᑦᑐᖓᓴᖕᓂᒃᑯᑦ ᐱᕋᔭᖕᓃᑦ
	2
	0
	0
	0
	0
	0
	0
	

	17
	ᐱᕕᒡᔪᐊᙱᑦᑐᓂᒃ (ᐸᑎᖕᓂᒃᑯᑦ ᑮᓇᐅᔭᐃᔭᖅᑐᑦ ᐊᒻᒪ ᐊᑭᑦᑐᕋᐅᑎᑲᑕᒃᑐᑦ, ᐃᒪᖅᑐᕋᐅᑎᔪᑦ
	0
	0
	0
	0
	0
	0
	2
	

	18
	ᐱᕕᒡᔪᐊᙱᖦᖢᑎᒃ ᓄᓕᐊᖅᑐᑦ (ᓄᓕᐊᖅᑐᑦ, ᐊᕐᓇᐃᑦ ᑮᓇᐅᔭᐃᔭᕈᑕᐅᓪᓗᑎᒃ ᓄᓕᐊᖅᑕᐅᔪᑦ, ᐅᓰᙶᖅᖢᑎᒃ ᐱᓕᕆᔪᑦ
	4
	0
	0
	0
	0
	0
	0
	

	19
	ᐃᓄᖕᓄᑦ ᐱᕋᔭᖁᔭᐅᓪᓗᑎᒃ ᑎᓕᐅᕆᔾᔪᑎᑦ (ᓴᐃᓕᔪᑦ ᐸᒡᕕᓵᕐᓗᒋᑦ, ᓴᐳᒻᒥᒃᖠᕐᓗᒋᑦ, ᐅᐸᒃᑕᐅᒋᐊᖃᙱᑦᑐᒧᑦ ᐃᑳᖅᑐᑦ ᐅᓐᓄᐊᒃᑯᑦ)
	2
	1
	0
	0
	0
	0
	4
	

	20
	ᐱᕋᔭᒃᓯᒪᔪᓄᑦ ᐊᒡᓚᕝᕕᓕᕆᔾᔪᑕᐅᒋᐊᓕᑦ ᒪᓕᒐᓕᕆᔨᒃᑯᓐᓂ (ᓱᕋᐃᓂᐅᔪᑦ, ᐊᓯᖏᓪᓗ)
	25
	1
	0
	0
	0
	0
	3
	

	21
	ᐊᓯᖏᑦ ᐱᕋᔭᒍᑕᐅᓯᒪᔪᑦ ᓇᓗᓇᐃᖅᑕᐅᓯᒪᔪᑦ (ᓱᓐᓂᐅᒪᓪᓗᑎᒃ ᐊᖁᑦᑐᑦ, ᐊᓯᖏᓪᓗ)
	6
	2
	0
	0
	0
	0
	26
	

	22
	ᐋᖓᔮᕐᓇᖅᑐᓂ/ᓱᕐᕋᖕᓇᖅᑐᓂᒃ ᓂᐅᕐᕈᑎᖃᓲᑦ ᐅᕝᕙᓘᓐᓃᑦ ᑲᓇᑕᐅᑉ ᓯᓚᑖᓂᙶᕈᑎᔭᓂᒃ ᐱᓯᒪᒃᖠᖅᑎᑦ
	0
	0
	0
	0
	0
	0
	8
	

	23
	ᐋᖓᔮᕐᓇᖅᑐᓂᒃ/ᓱᕐᕋᖕᓇᖅᑐᓂᒃ ᐱᖃᖅᑎᐅᓂᖅ
	0
	0
	0
	0
	0
	0
	0
	

	24
	ᐊᓯᖏᑦ ᑲᓇᑕᒥ ᐱᖁᔭᖁᑎᒋᔭᐅᔪᑦ
	12
	3
	0
	0
	0
	0
	0
	

	25
	ᑲᓇᑕᒥ ᐊᕕᒃᑐᖅᓯᒪᔪᓂᒃ ᐱᕋᔭᒍᑕᐅᔪᑦ ᐅᑯᐊ ᐃᓚᓕᐅᔾᔭᐅᙱᖦᖢᑎᒃ / ᓂᐅᕐᕈᑎᖃᕐᓂᖅ (ᐃᒥᐊᓗᖕᓂᒃ, ᐱᖁᑎᖃᕐᓂᕐᒧᑦ ᓇᓗᓇᐃᒃᑯᑕᑦ, ᐊᓯᖏᓪᓗ)
	0
	0
	0
	0
	0
	0
	15
	

	26
	ᑲᓇᑕᒥ ᐊᕕᒃᑐᖅᓯᒪᔪᓂᒃ ᐱᖁᔭᒃᑯᑦ ᐱᕋᔭᒍᑕᐅᔪᑦ
	0
	0
	0
	0
	0
	0
	0
	

	27
	ᐱᕋᔭᒃᑐᓄᑦ ᒪᓕᒐᖅ ᐱᕋᔭᒃᖢᑎᒃ ᓂᐅᕐᕈᑎᖃᖅᑐᑦ
	0
	0
	0
	0
	0
	0
	0
	

	28
	ᓴᓂᕐᕙᒃᑕᐅᒪᔪᑦ ᓄᓇᓕᖕᓂ ᒪᓕᒐᕋᓛᕆᔭᐅᔪᑦ
	0
	0
	0
	0
	0
	0
	0
	

	
	ᑲᑎᖦᖢᒋᑦ:
	342
	69
	0
	9
	0
	0
	423
	



ᐃᓚᒌᓄᑦ ᐱᓕᕆᐊᒃᓴᕆᔭᐅᔪᑦ 
	ᐃᓚᒌᓄᑦ ᒪᓕᒐᖅᑎᒍᑦ ᓈᓴᖅᑕᐅᓯᒪᔪᑦ
	ᕿᑎᕐᒥᐅᑦ
	ᑭᕙᓪᓕᖅ
	ᕿᑭᖅᑖᓗᒃ
	ᑲᑎᖦᖢᒋᑦ

	ᐃᓚᒌᓄᑦ ᑐᒃᓯᕋᐅᑎᑦ
ᓄᑕᖅᑲᓄᑦ ᒪᓕᒐᕐᒧᑦ ᐱᖁᔭᖅ
	41
	62
	                  91
	                    194

	ᐃᓚᒌᓄᑦ ᐊᖏᖅᑕᐅᓯᒪᔪᑦ
ᓄᑕᖅᑲᓄᑦ ᒪᓕᒐᕐᒧᑦ ᐱᖁᔭᖅ
	15
	13
	                  30
	                     58

	ᓄᑕᕋᓕᕆᔩᑦ ᐃᓚᒌᒃᑐᓕᕆᔪᓪᓗ
	 9
	16
	                  34
	                      59

	ᐊᖏᖅᑕᐅᓯᒪᔪᑦ ᓄᑕᖅᑲᓄᑦ ᐃᓚᒌᓄᓪᓗ ᐱᔨᑦᑎᕋᐅᑎᑦ
	      9
	            16
	                  34
	                      59



ᐃᓄᖕᓄᑦ ᐱᓕᕆᐊᒃᓴᕆᔭᐅᔪᑦ
	ᐃᓅᖃᑎᒌᓄᑦ ᒪᓕᒐᖅᑎᒍᑦ ᓈᓴᖅᑕᐅᓯᒪᔪᑦ
	ᕿᑎᕐᒥᐅᑦ
	ᑭᕙᓪᓕᖅ
	ᕿᑭᖅᑖᓗᒃ
	ᑲᑎᖦᖢᒋᑦ

	ᐃᓄᖕᓄᑦ ᑐᒃᓯᕋᐅᑎᑦ ᑐᐊᑕᖏᕐᓗᒋᑦ)
	60
	61
	77
	198

	ᓄᓇᒥᑦ ᐃᒡᓗᒥᒡᓗ ᓇᒻᒥᓂᖁᑎᓕᒃ ᐊᑐᖅᑐᐊᖅᑎᑦᑎᔨ
	12
	8
	10
	30

	ᐸᓖᓯᒃᑯᓐᓂ ᐱᑦᑎᐊᙱᓴᒍᑕᐅᔪᑦ
	6
	5
	7
	18

	ᐃᓄᐃᑦ ᐱᔪᓐᓇᐅᑎᖏᑦ
	1
	0
	2
	3

	ᐃᖅᑲᓇᐃᔭᕐᓂᖅ
	12
	4
	9
	25

	ᐊᔪᖅᓴᖅᑐᑦ (ᐊᓯᕈᓘᔭᖏᑦ)
	29
	44
	49
	122




ᒪᓕᒐᓕᕆᔨᒃᑯᓐᓂ ᑲᑎᒪᔩᑦ


ᕿᑎᕐᒥᐅᑦ ᒪᓕᒐᓕᕆᕝᕕᖓ


ᐃᖅᑲᖅᑐᐃᕕᓕᕆᔨᒃᑯᑦ ᐃᑲᔪᓲᖑᕗᑦ ᓴᐳᓐᓂᐊᖅᑎᓂᒃ, ᐱᒡᒍᔾᔭᐅᒋᐊᓕᖕᓂᒃ, ᓄᓇᓕᖕᓂᓪᓗ ᐃᖅᑲᖅᑐᖅᑕᐅᒋᐊᓕᖕᓂᒃ 


ᑭᕙᓪᓕᕐᒥ ᒪᓕᒐᓕᕆᔩᑦ


ᐊᒡᓚᕝᕕᓕᕆᔾᔪᑎᓄᑦ ᐃᑲᔪᖅᑐᐃᔾᔪᓯᑦ ᒪᓕᒐᓕᕆᔨᒃᑯᓐᓂ ᑲᑎᒪᔨᓄᑦ ᓴᐳᓐᓂᐊᖅᑎᑦ ᑭᕙᓪᓕᕐᒥᐅᓄᑦ


ᒪᓕᒐᓂᒃ ᑐᑭᓯᓂᐊᕐᕕᒃ


ᐊᒡᓚᕝᕕᓕᕆᔾᔪᑎᓄᑦ ᐃᑲᔪᖅᑐᐃᔾᔪᓯᑦ ᒪᓕᒐᓕᕆᔨᒃᑯᓐᓂ ᑲᑎᒪᔨᓄᑦ ᓴᐳᓐᓂᐊᖅᑎᑦ ᕿᑭᖅᑖᓗᖕᒥᐅᓄᑦ


ᐃᓛᒃᑰᖅᑐᑦ ᓴᐳᓐᓂᐊᖅᑎᑦ


ᐃᖅᑲᖅᑐᐃᕕᓕᕆᔨᒃᑯᑦ ᐃᑲᔪᓲᖑᕗᑦ ᓴᐳᓐᓂᐊᖅᑎᓂᒃ, ᐱᒡᒍᔾᔭᐅᒋᐊᓕᖕᓂᒃ, ᓄᓇᓕᖕᓂᓪᓗ ᐃᖅᑲᖅᑐᖅᑕᐅᒋᐊᓕᖕᓂᒃ 


ᐃᖅᑲᖅᑐᐃᕕᓕᕆᔨᒃᑯᑦ ᐃᑲᔪᓲᖑᕗᑦ ᓴᐳᓐᓂᐊᖅᑎᓂᒃ, ᐱᒡᒍᔾᔭᐅᒋᐊᓕᖕᓂᒃ, ᓄᓇᓕᖕᓂᓪᓗ ᐃᖅᑲᖅᑐᖅᑕᐅᒋᐊᓕᖕᓂᒃ 


ᑭᒃᑯᑐᑎᐃᓐᓇᓄᑦ ᒪᓕᒐᓕᕆᓂᕐᒧᑦ ᐃᓕᓐᓂᐊᕐᓂᓕᕆᓂᖅ  


ᐊᑐᐊᒐᕐᓂᒃ ᐱᕙᓪᓕᐊᑎᑦᑎᓂᖅ 


ᐊᐅᓚᑕᐅᒋᐊᓕᑦ ᐊᒻᒪ ᐱᔨᑦᑎᕋᖅᑕᐅᒋᐊᓕᑦ ᖃᐅᔨᓴᖅᑕᐅᓂᖏᑦ 


ᖃᓄᖅᑑᕈᑎᒃᓴᓄᑦ ᐸᕐᓇᐅᑎᑦ 





 ᐊᑕᖏᖅᖢᒍ ᑲᒪᒋᔭᐅᔪᒃᓴᖅ ᒪᓕᒐᓕᕆᔨᒃᑯᓐᓂ ᑐᑭᓯᒋᐊᕐᕕᒃᑯᓐᓂ ᓄᓇᕗᒻᒥ


ᓴᐳᓐᓂᐊᖅᑎᓄᑦ ᐃᖅᑲᓇᐃᔭᖅᑎᑦ: ᐱᕋᔭᒃᑕᐅᓯᒪᔪᓄᑦ, ᐃᓚᒌᓄᑦ, ᑭᒃᑯᑐᐃᓐᓇᓄᑦ/ᐊᔪᖅᓴᖅᑐᓄᑦ


ᐊᒡᓚᕝᕕᓕᕆᔾᔪᑎᓄᑦ ᐃᑲᔪᖅᑐᐃᔾᔪᓯᑦ ᒪᓕᒐᓕᕆᔨᒃᑯᓐᓂ ᑲᑎᒪᔨᓄᑦ ᓴᐳᓐᓂᐊᖅᑎᑦ ᕿᑎᕐᒥᐅᓄᑦ


ᐊᕕᒃᑐᖅᓯᒪᔪᓂᒃ ᑲᑎᒪᔨᑦ ᓴᖅᑭᑕᐅᔪᑦ ᐃᓯᕐᕕᐅᔪᓐᓇᖅᑐᑦ ᒪᓕᒐᓕᕆᓂᕐᒧᑦ ᐱᔾᔪᑎᓄᑦ 


ᐊᕕᒃᑐᖅᓯᒪᔪᓂᒃ ᑲᑎᒪᔨᑦ ᓴᖅᑭᑕᐅᔪᑦ ᐃᓯᕐᕕᐅᔪᓐᓇᖅᑐᑦ ᒪᓕᒐᓕᕆᓂᕐᒧᑦ ᐱᔾᔪᑎᓄᑦ 


ᐊᕕᒃᑐᖅᓯᒪᔪᓂᒃ ᑲᑎᒪᔨᑦ ᓴᖅᑭᑕᐅᔪᑦ ᐃᓯᕐᕕᐅᔪᓐᓇᖅᑐᑦ ᒪᓕᒐᓕᕆᓂᕐᒧᑦ ᐱᔾᔪᑎᓄᑦ 


ᐊᑭᓕᖅᓱᕆᐊᓖᑦ ᐃᒻᒥᑰᖓᐅᖅᑐᑦ

Administrative	Board Governance	Criminal Law	Family Law	Civil Law	Clinic Administration	Articling Student	Paralegal and Court Worker	Legal clinics	1519690	90993	4939709	1582279	433448	470755	141588	75225	3161119	Administrative	Board Governance	Criminal Law	Family Law	Civil Law	Clinic Administration	Articling Student	Paralegal and Court Worker	Legal clinics	


ᑮᓇᐅᔭᑦ ᐊᑐᖅᑐᒃᓴᑦ ᐊᒻᒪ ᐊᑭᓕᖅᓱᕆᐊᓕᑦ ᒪᓕᒐᖅᑎᒍᖅ ᐱᓕᕆᔾᔪᓯᕆᔭᐅᔪᒃᑯᑦ

2017-2018	Expenditure	Surplus	Criminal cases	Family cases	Civil cases	11780419	547.43299999999999	5034819	1580682	408.63400000000001	2018-2019	Expenditure	Surplus	Criminal cases	Family cases	Civil cases	11941220	452088	4857077	1600143	396.42200000000003	2019-2020	Expenditure	Surplus	Criminal cases	Family cases	Civil cases	12414806	48264	4939709	1582279	433488	2014-2015	Expenditure	Surplus	Criminal cases	Family cases	Civil cases	10646132	1171868	4615993	1383127	440.08	2015-2016	Expenditure	Surplus	Criminal cases	Family cases	Civil cases	11745245	73000	5431875	1692415	453.82400000000001	2016-2017	Expenditure	Surplus	Criminal cases	Family cases	Civil cases	11329685	538.88199999999995	5252751	1163986	397.63499999999999	



ᐱᕋᔭᒃᑐᓄᑦ ᒪᓕᒐᕐᒥ ᓈᓴᖅᑕᐅᓯᒪᔪᑦ

2017-2018	2018-2019	2019-2020	



ᐃᖅᑲᖅᑐᐃᑲᑕᒃᑐᑦ ᐱᓇᓱᐊᕈᓯᕐᒥ ᓄᓇᕗᒻᒥ

2018-2019	Court weeks	Kitikmeot court weeks	Kivalliq court weeks	Qikiqtaaluk court weeks	Special sitting court weeks	413	71	88	230	24	2019-2020	Court weeks	Kitikmeot court weeks	Kivalliq court weeks	Qikiqtaaluk court weeks	Special sitting court weeks	475	77	88	247	63	



ᐃᓚᒌᓄᑦ ᒪᓕᒐᖅᑎᒍᑦ ᓈᓴᖅᑕᐅᓯᒪᔪᑦ

2017-2018	Children's Law Act (application)	Children's Law Act (approval)	Child and Family Services Act (application)	Child and Family Services Act (approval)	222	356	70	73	2018-2019	Children's Law Act (application)	Children's Law Act (approval)	Child and Family Services Act (application)	Child and Family Services Act (approval)	316	339	83	83	2019-2020	Children's Law Act (application)	Children's Law Act (approval)	Child and Family Services Act (application)	Child and Family Services Act (approval)	194	58	59	59	



ᐃᓅᖃᑎᒌᓄᑦ ᒪᓕᒐᖅᑎᒍᑦ ᓈᓴᖅᑕᐅᓯᒪᔪᑦ

2017-2018	Landlord tenant	Police misconduct	Human rights	Employment	Poverty (misc)	Small claims	33	11	5	17	93	4	2018-2019	Landlord tenant	Police misconduct	Human rights	Employment	Poverty (misc)	Small claims	30	21	4	17	103	0	2019-2020	Landlord tenant	Police misconduct	Human rights	Employment	Poverty (misc)	Small claims	35	18	3	25	122	0	

